വളരെകാലങ്ങള്‍ക്കു ശേഷം ഒരുദിവസം അച്ഛമ്മയുടെ പ്രേതം എന്നെ കാണുവാനെത്തി.മുന്‍പൊക്കെ എന്നെ വിടാതെ പിന്തുടരാറുള്ള അച്ഛമ്മ നീണ്ടവര്‍ഷങ്ങള് എന്നെ ശല്യപ്പെടുത്താതിരുന്നത് അപ്പോഴാണ് ഞാന് ഓര്‍ത്തെടുത്തത്.പണ്ടെല്ലാം ഹോസ്റ്റലിന്റെ ചുവരുകള്‍ക്കുള്ളില്‍നിന്നെന്നോട് സംസാരിക്കുകയും,എഞ്ചിനീയറിങ്ങ് കോളേജിന്റെ വാകമരത്തണലിലിരുന്ന് പണ്ടത്തെകഥകള് പറഞ്ഞുതരികയും ,ഉറക്കമൊഴിച്ചിരുന്നുപഠിക്കാറുണ്ടായിരുന്ന രാത്രികളില് എനിക്കേറെ ഇഷ്ടമുണ്ടായിരുന്ന കപ്പലണ്ടിമിഠായി കുപ്പിയില് നിന്നെടുത്തു തരികയും ചെയ്തിരുന്ന അച്ഛമ്മയുടെ പ്രേതം..എന്നെ സ്നേഹിച്ച് ബുദ്ധിമുട്ടിപ്പിക്കുകയും,വെറുപ്പുകൊണ്ട് കരയിപ്പിക്കുകയുംചെയ്ത് ഒരുരാത്രിയില് മുറിവിട്ടിറങ്ങിപ്പോയതിനു ശേഷം ഇപ്പോഴാണത് വീണ്ടും അമേരിക്കയിലുള്ള ഞങ്ങളുടെ ഫ്ലാറ്റിലേക്ക് എന്നെത്തേടിവന്നിരിക്കുന്നത്.\n'നീ എന്തെടുക്കുകയാണവിടെ? അച്ഛമ്മയുടെ ഉറച്ച സ്വരം സ്വീകരണമുറിയില്‍നിന്നും വന്നു.\nഞാനപ്പോള് എന്തു ചെയ്യണമെന്നറിയാതെ തൊണ്ടവരണ്ടപ്പോള് കുറച്ച് വെള്ളമെടുത്തുകുടിക്കുകയായിരുന്നു.\n'എന്തിനാണ് എന്നെ ബുദ്ധിമുട്ടിപ്പിക്കാന് വീണ്ടും വന്നത്? ഞാന് ചോദിച്ചു.\nഅച്ഛമ്മയപ്പോള് എന്റെ കല്ല്യാണ ആല്‍ബം അലമാരയില്‍നിന്നെടുത്ത് മറിച്ചുനോക്കുകയായിരുന്നു.\n'കല്ല്യാണത്തിനുമുമ്പ് നീയെന്റെ അസ്ഥിത്തറയില് വന്ന് കുറച്ചുനേരം പ്രാര്‍ത്ഥിക്കുമെന്ന് ഞാന് സ്വപ്നം കണ്ടു'. അച്ഛമ്മയുടെ വാക്കുകള് ചിലമ്പിച്ചിരുന്നു.\n'എനിക്കറിയാം നിന്റമ്മ പറഞ്ഞിട്ടുണ്ടാകും അതൊന്നും വേണ്ടാന്ന്, ഒരുമ്പെട്ടോള്'...\nഅപ്പോള് അച്ഛമ്മയും അമ്മയും തമ്മിലുണ്ടായിരുന്ന കുടുംബ യുദ്ധത്തിലെ ഒരു പോരാളിയായി ഞാനും മാറി.\nഅച്ഛമ്മയും അമ്മയും വീട്ടില് വഴക്കു പതിവായിരുന്നു.എനിക്കു പത്തോപതിനൊന്നോ വയസ്സായപ്പോഴാണ് ഒരുദിവസം അമ്മ വഴക്കുമൂത്ത് കെട്ടിത്തൂങ്ങുവാനായി കയറെടുത്തതും ഞങ്ങള് വാടകവീട്ടിലേക്ക് താമസം മാറ്റിയതും. പിന്നീട് ഹോസ്റ്റലിലേക്കുവരുന്ന ഉണ്ണിയപ്പം,മുറുക്ക്,അച്ചപ്പം എന്നിവയിലൂടെ അച്ഛമ്മയും ഞാനുമായുള്ള സ്നേഹം വളരുകയായിരുന്നു.ഇടക്കെല്ലാം അച്ഛമ്മ എന്നെക്കാണുവാനായി ഹോസ്റ്റലിലേക്ക് വരുമായിരുന്നു.അന്നേദിവസം എന്റെ കൂട്ടുകാരെല്ലാം അച്ഛമ്മയുടെ വരവ് ജനലിലൂടെ നോക്കി ആസ്വദിക്കുമായിരുന്നു.ആരേയും കൂസാതെ ഓട്ടോറിക്ഷയില് നിന്നും ചാടിയിറങ്ങി വേഗത്തില് നടന്നുവരുന്ന അച്ഛമ്മ എന്നെ പരിചയമുള്ളവരുടെ ഓര്‍മ്മകളിലിപ്പോഴുമുണ്ട്.എഞ്ചിനീയറിങ്ങിനു ചേര്‍ന്നകൊല്ലം ഞാന് കോളേജു കാം പസ്സിലുള്ള ആല്‍മരത്തറയിലിരുന്ന് ജിമ്മിതോമസ്സുമായി സംസാരിക്കുകയായിരുന്നു.അപ്പോഴാണ് അച്ഛമ്മയുടെ വരവുണ്ടായത്.എന്നെ കണ്ടതും ഓട്ടോറിക്ഷ അവിടെ നിന്നു.\n'നിന്റെ പേരെന്താടാ മോനെ'?\n'വാടി മോളെ നമുക്ക് ഹോസ്റ്റലിലേക്കു പോകാം'. അച്ഛമ്മ പറഞ്ഞു.\nഞാനപ്പോള് കയ്യുകൊണ്ടാഗ്യത്തില് ജിമ്മിയോട് സ്ഥലം വിട്ടോളാന് പറഞ്ഞു.അവന്റെ മുഖമപ്പോള് ആകെ വിളറി വെളുത്തിരുന്നു.\nഹോസ്റ്റലിലേക്ക് ഞാനും അച്ഛമ്മയും നടന്നു.\n'എടീ നിന്റമ്മ ഇതറിഞ്ഞാല് നിന്നെ ചതക്കും'\n'നിന്റെ കൃസ്ത്യാനി ചെക്കനുമായുള്ളകൂട്ടുകെട്ട്'\n'അവനെന്റെ കൂട്ടുകാരനാ അച്ഛമ്മേ'\n'എടീ ആല്‍മരത്തറയിലിരുന്ന് കാലും ഞാത്തി ആട്ടിക്കൊണ്ട് വര്‍ത്തമാനം പറയുന്ന കൂട്ടുകെട്ട് ഇനി വേണ്ട'.\nഞാനൊന്നു പരുങ്ങിപ്പോയി.സത്യത്തില് എനിക്കു ജിമ്മിയോടും ജിമ്മിക്കെന്നോടും നേരിയ ഒരു പ്രണയമുണ്ടായിരുന്നു.അവന് എന്നോടും ഞാന് അവനോടും അതു തുറന്നു പറഞ്ഞിരുന്നില്ല.\nഅച്ഛമ്മയുടെ അന്നത്തെ സംസാരത്തോടെ ശൈശവദശ മാത്രം പിന്നിട്ടിരുന്ന എന്റെ മനസ്സിലെ പ്രണയം ചതഞ്ഞുപോയി.പിന്നീട് ഞാന് ജിമ്മിയെ കാണാതിരിക്കാന് വഴിമാറി നടന്നു.\n'എടീ കുഞ്ഞുമോളേ, ഇങ്ങോട്ടു വാടീ'.\nഅച്ഛമ്മ സ്വീകരണമുറിയിലിരുന്ന് എന്നെ വിളിക്കുകയാണ്.\n'നിന്റെ ഭര്‍ത്താവ് നല്ല ഐശ്വര്യമുള്ളവനാണ്‌ട്ടാ'..\nഎന്താ അവന്റെ പേര്?\nഅവനെപ്പോ ജോലികഴിഞ്ഞുവീട്ടില് വരും?\n'കമ്പനികാര്യത്തിനായി പുറത്തുപോയിരിക്കുകയാണ്.3 ദിവസം കഴിയും'.\nഅപ്പോ മൂന്നു ദിവസം ഞാനിവിടെ കാണും.\nഞാനപ്പോള് അച്ഛമ്മയുടെ പ്രേതത്തെ എങ്ങിനെയെങ്കിലും പുകച്ച് പുറത്തു ചാടിക്കണമെന്ന ചിന്തയിലായിരുന്നു.നാളെ എന്തെങ്കിലും വഴികണ്ടുപിടിക്കാമെന്നുകരുതി.\nഅച്ഛമ്മയപ്പോള് ഞങ്ങളുടെ ഫ്ലാറ്റ് നടന്നുകാണുകയായിരുന്നു. വലിയ സ്ക്രീനുള്ള ടി.വി,കം പ്യൂട്ടര്,അലമാരപോലുള്ള ഫ്രിഡ്ജ് എന്നുവേണ്ട എല്ലാ സാധനങ്ങളും തൊട്ടു നോക്കി.\n'ഇതൊന്നും നമ്മുടെ നാട്ടിലില്ല അല്ലേ കുഞ്ഞുമോളേ?'\nഇപ്പോ എല്ലാം കിട്ടും,നല്ല വിലകൊടുക്കണമെന്നു മാത്രം.\n'നിന്റെ വീട് നല്ല ഭംഗിയുണ്ട്,പടങ്ങളില് കാണുന്ന പോലെ'..\nഅന്നുരാത്രി അച്ഛമ്മയും ഞാനും ഒരുപാട് സംസാരിച്ചു.രണ്ടു വര്‍ഷത്തിനുള്ളില് ഞാന് അന്നാണ് ഇത്രയധികം ഒരാളുമായി മലയാളത്തില് സംസാരിക്കുന്നത്.എന്റെ മുടിയിഴകളില് കൈകടത്തി അച്ഛമ്മ പതുക്കെ മാന്തിത്തന്നു.ഞാനപ്പോള് അച്ഛമ്മയുടെ മടിയില് കിടന്ന് പണ്ടത്തെ കഥകേട്ടു.\nഅന്നാദ്യമായ് കോണ്‍ക്രീറ്റ് കെട്ടിടങ്ങള്‍ക്കിടയില് ചെറുതെങ്കിലും നക്ഷത്രങ്ങള് നിറഞ്ഞ ആകാശമുണ്ടെന്നു ഞാന് കണ്ടു.മയക്കത്തിലേക്ക് വഴുതിവീഴുമ്പോള് അച്ഛമ്മ എന്നെ ചേര്‍ത്തുപിടിച്ച് നെറ്റിയിലൊരു കുഞ്ഞുമ്മ തരികയായിരുന്നു.\nപിറ്റേന്ന് ഞങ്ങള് വീട്ടിലേക്ക് കുറച്ചു സാധനങ്ങള് വാങ്ങുവാനായി പുറത്തിറങ്ങി.കാറിലിരുന്ന് അച്ഛമ്മ വായ് തോരാതെ സംസാരിച്ചു.കാറില് എപ്പോഴുമുണ്ടാകാറുള്ള കാതടപ്പിക്കുന്ന സംഗീതം അന്നുണ്ടായിരുന്നില്ല.\nആകാശമുട്ടെയുയര്‍ന്ന കെട്ടിടങ്ങള്,തീപ്പെട്ടിപ്പെട്ടിപോലെയൊഴുകുന്ന കാറുകള്,വേഗതയുടെമാത്രമായലോകം....\n'ഇങ്ങനത്തെ വേഷം കെട്ടലു നിനക്കുവേണ്ടട്ട കുഞ്ഞുമോളെ'\nമദാമമ്മാരുടെ കുഞ്ഞുടുപ്പുകള് അച്ഛമ്മക്ക് ഒട്ടും ഇഷ്ടപ്പെട്ടില്ല.\n'മുട്ടറ്റം എറക്കല്ല്യാത്ത ഉടുവടകളിട്ട് നടക്കുന്നു ഓരോ ജന്തുക്കള്'..\nഅച്ഛമ്മ പിന്തിരിഞ്ഞു നോക്കിക്കൊണ്ട് പറഞ്ഞു.\nക്ഷമിച്ചു കളയെന്റെ അച്ഛമ്മേ..\nഅച്ഛമ്മയെന്നെയൊരു നോട്ടം നോക്കി.\nഅന്ന് തിരിച്ചുവരുമ്പോള് ഞാനേറെ സന്തോഷവതിയായിരുന്നു.ഓരോരോ സംഭാഷണങ്ങളിലൂടെ എനിക്കും അച്ഛമ്മക്കും ഇടയിലുണ്ടായിരുന്ന സമാന്തരരേഖകളുടെ അടുപ്പം കൂടിക്കൂടി വന്നു.\n'അച്ഛമ്മ എന്തേ ഇത്രേം കാലം എന്നെത്തേടാതിരുന്നത്'?\n'നിന്നെ ശല്യാക്കണ്ടാന്ന് കരുതീട്ടുതന്നെ'\n'അപ്പോ ഇപ്പോള് വന്നതോ'.\nപെട്ടന്ന് അച്ഛമ്മയുടെ മുഖമിരുണ്ടു,മൂക്കിനുമുകളിലും ചെവിയോടുചേര്‍ന്നും ഉണ്ടായിരുന്ന രണ്ടുവലിയ പാലുണ്ണികളില് രക്തചുവ പടര്‍ന്നു.കണ്ണുകള് ഈര്‍പ്പം കൊണ്ടു.\n'നിന്റച്ഛന് തറവാടു വില്‍ക്കാന് പോണ് കുഞ്ഞിമോളേ, അവനിനി അതൊന്നും നോക്കാന് നേരോം കാലോം ഇല്ലാന്ന്'.\nഅച്ഛമ്മയുടെ കണ്ണുകള് നിറയുന്നത് ജീവിതത്തിലാദ്യമായ് ഞാന് കാണുകയാണ്.\nചെത്തിയും,ചെമ്പകവും,അയിനി മരങ്ങളും നിറഞ്ഞ തറവാട് എന്റെ ഓര്‍മ്മകളില് നിറഞ്ഞു.\n'മോള്‍ക്കങ്ങ് തിരിച്ചു വന്നുകൂടെ'?\nഅച്ഛമ്മ നിര്‍ത്താതെ കരഞ്ഞു തുടങ്ങി.\nയുദ്ധത്തില് രാജ്യവും,സ്വത്തുക്കളും നഷ്ടപ്പെട്ട് പിന്തിരിഞ്ഞോടുന്ന രാജാവിന്റെ ദൈന്യത വാക്കുകളായ് വീണ്ടും ചിതറി വീണു.\nഅച്ഛമ്മയുടെ കരച്ചിലിലൂര്‍ന്ന തിരമാലകള് എന്റെ കണ്ണിലും വെള്ളത്തുള്ളികളെത്തെറുപ്പിച്ചു.ചുമരുചാരിനിന്ന് ഞാനും കരഞ്ഞുതുടങ്ങി.പിതൃക്കള് എന്റെ തീരുമാനത്തെപ്പറ്റിയറിയാന് ആകാംക്ഷയോടെ കാത്തിരുന്നു.\n'അനു, ഏയ് അനു'..എന്തിനാ കിടന്നു കരയുന്നത്?ഭര്‍ത്താവ് തട്ടിവിളിച്ചു.\nകരച്ചിലിന്റെ ശക്തിയാലെനിക്ക് ശ്വാസം മുട്ടുകയായിരുന്നു.\n'രാത്രി ഓരോ സ്വപ്നം കണ്ട് മോങ്ങാനിരിക്കും,നാളെ വെളുപ്പിനെനിക്കെണീക്കണ്ടതാ നിനക്കിവിടെ കിടന്നുറങ്ങിയാല് മതി'.\nഒന്ന് ഞെരങ്ങിക്കൊണ്ട് അദ്ദേഹം പിന്തിരിഞ്ഞു കിടന്നു.\nഭര്‍ത്താവിന്റെ കൂര്‍ക്കം വലിയുയര്‍ന്നപ്പോള് പുതപ്പുമാറ്റി പുറത്തുകടന്നു.\nമനസ്സ് വല്ലാതെ അസ്വസ്ഥമായിരുന്നു.വീട്ടിലേക്കൊന്ന് ഫോണ് വിളിക്കണമെന്നു തോന്നി.അവിടെ ഇപ്പോള് ഉച്ച സമയമായിരിക്കും.\nഅമ്മക്കു സഹായത്തിനായിവരുന്ന അമ്മായിയാണ് ഫോണെടുത്തത്\n'ഇല്ല,മോള്‍ടച്ഛന്റെ വീട് വാങ്ങാനായിട്ട് ആരോവരുന്നുണ്ട്,അവര് പട്ടാമ്പിയിലേക്ക് പോയിരിക്കുകയാണ്.ശരിയായാല് നല്ല കാര്യം.'\nഅവള്‍ക്കപ്പോള് കൈ കുഴയുന്നതായിത്തോന്നി.\n'അവിടെയിപ്പോള് ചൂടോ തണുപ്പോ മോളേ?'\nപുറത്ത് കൊഴിയുന്ന മഞ്ഞിനെ നോക്കിയവള് പറഞ്ഞു.\nഡിസംബര് മാസല്ലേ അവിടെ തണുപ്പല്ലേ?\nഅമ്മായിക്കപ്പോ എല്ലാമറിയാലോ...പിന്നെയും അവര് എന്തൊക്കെയോ ചോദിച്ചുകൊണ്ടിരുന്നു.\nഫോണ് താഴെവെച്ചുകൊണ്ട് വെള്ളം കുറെയെടുത്തു കുടിച്ചു.\nവീണ്ടും കിടപ്പുമുറിയിലെ ജനലിനടുത്തേക്കുനടന്നു.കര്‍ട്ടന് ഉയര്‍ത്തി പുറത്തേക്കുനോക്കി.കൊഴിയുന്ന മഞ്ഞും,ഉറങ്ങാത്ത നഗരവെളിച്ചവും മാത്രം.മുറ്റത്ത് ആകെയുള്ള കുഞ്ഞുമരത്തെയിളക്കുന്ന കാറ്റ് മഞ്ഞു കഷ്ണങ്ങളെ ജനല് ചില്ലിലേക്കുകൊണ്ടുവന്നു.ആകാശം പഴയതുപോലെ വിളറിവെളുത്ത് ശ്യൂന്യമായിരിക്കുന്നു.\nPosted by Siji vyloppilly at 3:06 PM\nനന്നായിരിക്കുന്നു സിജീ! ആദ്യത്തെ ഭാഗം എനിക്ക് വളരെയധികം ഇഷ്ടപ്പെട്ടു.\nDecember 6, 2006 at 4:06:00 PM EST\nഞാനൊരു ചരട് ജപിച്ച് തരട്ടെ? ദു:സ്വപ്നങ്ങള് പിന്നെ കാണില്ല.\nDecember 6, 2006 at 9:36:00 PM EST\nDecember 6, 2006 at 9:57:00 PM EST\nസ്നേഹിക്കുന്നവരൊക്കെ സ്വപ്നത്തില് മാത്രം വരുമായിരിക്കും.\nകഥ ഇഷ്ടമായി :)\nDecember 6, 2006 at 11:42:00 PM EST\nനല്ല കഥ,ഇന്നും എന്തിനെങ്കിലും മനസ്സ് വിഷമിച്ചു കിടന്നാല് ഞനെന്റെ ഉമ്മയെ സ്വപ്നം കാണാറുണ്ട്\nDecember 7, 2006 at 11:00:00 AM EST\nശരിക്കും അസ്സലായിട്ടുണ്ട്. എന്റെ അച്ചമ്മയെ ഓര്‍തു പോയി.\nDecember 7, 2006 at 11:38:00 AM EST\nനന്നായിര്‍ക്കുന്നു സിജീ. അച്ഛമ്മയുടെ അമേരിക്കാസന്ദര്‍ശനം കൂടുതല് ഇഷ്ടം.\nDecember 8, 2006 at 5:43:00 AM EST\nDecember 8, 2006 at 8:22:00 PM EST\nകഥ നന്നായിരിക്കുന്നു, സിജീ (അങ്ങനെയൊക്കെ പറയാമോ, എഴുത്തില് ഞാനൊരു ശിശുവാണ്. അതുകൊണ്ട്, ഇങ്ങനെ പറയാം - കഥ ഇഷ്ടപ്പെട്ടിരിക്കുന്നു)\n"കല്യാണത്തിനുമുന്‍പ്, നീയെന്റെ അസ്ഥിത്തറയില് വരുമായിരുന്നുവെന്നു ഞാന് കൊതിച്ചു" എന്നു പറയുന്ന ഭാഗം എനിക്കു ഫീല് ആയി, കേട്ടോ\nഎഴുത്തില് ദിവായൊരു ശിശുവാണെങ്കില് ഞാന്3മാസം മാത്രം പ്രായമുള്ളൊരു ഗര്‍ഭസ്ഥശിശുവാണ്.മറ്റുള്ളവരുടെ എഴുത്തുകാണുമ്പോള് എന്റെ കഴിവില്ലായ്മയെ പറ്റി എപ്പോഴും ഓര്‍ക്കാറുണ്ട്.എന്റെ ബ്ലോഗില് വന്ന് എന്തു കമന്റുവേണമെങ്കിലും ഇടാം കെട്ടോ.'എടി സിജി നിന്റെ കഥ കൊള്ളാം' എന്നു പറഞ്ഞാലും 'നിനക്കു വേറെ പണിയില്ലേ ഇതു പോലത്തെ പന്നാസ് സാധനം എഴുതി വക്കാണ്ട്' എന്നു പറഞ്ഞാലും അതായിരിക്കും എനിക്കു കൂടുതല് ആത്മാര്‍ഥമായിതോന്നുക. അഭിനന്ദനത്തിനു നന്ദി കെട്ടോ.\nDecember 8, 2006 at 8:38:00 PM EST\nസിജിയില് കഥ പറച്ചിലിന്റെ അസ്സല് സ്പാര്‍ക്ക് ഒളിഞ്ഞു കിടപ്പുണ്ടു്. കഥ പറയുവാന് തിരഞ്ഞെടുക്കുന്ന വഴികളും രസമുണ്ടു്. നന്നായിരിക്കുന്നു.\nDecember 9, 2006 at 8:52:00 AM EST\nനല്ല ശൈലി.സരളം എന്നാല് സുന്ദരം. വായനക്കാരനെ കണ്ണ്പൊത്തി നടത്തി കുഴിയില് ചാടിക്കുന്ന എഴുത്തുകാര് ഇത് വായിക്കണം. പറയാനുള്ള കാര്യം നേരെ ചൊവ്വേ വായനക്കാരന് പിടികിട്ടിയാല് പിന്നെ ഞാനെന്ത് ബുദ്ധിജീവി എന്ന രീതിയില് ചിന്തിക്കുന്നവരേക്കാള് എനിയ്ക്കിഷ്ടം ഇങ്ങനത്തെ എഴുത്താണ്. ആശംസകള്! :-)\nDecember 9, 2006 at 9:43:00 AM EST\nഈ കഥയെ പറ്റി എനിക്ക് രസകരമായ വേരൊരു കഥയുണ്ട്. കുറച്ച് വര്‍ഷം മുമ്പ് ഞാന് പഠിച്ചിരുന്ന സ്കൂളിലെ എന്നെ പഠിപ്പിച്ച മാഷ് റിട്ടയറാവുകയാണ്.അപ്പോള് സ്കൂളില് ഒരു മാഗസിന് പ്രകാശനവും യാത്രയയപ്പുമൊക്കെയുണ്ട്.എന്റെ അമ്മ അവിടത്തെ ടീച്ചറുമാണ്.അവര്‍ക്കപ്പോള് എന്റെ ഒരു കഥവേണം ഞാനന്ന് കഥയെഴുത്തൊക്കെ അവസാനിപ്പിച്ച് ഒരു റിട്ടയര്‍മെന്റെടുത്തിരിക്കുകയാണ്.എന്നാലും ഒരു കഥയെഴുതി അതാണീ കഥ.അങ്ങിനെ കഥ മാഗസിനിലച്ചടിച്ചു വന്നു. കുറച്ചുദിവസം കഴിഞ്ഞ് ഒരു കുട്ടി അമ്മയുടെ അടുത്തു വന്നു ..ടീച്ചറെ..ടീച്ചറെ..ടീച്ചറു ശരിക്കും കെട്ടിത്തൂങ്ങാന് പോയോ? അമ്മയൊന്നു ഞെട്ടി..ടീച്ചറുടെ മോളുടെ കഥ വായിച്ച് എന്റെ അമ്മ ചോദിക്കാന് പറഞ്ഞതാ..അപ്പോ വേറെ യും കുട്ടികള് ഓടി വന്നു.'ആ ടീച്ചറെ ടീച്ചറുടെ അമ്മായിയമ്മ ടീച്ചറെ എങ്ങന്യാ ദ്രോഹിച്ചിരുന്നത്? (ടി.വി സീരിയലുകള് മുടങ്ങാതെ കാണുന്ന കുട്ടികളായിരിക്കണം)..എന്തായാലും ഞാനും അമ്മയുമതു പറഞ്ഞ് കുറെ ചിരിച്ചു. ആളുകളെന്തായാലും കഥ മുഴുവനും വായിച്ചിട്ടുണ്ട് എന്നെനിക്കു മനസ്സിലായി (ഞാന് ചില കഥകള് ആദ്യവും അവസാനവും മാത്രമേ വായിക്കാറുള്ളു.വേറൊന്നും കൊണ്ടല്ല എനിക്കു മനസ്സിലാകില്ല,അത്രക്കു വിവരം വെച്ചിട്ടില്ല)\nകഥവയിച്ച് അഭിപ്രായം പറഞ്ഞതിനു നന്ദി.പിന്നെ ഇങ്ങനെ പൊക്കി വിടല്ലേ,ഉത്തരത്തില് ചെന്നിടിച്ച് ഞാന് താഴെ വീഴും.എഴുതിത്തെളിയുന്നതേയുള്ളു.ഇനിയും കുറെ ഓണം ഉണ്ണാനുണ്ട്\nDecember 9, 2006 at 10:45:00 AM EST\nസിജീ,കഥ ശരിക്കും ആസ്വദിക്കാനായി.നന്ദി. പഴയ കഥകള് പൊടിതട്ടിയെടുത്ത് അവതരിപ്പിച്ചാല് മാത്രം പോരാ.പുതിയ കഥകള് എഴുതൂ.എഴുത്തിന്റെ ഒഴുക്ക് നിലച്ചുകൂടാ.\nDecember 9, 2006 at 11:01:00 AM EST\nകഷ്ടം ! ഇനി ഈ ബ്ലോഗിലും പുതിയ പോസ്റ്റ് വരുന്നുണ്ടോ എന്നു നോക്കിയിരിക്കണമല്ലോ..\nസിജീ, നന്നായിരിക്കുന്നു എന്ന് സങ്കടത്തോടെ പറയട്ടെ. (ബ്ലോഗുകള് പരതാന് ഈയിടെയായി അധികം സമയം കിട്ടുന്നില്ല. അതിനിടയിലാ ഇതും കൂടെ)\nDecember 9, 2006 at 11:03:00 AM EST\nസിജീ ഇതേ പോലെയുള്ള അച്ഛമ്മമാരെ ശരിക്കും ഓര്‍ക്കുന്നു.ചെത്തിയും,ചെമ്പകവും,അയിനി മരങ്ങളും നിറഞ്ഞ തറവാട് വില്‍ക്കപ്പെടുക എന്ന ദുഃസ്വപ്നം,മറ്റൊരു സ്വപ്നത്തിലൂടെ അറിയുന്ന മാനസ്സികാവസ്ഥ നല്ല രീതിയില് പറഞ്ഞു. സിജീ ആശംസകള്.\nDecember 9, 2006 at 11:26:00 AM EST\nDecember 9, 2006 at 11:06:00 PM EST\nDecember 11, 2006 at 11:14:00 AM EST\nഞാന് മെയില് അയച്ചു പക്ഷെ ബൗണ്‍സ് ആകുന്നു.ഞാന് ഉദ്ദേശിച്ച ആളുതന്നെയാണ്.\nബി.കു അവരുടെ അനിയന്റെ മകളാണോ? നമ്മുടെ പുരാണത്തിലെ ഒരു ഒരു രാജപുത്രിയുടെ പേരാണോ ബിക്കു വിന്റെ പേര്?\nDecember 11, 2006 at 11:15:00 AM EST\nനല്ല കഥ സിജിയേ, തിരിച്ച് പോകനാകില്ലെങ്കിലും, തായ്തടിയില് ഒരു കൂട്ട് വ്യര്‍ത്ഥ സ്വപ്നമെന്നറിയുകിലും, നഷ്ടപ്പെടുന്ന തായ്തടിയുടെ വേദന; അത് നന്നായി പറഞ്ഞിക്കുന്നു\nDecember 11, 2006 at 11:27:00 AM EST\nഅത്ഭുതം. ഇതു സിജി വളരെ മുന്‍പെഴുതിയതോ? അമേരിക്കയില് എത്തുന്നതിനും മുന്‍പ്? വളരെ നന്നായിട്ടുണ്ട്.:)\nDecember 11, 2006 at 1:35:00 PM EST\nഅയ്യോ..അല്ല ബിന്ദു,ഞാനിത്5വര്‍ഷം മുമ്പെഴുതിയതാണ്.കേരളത്തിലിരുന്ന് അമേരിക്കയില് നടന്ന കാര്യത്തെകുറിച്ച് കഥയെതേ..അതും ഈ ഞാന്!!\nപണ്ട് എനിക്ക് ഒരു അബദ്ധം ഉണ്ടായിട്ടുണ്ട്,കോളേജില് പഠിക്കുന്ന കാലം കഥയെഴുത്തൊക്കെയുണ്ട്.ഞാനൊരു കഥയെഴുതി.ഒരു ആണാണ് നായകന് സ്ഥലം കേരളം,മാസം മെയ്..എന്റെ നായകന് കള്ളുകുടിക്കുന്ന രംഗമാണ് എഴുതേണ്ടത്.കള്ളും,ചാരായവും,വിസ്കി,ബ്രാന്റി ഒന്നും കുടിപ്പിച്ചാല് പോര എന്റെ നായകനെയെന്നെനിക്കു തോന്നി,കുറച്ചു വോഡ്കയാകട്ടെ.അന്ന് ലോക സാഹിത്യമൊക്കെ വായിച്ചുതുടങ്ങിയ കാലമാണ്,അതിലെ നായകന് മാരൊക്കെ ഇമ്മാതിരി കൂടിയ സാധനങ്ങളാണ് കുടിക്കുന്നത്.\nമനസ്സ് അസ്വസ്ഥമായപ്പോള് അയാള് കുറച്ച് വോഡ് ക ഗ്ലാസിലേക്കു പകര്‍ന്നു.\nകഥയെഴുതിക്കഴിഞ്ഞ് ഞാനിത് എന്റെ ചേട്ടന് വായിക്കാന് കൊടുത്തു.ചേട്ടന് പറഞ്ഞു.\n'സിജി കഥ കുഴപ്പമില്ല, പക്ഷെ നിന്റെ നായകന് ആളൊരു വലിയ പുള്ളി തന്നെ.കേരളത്തില് അതും ഈ മെയ് മാസ ചൂടില് തണുപ്പ് രാജ്യത്ത് കുടിക്കുന്ന വോഡ്കയാണല്ലോ കുടിക്കുന്നത്'\nഅപ്പോഴാണെനിക്ക് മണ്ടത്തരം ബോദ്ധ്യപ്പെട്ടത്.അതില് പിന്നെ അത്രക്കൊന്നും അറിയാത്ത കാര്യങ്ങളെ പറ്റിയെഴുതാറില്ല.എഴുതുന്നെങ്കില് തന്നെ കുറെ ആലോചിക്കും.\nഞാന് ഇവിടെ എത്തിയിട്ട്7വര്‍ഷം കഴിഞ്ഞു.കുറെ വര്‍ഷങ്ങള് കുടുംബം,കുട്ടികള് എന്നൊക്കെപ്പറഞ്ഞ് മടിപിടിച്ചിരുന്നു.ഇപ്പോള് രണ്ടാമതും എഴുതി തുടങ്ങുന്നുണ്ട്.പുതിയ കഥകള് ബ്ലോഗില് ഇടണമെന്നുണ്ട്.\nDecember 11, 2006 at 2:42:00 PM EST\nDecember 14, 2006 at 6:36:00 AM EST\nഓര്‍മ്മകളോളം അനാഥമായ മറ്റൊന്നുമില്ല അല്ലേ.. ഒരു ദുഃസ്വപ്നത്തില് നിന്ന് മറ്റൊന്നിലേക്ക് ഒടുങ്ങാത്ത തീര്‍ത്ഥയാത്ര. അലച്ചില്...\nകുടിവയ്ക്കുന്ന കാവുകളും തുളസിത്തറകളും കലശങ്ങളും ഒടുങ്ങിത്തീരുമ്പോള് പിതൃക്കള്‍ക്കും അതേ ഗതി...\nഓര്‍മ്മകളെങ്കിലും ബാക്കിയുള്ള മനസ്സുകളില് സ്വപ്നങ്ങളിലെങ്കിലും അവര് സഞ്ചരിക്കട്ടെ..\nApril 10, 2007 at 2:13:00 PM EST\nസിജീ, കഥ ഇഷ്ടമായി,\nപ്രേതവും ആത്മാവും തമ്മില് എന്തെങ്കിലും വ്യത്യാസമുണ്ടൊ?\nApril 10, 2007 at 2:40:00 PM EST


humanitarian face of mother teresa | മദര് തെരേസ: മഹാകാരുണ്യത്തിന്റെ മനുഷ്യരൂപം\nദൈവമേ, മനുഷ്യയാതനകള്ക്ക് അറുതിയില്ലേ! ഇത്രയേറെ പാവങ്ങളും പരിത്യക്തരും എന്തിന്? ആയിരങ്ങളെ കൈവെടിയുന്ന അങ്ങ്, വിണ്ണിലിരുന്ന് ഉറങ്ങുകയാണോ? ദൈവം ഉണ്ടോ!? എന്ന് സംശയിച്ച ചില ദിനങ്ങളും വരികളും ഉണ്ടായിരുന്നുവെന്ന് അമ്മയുടെ ഡയറിക്കുറിപ്പുകള് വെളിപ്പെടുത്തുന്നു.\n# ഫാ.വില്യം നെല്ലിക്കല്,വത്തിക്കാന് റോഡിയോ\nPublished: Sep 1, 2016, 07:56 PM IST\nസെപ്റ്റംബര് 10, 1946. മദ്ധ്യാഹ്നം! മഴപെയ്യുന്നുണ്ടായിരുന്നു. സിസ്റ്റര് തെരേസാ കല്‍ക്കട്ടയില്‍നിന്നും ഡാര്‍ജിലിങ്ങിലേയ്ക്കുള്ള തീവണ്ടി കയറി. പുറപ്പെടാന് സമയമായി. വണ്ടി പ്ലാറ്റ്‌ഫോമില്‌നിന്നും നീങ്ങിത്തുടങ്ങി. അപ്പോഴാണ് കൈനീട്ടിപ്പിടിച്ച ഭിക്ഷുവിനെ കണ്ടത്. കൈയ്യിലുണ്ടായിരുന്ന ഒരു രൂപാ നാണയം മെല്ലെ എറിഞ്ഞ് ആ പാവം മനുഷ്യനു കൊടുക്കാന് മദര് ശ്രമിച്ചു. എന്നാല് അയാള്‍ക്കത് സ്വീകരിക്കാനായില്ല. കൈകള് ശുഷ്‌ക്കിച്ചതായിരുന്നു. അയാള് കുഷ്ഠരോഗിയായിരുന്നു.\nനാണയം തെറിച്ചു പ്ലാറ്റ്‌ഫോമില് വീണു, കണ്ടുനിന്നൊരു പാവം പയ്യന് ഓടിവന്ന് അതെടുത്തു. മദറിനെ നോക്കി പുഞ്ചിരിച്ചിട്ട്, കിട്ടിയ സമ്മാനവുമായി അവന് ഓടി മറഞ്ഞു.\nഭൂമിയിലെ മനുഷ്യരുടെ നിലവിളികള്‍ക്കും, നെടുവീര്‍പ്പുകള്‍ക്കും, നിശ്ശബ്ദതകള്‍ക്കും പിന്നില് മറഞ്ഞുനില്‍ക്കുന്നത് ദൈവം തന്നെയെന്ന വെളിപാടാണ് അന്നു സിസ്റ്റര് തെരേസയ്ക്കു ലഭിച്ചത്. ദൈവത്തിലേയ്ക്ക് എത്തിയവര്‍ക്കേ മനുഷ്യരിലേയ്ക്ക് എത്തിപ്പെടാനാകൂ! ദൈവാനുഭവം ഉണ്ടായവര്‍ക്ക് മനുഷ്യരെ സ്‌നേഹിക്കാതിരിക്കാന് ആവില്ല. അസ്സീസിയിലെ ഫ്രാന്‍സിസ് കുഷ്ഠരോഗിയുടെ വ്രണങ്ങള് ചുംബിച്ചപ്പോള് ആ മുറിപ്പാടുകള് എല്ലാം ഞൊടിയിടയില് സൗഖ്യപ്പെട്ടു. ഒടുവില് അവശേഷിച്ചത് പഞ്ചക്ഷതങ്ങളായിരുന്നു. ഇരുപാദങ്ങളിലും കരങ്ങളിലും പിന്നെ വിലാവിലും! കുഷ്ഠരോഗി ക്രിസ്തുവായി മുറിവേല്‍ക്കപ്പെട്ട മനുഷ്യരുടെ പിന്നിലൊക്കെ ഒളിച്ചുനില്‍ക്കുന്നത് അങ്ങു തന്നെയാണല്ലോ, ദൈവമേ! ദൈവത്തിനു ചിലപ്പോള് പനിക്കുന്നു. ചിലപ്പോള് തപിക്കുന്നു. ചിലപ്പോള് ഏകാകിയാകുന്നു. ചിലപ്പോള് വിശക്കുന്നു.\nമനുഷ്യരോടുള്ള ഇഷ്ടംതന്നെ ദൈവത്തോടുള്ള ആരാധന....\n''എന്റെ എളിയവര്‍ക്കായ് നിങ്ങള് ചെയ്ത നന്മകള്... എനിക്കുതന്നെയാണ് ചെയ്തത്...'' (മത്തായി 25, 40).\nഒരിക്കല് ബാംഗളൂര് എയര്‍പ്പോര്‍ട്ടില് സുഹൃത്തിനെ കാത്തിരിക്കയായിരുന്നു. പാസഞ്ചേഴ്‌സ് എക്‌സിറ്റിലേക്ക് നോക്കി കണ്ണുംനട്ട് ഇരിക്കുമ്പോള് ലോഞ്ചില്‍നിന്നും ആദ്യം ഇറങ്ങിവന്നത് - കൈത്തണ്ടില് ചെറിയ തുണിസഞ്ചി തൂക്കിയിട്ട്, വെള്ളയില് നീലക്കരയുള്ള സാരിയണിഞ്ഞ കൃശഗാത്രയായ സന്ന്യാസിനി - മദര്‍തെരേസാ! ഓടിച്ചെന്ന് മദറിന്റെ ശുഷ്‌ക്കിച്ച കരങ്ങള് ചുംബിച്ചപ്പോള് എന്റെ ആത്മാവിലൂടെ ഒരു വിറയല് പാഞ്ഞു.\nഎത്രയെത്ര അനാഥബാല്യങ്ങള്‍ക്ക് ജീവന്നല്‍കിയ കൈകളാണവ. ദൈവത്തിനായി പണിയെടുക്കുന്ന കൈകള്, ദൈവതിരുമുമ്പില് ഇന്നും നമുക്കായി കൂമ്പിനില്‍്ക്കുന്ന കരങ്ങള്! പ്രായാധിക്യംകൊണ്ടെന്നതിനെക്കാള്, ആത്മീയതയുടെ തീവ്രതകൊണ്ട് ശുഷ്‌ക്കിച്ച്, ചുക്കിച്ചുളുങ്ങിയ മുഖം. എങ്കിലും ആ മുഖത്തിനു പിന്നില് കരുണയുടെ പുഴകള് മുറിയാതെ ഒഴുകുന്നു. അതിനുമേലെ ദൈവകൃപയുടെ സൂര്യന് സദാ തെളിഞ്ഞു നില് ക്കുന്നതുപോലെയും! അങ്ങനെ പറയുവാനാണ് മനസ്സു പരുവപ്പെട്ടത്.\nഅനാകര്‍ഷകമെന്ന് ആദ്യം തോന്നിയേക്കാവുന്ന ആ മുഖത്തിന് പിന്നില് അഭൗമദീപ്തിയുടെ വലയം വെളിപ്പെട്ടുകിട്ടിയത് ആര്‍ദ്രമായ ക്രിസ്തു സ്‌നേഹത്തിലൂടെയും കാരുണ്യത്തിലൂടെയുമാണെന്ന് അമ്മയുടെ ജീവിതം വെളിപ്പെടുത്തുന്നു.\nകരുണയുടെ ജൂബിലിവത്സരത്തില് സപ്തംബര് 4-ാം തിയതി ഞായറാഴ്ച വാഴ്ത്തപ്പെട്ട മദര് തെരേസായെ വിശുദ്ധപദത്തിലേയ്ക്ക് പാപ്പാ ഫ്രാന്‍സിസ് ഉയര്‍ത്തുമ്പോള് അത് ലോകത്തിന് കൃപാവര്‍ഷമാണ്... കാരുണ്യവര്‍ഷമാണ്!\n'തമസ്സോമാ, ജ്യോതിര്ഗമയ,' എന്ന് എത്ര നൂറ്റാണ്ടുകളായി ഈ ഭാരത മണ്ണിലുയരുന്ന പ്രാര്‍ത്ഥനകള് ദൈവത്തിന്റെ സന്നിധിയില് എത്തുന്നുണ്ടാവും.\nഅതുകൊണ്ടാവണം അല്‍ബേനിയയിലെ സ്‌കോപ്‌ജെ നഗരത്തില്, ഇന്നത്തെ മാസിഡോണിയായുടെ തലസ്ഥാനമായ സ്‌ക്കോപ്‌ജെയില് ജനിച്ച സ്ത്രീ കര്‍മ്മംകൊണ്ട് ഇന്ത്യയുടെ ഏറ്റവും പ്രിയപ്പെട്ടവളായി മാറിത്.\nവെളുത്ത സാരിയില് നീലക്കരയുമായി നാടിന്റെ ചേരികളിലൂടെ അമ്മ നടന്നപ്പോള് കല്‍ക്കട്ടയിലെ ഏതൊരു തൊഴിലാളി സ്ത്രീയെയും ഓര്‍മ്മിപ്പിക്കുന്നതായിരുന്നു ആ ലോലമായ നടപ്പ്.\nബംഗാളി സ്ത്രീകള് സാരിത്തുമ്പില് താക്കോല് കെട്ടിയിടുന്ന സ്ഥാനത്ത് കുരിശുരൂപം തൂക്കിയിരിക്കുന്നു - സകല താഴുകളും തുറക്കാന് പോരുന്ന, മാസ്മരികതയുള്ള ഏക താക്കോല് സുഖദുഃഖങ്ങളുടെ ആത്മീയ രഹസ്യങ്ങളിലൂടെ സഞ്ചരിച്ച് മഹത്വത്തിന്റെ ആകാശങ്ങളിലേയ്‌ക്കെത്തുന്ന ല്‍ജപമാലയുടെ ബലവും മദറിന്റെ വെളുത്ത സാരിയില് തെളിഞ്ഞു കാണാം.\nപിന്നെ കുറച്ചു ധനവുമുണ്ട്-അഞ്ചുരൂപ! ലൊരേറ്റോ കന്യകാലയത്തിന്റെ പരമ്പരാഗത ശീലങ്ങളില്‌നിന്ന് പുറത്തു കടന്നപ്പോള് ഇതായിരുന്നു സിസ്റ്റര് തെരേസയുടെ ക്യാപ്പിറ്റല്-അഞ്ചുരൂപ! പിന്നെ കടലോളം സ്‌നേഹവും\nവത്തിക്കാനില്‌നിന്നുമുള്ള അനുവാദത്തോടും ആശീര്വാദത്തോടുംകൂടിയാണ് ഒരു ആത്മീയ സ്വാതന്ത്ര്യലബ്ധിയുടെ അഭിമാനത്തോടെ പാവങ്ങള്ക്കായുള്ള സമ്പൂര്ണ്ണ സമര്പ്പണത്തിന്റെ ജീവിതം സിസ്റ്റര് തെരേസ ആരംഭിച്ചത്. 1946 ആഗസ്റ്റ് 16-ാം തിയതിയായിരുന്നു ആ ചരിത്രദിനം.\n''എന്തെന്നാല് എനിക്കു വിശന്നു. നിങ്ങള് ഭക്ഷിക്കാന് തന്നു. എനിക്കു ദാഹിച്ചു. നിങ്ങള് കുടിക്കാന് തന്നു. ഞാന് പരദേശിയായിരുന്നു, നിങ്ങള് എന്നെ സ്വീകരിച്ചു. ഞാന് നഗ്‌നനായിരുന്നു, നിങ്ങള് എന്നെ ഉടുപ്പിച്ചു. ഞാന് രോഗിയായിരുന്നു, നിങ്ങള് എന്നെ സന്ദര്ശിച്ചു. ഞാന് കാരഗൃഹത്തിലായിരുന്നു, നിങ്ങള് എന്റെ അടുത്തു വന്നു. അപ്പോള് നീതിമാന്മാര് ഇങ്ങനെ മറുപടി പറയും. കര്‍ത്താവേ, അങ്ങയെ വിശക്കുന്നവനായിക്കണ്ട് ഞങ്ങള് ആഹാരം നല്‍കിയതും, നഗ്‌നനായിക്കണ്ട് ഉടുപ്പിച്ചതും എപ്പോഴാണ്?\nഅങ്ങയെ ഞങ്ങള് രോഗാവസ്ഥയിലോ കാരാഗൃഹത്തിലോ കണ്ടു സന്ദര്‍ശിച്ചത് എപ്പോഴാണ്? രാജാവ് മറുപടി പറയും. സത്യമായി ഞാന് പറയുന്നു, എന്റെ ഏറ്റവും എളിയ ഈ സഹോദരന്മാരില് ഒരുവന് നിങ്ങള് ഇതു ചെയ്തുകൊടുത്തപ്പോള് എനിക്കു തന്നെയാണു ചെയ്തുതന്നത്.'' മത്തായി.25, 35-40\nദൈവികാഹ്വാനത്തിന്റെ ആന്തരിക സ്വരം ശ്രവിച്ച മാത്രയില്, സിസ്റ്റര് തെരേസാ ഇറങ്ങി പുറപ്പെട്ടു. കല്‍ക്കട്ടയുടെ, ആനന്ദനഗരത്തിന്റെ തെരുവുകളിലേയ്ക്കിറങ്ങി ... into the streets of the City of Joy.. ! Kolkotta- അങ്ങനെ സിസ്റ്റര് തെരേസാ, മദര് തെരേസയായി മാറി. പാവങ്ങള്‍്ക്കും, രോഗികള്‍ക്കും, അനാഥര്‍ക്കും, തെരുവിലെറിയപ്പെട്ട ചോരക്കുഞ്ഞുങ്ങള്‍ക്കും, തെരുവോരങ്ങളില് മരിക്കുന്നവര്‍ക്കും, പാര്‍ശ്വവത്ക്കരിക്കപ്പെട്ടവര്‍ക്കും ആ താപസ്വി അമ്മയായി.\nഭാരതത്തില് മാത്രമല്ല, പിന്നെ ലോകത്തിന്റെ നാനാഭാഗത്തേയ്ക്കും ക്രിസ്തുവിന്റെ കരുണയും സ്‌നേഹവുമായി മദര് ഇറങ്ങിപ്പുറപ്പെട്ടു. ആയിരങ്ങള് അമ്മയെ അനുഗമിച്ചു. ''ഈ ജീവിതം കഠിനമാണ്. ദാരിദ്ര്യമാണെന്റെ സമ്പത്ത്. പാവങ്ങളാണെന്റെ ബന്ധുക്കള്!'' തന്നെ പിന്‌ചെന്നവരോട് മദര് പറയുമായിരുന്നു.\nഅങ്ങനെ പുണ്യവതിയെ അനുഗമിച്ചിറങ്ങിയ വ്രതധാരികളായ നൂറുകണക്കിനു സ്ത്രീരത്‌നങ്ങള് പാവങ്ങളുടെ മിഷണറിമാരായി, അവര് ക്രിസ്തുവിന്റെ 'ഉപവിയുടെ മിഷണറി'മാരായി മാറി - The Missionaries of Charity പിറവിയെടുത്തു. അത് 1950 ഒക്ടോബര് 7-ാം തിയതിയായിരുന്നു.\nലോകം ഈ പാവപ്പെട്ട സ്ത്രീയുടെ നന്മ തിരിച്ചറിഞ്ഞു. മറ്റു രാജ്യങ്ങള്... കമ്യൂണിസ്റ്റ് രാഷ്ട്രങ്ങള്‍പോലും ആതുരശുശ്രൂഷയ്ക്കായി മദറിന്റെയും സഹോദരിമാരുടെയും സേവനങ്ങള് ആവശ്യപ്പെട്ടു. ലോകത്ത് എവിടെയും പാവങ്ങളും രോഗികളും തെരുവോരത്തെ മനുഷ്യരും ചേരികളിലുള്ളവരും മിഷണറീസ് ഓഫ് ചാരിറ്റീസില് ക്രിസ്തുവിന്റെ ആര്‍ദ്രമായ സ്‌നേഹം അനുഭവിച്ചു.\nമനുഷ്യകുലത്തിന്റെ യാതനകളെ ക്രിസ്തുസ്‌നേഹത്താല് ഒപ്പിയെടുക്കുന്ന, സൗഖ്യപ്പെടുത്തുന്ന മദറിന്റെ ആത്മീയസിദ്ധിയെ ലോകം അന്യൂനമെന്നും, കാലികമായ സേവനമെന്നും തിരിച്ചറിഞ്ഞു. അനാഥരും പാവങ്ങളും, അംഗവൈകല്യവുമുള്ള കുഞ്ഞുങ്ങള്‍ക്കായി , 1955 കല്ക്കട്ടയില് തുടങ്ങിയ ''നിര്‍മ്മല് ശിശുഭവന് മദറിന്റെ പ്രവര്‍ത്തനങ്ങളുടെ പ്രഥമ സ്ഥാപനവല്‍കൃത രൂപമായിരുന്നു.\nപത്മശ്രീ, ഭാരതരത്‌നം, ഷ്വറ്റ്‌സര്, ടെബിള്‍ടണ് പുരസ്‌ക്കാരങ്ങള് അമ്മയ്ക്ക് നല്‍കപ്പെട്ടു. 1979-ല് സമാധാനത്തിനുള്ള നോബല് സമ്മാനവും....! തന്റെ സമ്മാനങ്ങള് പാവങ്ങള്‍ക്കുള്ളതാണെന്ന് മദര് പറയുമായിരുന്നു. സമ്മാനങ്ങള് വിറ്റും, സമ്മാനത്തുക ഉപയോഗിച്ചും കുഷ്ഠരോഗികള്‍ക്കുള്ള ആശുപത്രികളും ആതുരാലയങ്ങളും അമ്മ ലോകത്തിന്റെ വിവിധ ഭാഗങ്ങളില് പണിതുയര്‍ത്തി.\nഎന്നാല് ആ സമ്മാനങ്ങളെക്കാളുമൊക്കെ എത്രമേലാണ് 'മദര്' എന്നു മാത്രം പറഞ്ഞാല്‍്. അത് തെരേസായെന്ന സ്ത്രീയുടെ പര്യായമായിരിക്കുന്നു. തെരേസാ എന്ന പേരിന് ലളിതമായ സമവാക്യമായിട്ടാണ് കാലം അത് രൂപപ്പെടുത്തിയത്. ജന്മം നല്‍കുന്നതു വഴിയല്ല, നിലപാടും, കര്‍മ്മവും വഴിയാണ് ഒരാള് അമ്മയായി മാറുന്നുവെന്നുള്ള സദ്ചിന്തയെ ബലപ്പെടുത്തുന്നതായിരുന്നു മദര് തെരേസായുടെ ജീവിതം.\n''ജീവന് ദൈവത്തിന്റെ ദാനമാണ്. വിശിഷ്യാ ഒരു അജാത ശിശുവിന്റെ ജീവന് വിലപ്പെട്ടതാണ്! ജനിച്ചിട്ടില്ലെങ്കിലും അവനോ അവളോ ദൈവത്തിന്റെ പ്രതിച്ഛായയില് സൃഷ്ടിക്കപ്പെട്ട മനുഷ്യകുടുംബത്തിലെ അംഗമാണ്. പിന്നെ ഒരു വ്യക്തിയെ സ്‌നേഹിക്കുക, സ്‌നേഹിക്കപ്പെടുക എന്നതും മഹത്തായ കാര്യമാണ്...!''\nഈ ആത്മീയതയില് തന്റേതായ ഭാഷ്യം രൂപപ്പെടുത്തിയെങ്കിലും സിസ്റ്റര് തെരേസായുടെ മനസ്സ് ചിലപ്പോഴൊക്കെ ദൈവത്തില്‍നിന്നും അകന്നു പോയപോലെ.... ആത്മാവിന്റെ ഇരുണ്ട രാത്രികളിലൂടെ മദര് തെരേസായും കടന്നുപോയിട്ടുണ്ട്.\nസ്‌നേഹിതരെയും, അടുത്തറിയുന്നവരെയും അത് അക്ഷരാര്‍ത്ഥത്തില് നടുക്കിയിട്ടുണ്ട്. നാമകരണത്തിനുള്ള നടപടികളെ അത് തണുപ്പിക്കുമെന്ന് പലരും ഭയപ്പെട്ടു. എന്നാല് അത്രത്തോളം നിര്‍മ്മലമായിരുന്നു അമ്മയുടെ ദൈവാന്വേഷണത്തിന്റെ സ്‌നേഹദര്‍ശനം എന്നുവേണം മനസ്സിലാക്കാന്.\nഅധികകാലം ആര്‍ക്കും മരുഭൂമിയിലൂടെ നടക്കേണ്ടി വരില്ല. ആ സ്‌നേഹസമര്‍പ്പണം, മഹാകാരുണ്യത്തിന്റെ മനുഷ്യരൂപം വീണ്ടും കൃപയുടെ തീരങ്ങളിലെത്തി. തന്റെ പ്രേഷിത ജോലിയെ ബലപ്പെടുത്താന് 1963-ല് മദര് പുരുഷന്മാര്‍ക്കുള്ള ''ഉപവിയുടെ സഹോദരന്മാര്'' സന്ന്യാസസമൂഹവും സ്ഥാപിച്ചു. പാവങ്ങള്‍ക്കായുള്ള ശുശ്രൂഷാജീവിതത്തില് അനിവാര്യമായ പ്രാര്‍ത്ഥനയുടെ ശക്തി മനസ്സിലാക്കിയിട്ടുള്ള മദര് 1976-ല് സിസ്റ്റേഴ്‌സിനുവേണ്ടി ഒരു ആരാധനസമൂഹവും തുടങ്ങിയത് ഇന്നും സജീവമാണ്.\nജീവിതത്തില് അനിഷ്ടങ്ങള് തോന്നിയ സമയം ഉണ്ടായിരുന്നു. എല്ലാനല്ലതിനും ചില ശരികേടുകള് കണ്ടില്ലെങ്കില് എന്തു ജീവിതം! അമ്മ മെല്ലെ മെല്ലെ ആരാധനാപാത്രമായിത്തീരുന്നു. ഒരാള് വിഗ്രഹമായി മാറുവാന് അയാളെന്തു ചെയ്തിട്ടുണ്ടെന്ന് വിമര്‍ശിക്കുന്നവര് എപ്പോഴുമുണ്ടല്ലോ. ഉപവിയുടെ പ്രവര്‍ത്തനങ്ങള് നീതിക്കായുള്ള പോരാട്ടങ്ങളെ മെല്ലെ തണുപ്പിക്കുന്നു എന്നത് മൗലികവും ആകര്‍ഷകവുമായ ചിന്തയായിരുന്നു, വിമര്‍ശനമായിരുന്നു!\nപാവങ്ങള്‍ക്ക് ഒരു നേരത്തെ മീന് കൊടുത്തിട്ട് എന്തുകാര്യം, അവരെ ചൂണ്ടയിടാന് പഠിപ്പിക്കണം, എന്നൊക്കെയുള്ള ലളിതമായ പഴഞ്ചൊല്ലു തൊട്ട്, അതിസങ്കീര്‍ണ്ണമായ സാമൂഹിക അപഗ്രഥനങ്ങള്വരെ വിമര്‍ശകരുടെ തലയില്\nകടന്നുകൂടിയ സമയത്തായിരുന്നു അത്. അമ്മ അതിനെല്ലാം നിഷ്‌ക്കളങ്കമായി തന്റെ ജീവസമര്‍പ്പണംകൊണ്ടു മറുപടിപറഞ്ഞു.\n''ഞാന് ദൈവത്തെ സ്‌നേഹിക്കുന്നുവെന്ന് ആരെങ്കിലും പറയുകയും, സ്വന്തം സഹോദരനെ വെറുക്കുകയും ചെയ്താല് അവന് കളവു പറയുകയാണ്. കാരണം കാണപ്പെടുന്ന സഹോദരനെ സ്‌നേഹിക്കാത്തവന്. കാണപ്പെടാത്ത ദൈവത്തെ സ്‌നേഹിക്കാന് സാധിക്കുകയില്ല. വിശന്നപ്പോള് നിങ്ങളെനിക്ക് ഭക്ഷിക്കാന് തന്നു. ഭക്ഷണം മാത്രമല്ല, സ്‌നേഹവും....! മനുഷ്യാന്തസ്സും തന്നു മാനിച്ചു...!'' ( 1ജോണ്.4, 20). ദൈവം സ്‌നേഹിച്ചതുപോലെ സഭയും അമ്മയെ സ്‌നേഹിക്കുന്നതിന്റെ അടയാളമായി മദര് തേരാസയെ വിശുദ്ധനായ ജോണ് പോള് രണ്ടാമന് പാപ്പാ വാഴ്ത്തപ്പെട്ട പദത്തിലേയ്ക്ക ഉയര്‍ത്തി - 2003 ഒക്ടോബര് 19-തായിരുന്ന ആ ശ്രേഷ്ഠദിനം.\n''ഓരോരുത്തരും സൃഷ്ടിക്കപ്പെട്ടത് സ്‌നേഹിക്കുവാനും സ്‌നേഹിക്കപ്പെടാനുമാണ്. മനുഷ്യര് ഹിന്ദുവോ മുസല്‍മാനോ ക്രിസ്ത്യനോ... ആരുമാവട്ടെ! ഏതു ജാതിയോ മതമോ ആവട്ടെ, നാം ദൈവമക്കളാണ്. ദൈവത്തിന്റെ പ്രതിച്ഛായയില് സൃഷ്ടിക്കപ്പെട്ടവരാണ്!''\nദൈവസ്‌നേഹത്തിന്റെ ആ ഭദ്രദീപം കാലചക്രം വിരിയിച്ച ചെറുകാറ്റില് അണഞ്ഞുപോയി. 87-ാമത്തെ വയസ്സില്.. 1997 സെപ്തംബര് 5-ാം തിയതിയായിരുന്നു അത്. അന്തിമോപചാര കര്‍മ്മത്തില് അമ്മയുടെ പുണ്യദേഹത്തിനു പിന്നാലെ പാവപ്പെട്ട മനുഷ്യര് നെഞ്ചത്തടിച്ചു കരഞ്ഞു നീങ്ങിയത്.\nലോകം കണ്ടതല്ലേ! തന്റെ എളിയ ജീവിതം ലോകത്തുള്ള അഗതികള്‍ക്കായി സമര്പ്പിച്ചുകൊണ്ടും, ആയിരങ്ങള്‍ക്ക് സാന്ത്വനമായും ജീവിച്ച അമ്മ കടന്നുപോയിട്ട് 19 വര്‍ഷങ്ങള് പിന്നിട്ടിരിക്കുന്നു. ഒരു മാടപ്പിറാവിനെപ്പോലെ നമ്മില്‍നിന്നും പറന്നകന്ന അമ്മയുടെ പുണ്യപാദങ്ങളെ പ്രണമിക്കാന് ഇതാ, പാപ്പാ ഫ്രാന്‍സിസ് കല്‍ക്കട്ടയിലെ കരുണാര്‍ദ്രയായ അമ്മയെ, എന്തിന് ലോകം കണ്ട കാരുണ്യത്തിന്റെ അമ്മയെ വിശുദ്ധപദത്തിലേയ്ക്ക് ഉയര്‍ത്തുമ്പോള് നമുക്ക് ആഹ്ലാദിക്കാം, ആനന്ദിക്കാം, ദൈവത്തിന് നന്ദിയര്‍പ്പിക്കാം.


തിരുവൈരാണിക്കുളം മഹാദേവക്ഷേത്രം | ഹൈന്ദവം\nHome » തിരുവൈരാണിക്കുളം മഹാദേവക്ഷേത്രം\nപ്രശസ്തമായ അകവൂർ മനയിൽ ശിവഭക്തനായ ഒരു നമ്പൂതിരി ഉണ്ടായിരുന്നു. ഇദ്ദേഹത്തിന് തൃശ്ശൂർ ജില്ലയിലെ ഐരാണിക്കുളം ക്ഷേത്രത്തിൽ നിത്യവും കുളിച്ചു തൊഴൽ പതിവുണ്ടായിരുന്നു. വാർദ്ധക്യസഹജമായ അസുഖം മൂലം തന്റെ കുളിച്ചു തൊഴൽ മുടങ്ങും എന്ന ഭയപ്പാടോടെ അദ്ദേഹം ഒരു ഉപായത്തിനായി മഹാദേവനോട് പ്രാർത്ഥിച്ചുപോന്നു. ഒരിക്കൽ പ്രാർത്ഥകഴിഞ്ഞു മടങ്ങിയ നമ്പൂതിരിയുടെ ഓലക്കുടയിൽ കയറി വന്ന മഹാദേവനാണ് ഇവിടെ കുടികൊള്ളുന്നതെന്നാണ് പ്രശസ്തമായ ഒരു ഐതിഹ്യം. വർഷത്തിൽ 12 ദിവസം മാത്രമാണ് ഇവിടെ പാർവ്വതീ ദേവിയുടെ നട തുറക്കുന്നത് . ദേവന്റെ നാളായ ധനു മാസത്തിലെ തിരുവാതിര മുതലുള്ള 12 നാളാണ് ദേവിയുടെ നട തുറക്കുന്ന ദിവസങ്ങൾ. ഈ നടതുറപ്പിനു പിന്നിലും ഒരു ഐതിഹ്യം ഉണ്ട്. മുൻപ് ദേവനുള്ള നിവേദ്യം ഒരുക്കിയിരുന്നത് ദേവിയായിരുന്നു. ഒരിക്കൽ ആകാംക്ഷ അടക്കാനാവാതെ നമ്പൂതിരി ശ്രീകോവിലിന്റെ വാതിൽ പഴുതിലൂടെ നോക്കുകയുണ്ടായി , അപ്പോൾ സർവ്വാഭരണ വിഭൂഷിതയായി ദേവി നിന്ന് നിവേദ്യം തയ്യാറാക്കുന്നതു കാണുകയും ഈ കാഴ്‌ച കണ്ട് നമ്പൂതിരി അമ്മേ സർവ്വേശ്വരി എന്നു വിളിച്ചുപോയി. ഇതുകണ്ട ദേവി ഇവിടം വിട്ടുപോകാനൊരുങ്ങി , തുടർന്ന് ഭക്തന്റെ യാചനയുടെ ഫലമായി വർഷത്തിൽ 12 ദിവസം ദേവനോടൊപ്പം ഭക്തജനങ്ങൾക്ക് ദർശനം നല്കാം എന്നും അറിയിച്ചു. ഈ ദിവസങ്ങളിൽ ദേവിയുടെ സാന്നിധ്യം ഭക്തർ അറിയുന്നു.\nആലുവയിൽ നിന്നും ചൊവ്വര ദേശം വഴി പോകുന്ന ഏതൊരു ബസ്സിൽ പോയാലും തിരുവൈരാണിക്കുള ക്ഷേത്രത്തിൽ എത്താനായി കഴിയും. കൂടാതെ ക്ഷേത്രത്തിന്റെ അടുക്കലേക്ക് ധാരാളം ബസ്സുകളും നടതുറപ്പു മഹോത്സവവുമായി ബന്ധപ്പെട്ട് ഏർപ്പെടുത്താറുണ്ട്.


2017-2018ല് 'ഇന്ത്യ7ശതമാനത്തിലധികം വളര്‍ച്ച കൈവരിക്കും' - FUTURE KERALA - Daily on Business Economy and Society\n2017-2018ല് ‘ഇന്ത്യ7ശതമാനത്തിലധികം വളര്‍ച്ച കൈവരിക്കും’\nആഗോള തലത്തില് നിന്നുള്ള എതിര്‍ക്കാറ്റുകളൊഴിച്ചാല് ഇന്ത്യയുടെ വളര്‍ച്ച ഇപ്പോഴും ശക്തമാണെന്നന്ന് ശക്തികാന്ത ദാസ്\nന്യൂഡെല്‍ഹി: അടുത്ത സാമ്പത്തിക വര്‍ഷത്തോടെ ഇന്ത്യന് സമ്പദ് വ്യവസ്ഥ ഏഴ് ശതമാനത്തിനു മുകളില് വളര്‍ച്ച കൈവരിക്കുമെന്ന് സാമ്പത്തികകാര്യ സെക്രട്ടറി ശാക്തികാന്ത ദാസ്. നോട്ട് അസാധുവാക്കല് നയത്തെ തുടര്‍ന്നുണ്ടായ സാമ്പത്തിക ക്ഷീണം മറികടക്കാന് ഇന്ത്യന് സാമ്പദ് വ്യവസ്ഥയ്ക്ക് വളരെ പെട്ടെന്ന് സാധിക്കുമെന്നും അദ്ദേഹം ആത്മവിശ്വാസം പ്രകടിപ്പിച്ചു.\nനടപ്പു സാമ്പത്തിക വര്‍ഷത്തെ മൊത്തം ആഭ്യന്തര ഉല്‍പ്പാദനം (ജിഡിപി) സംബന്ധിച്ച് വ്യക്തമായ സ്ഥിതിവിവരകണക്കുകള് ലഭിക്കണമെങ്കില് മാര്‍ച്ച് അവസാനം വരെ കാത്തിരിക്കേണ്ടതുണ്ട്. എന്നാല്, അടുത്ത വര്‍ഷം ഇന്ത്യയുടെ ജിഡിപി വളര്‍ച്ചാ നിരക്ക് ഏഴ് ശതമാനത്തിനു മുകളില് കുതിക്കും, ശാക്തികാന്ത ദാസ് പറഞ്ഞു.\nകേന്ദ്ര സര്‍ക്കാരിന്റെ നോട്ട് പിന്‍വലിക്കലിലൂടെയുള്ള സാമ്പത്തിക പരിഷ്‌കരണം താല്‍ക്കാലികമായെങ്കിലും രാജ്യത്തിന്റെ സമ്പദ് വ്യവസ്ഥയെ പ്രതികൂലമായി ബാധിക്കുമെന്നും, അതേസമയം 2017-2018 സാമ്പത്തിക വര്‍ഷം മുതല് ഇന്ത്യ വളര്‍ച്ചയിലേക്ക് തിരിച്ചുപോകുമെന്നും ധനമന്ത്രി അരുണ് ജയ്റ്റ്‌ലിയുടെ പ്രസ്താവനയെ ഉദ്ധരിച്ച് അദ്ദേഹം അഭിപ്രായപ്പെട്ടു.\nഇന്ത്യന് സാമ്പത്തിക ശേഷിയുടെ വലിയൊരു വിഭാഗം ഡിജിറ്റല് ഇടപാടുകളിലേക്ക് നീങ്ങിക്കൊണ്ടിരിക്കുകയാണെന്നും ശാക്തികാന്ത ദാസ് ചൂണ്ടിക്കാട്ടി. ആഗോള തലത്തില് നിന്നുള്ള എതിര്‍ക്കാറ്റുകളൊഴിച്ചാല് ഇന്ത്യയുടെ വളര്‍ച്ച ഇപ്പോഴും ശക്തമാണെന്നാണ് അദ്ദേഹത്തിന്റെ നിരീക്ഷണം. അതുകൊണ്ടുതന്നെ ഇന്ത്യ വളര്‍ച്ച കൈവരിക്കുന്നതിനൊപ്പം വിവിധ മേഖലകള് മികച്ച രീതിയിലുള്ള പ്രകടനം കാഴ്ച്ചവെക്കുമെന്നും ദാസ് നിരീക്ഷിക്കുന്നു. വളര്‍ച്ചയ്ക്ക് കൂടുതല് ഊന്നല് നല്‍കുകയാണ് തങ്ങളുടെ ലക്ഷ്യമെന്നും അദ്ദേഹം പറഞ്ഞു. നരേന്ദ്ര മോദി സര്‍ക്കാരിന്റെ മൂന്നാമത് സമ്പൂര്‍ണ്ണ ബജറ്റിലെ കര്‍ഷകര്‍ക്കു വേണ്ടിയുള്ള വിവിധ പരിഷ്‌കരണ നടപടികളെ കുറിച്ചും അദ്ദേഹം പ്രതിപാദിച്ചു.\nTags:\tindian economy, Sakthi Kantha Das\nവിഘ്‌നം നീങ്ങി: വിഴിഞ്ഞത്തിന്റെ പാരിസ്ഥിതിക അനുമതി റദ്ദാക്കില്ല\nസംസ്ഥാനത്ത് കാലവര്‍ഷം നേരത്തെയെത്തി, കനത്ത മഴ ലഭിക്കുമെന്ന് പ്രതീക്ഷ


January 28, 2018 FazRecipe Awareness, News 0\nഫുജൈറ : റാസല്‍ഖൈമയിലെ സ്പോര്‍ട്സ് ആന്‍ഡേ കള്‍ച്ച്‌വറല് ക്ലബില് അവര് ഒത്തു ചേര്‍ന്നിരിക്കുകയായിരുന്നു. അമ്മമാരും അമ്മൂമമാരും അടങ്ങുന്ന ആ സംഘം ആ അമ്മയുടെ കണ്ണുനീരില് പങ്ക് ചേരാന് എത്തിയതായിരുന്നു.\nഇത് സലീമ അല് സാലിദ്രി. ഒറ്റ രാത്രിയില് ഏഴ് മക്കളേയും നഷ്ടപ്പെട്ട ഒരു പാവം ഉമ്മ. അഞ്ച് വര്‍ഷം മുമ്ബ് ഭര്‍ത്താവ് നഷ്ടപ്പെട്ട അവര് മക്കള്‍ക്കായി ജീവിച്ചു. എന്നാല് ഒറ്റ രാത്രിയില് തീയുടെ രൂപത്തില് തന്റെ ഏഴ് മക്കളെയും മരണം തട്ടിയെടുത്തതിന്റെ തീരാവേദനയിലാണ്.\nശക്തമായ ശ്വാസതടസ്സം മൂലം പുലര്‍ച്ചെ3.45 നാണു ഞാന് ഉണരുന്നത്.\nഒന്നും കാണാന് കഴിയുന്നില്ല. ഇരുട്ട് മാത്രമാണ് മുന്നില്. അരികിലുള്ള മൊബൈല് തപ്പിയെടുത്ത് വെളിച്ചം കത്തിച്ചു. തൊട്ടരികില് മൂത്തമകള് ഷൗഖ് ഉറങ്ങുന്നുണ്ട്.\nപക്ഷേ, അവളുടെ കണ്ണ് തുറന്ന നിലയിലാണ്. പുകശ്വസിച്ചു അവള് മരിച്ചിരുന്നതായി മരവിച്ച ശരീരത്തില് നിന്നും വ്യക്തമായി. വെപ്രാളത്തോടെ ഇരട്ടകളായ സാറയും സുമയ്യയും കിടക്കുന്ന മുറിയിലേക്ക് ഓടി. തീ മൂലം മുറികളില് പടര്‍ന്ന പുക ഇരുവരെയും മരണത്തിന്റെ പിടിയില് അമര്‍ത്തിയിരുന്നു.\nഓരോ നിമിഷവും അരണ്ടവെളിച്ചത്തില് തെളിഞ്ഞ കാഴ്ചകള് ശരീരം തളര്‍ത്തുന്നതായിരിരുന്നു.\nപിന്നീട് മകള് ഷെയ്ഖ കിടക്കുന്ന മുറിക്ക് സമീപമെത്തി. അവസാന ശ്വാസവും വലിച്ചവള് മരണവുമായി മല്ലിടുന്നതാണ് കണ്ടത്. പേടിയും പരിഭ്രാന്തിയും പേറി ഓടിയത് അടുത്ത മുറിയില് കിടക്കുന്ന ആണ്‍കുട്ടികളുടെ അടുത്തേക്ക് ആയിരുന്നു. ഖലീഫയും അഹ്മദും അപ്പോഴേക്കും മരണത്തിനു കീഴടങ്ങിയതു നടുക്കത്തോടെ കണ്ടു.\nജീവന് അല്‍പ്പം അവശേഷിച്ചിരുന്ന അലിയുടെയും ഷെയ്ഖയുടെയും മേല് വെള്ളമൊഴിച്ചെങ്കിലും ഫലമുണ്ടായില്ല. വൈകാതെ അവരും എന്നന്നേക്കുമായി കണ്ണുകള് അടച്ചു.\nകഴിഞ്ഞതെല്ലാം കരളലിയിപ്പിച്ച, ശരീരം തളര്‍ത്തിയ ഒരു ദുഃസ്വപ്നം പോലെയായിരുന്നു. കത്തിയ വീട്ടില് വീണു കിടന്നിരുന്ന തീ കനലുകളില് ചവിട്ടിയാണ് ഓരോ മുറികളിലേക്കും ഹാളിലേക്കും പലതവണ ഓടിയിരുന്നത്. കാലുകളില് പൊള്ളല് ഏറ്റിരുന്നെങ്കിലും ഒന്നും അനുഭവച്ചതായി എനിക്കോര്‍മയില്ല.\nകരളിന്റെ കഷണങ്ങളായ മക്കളെല്ലാം മരിച്ചു കിടക്കുന്ന കാഴ്ചയിലപ്പറും ഒരു വേദനയും ഒരു ഉമ്മയ്ക്കില്ല’ – സലീമ വിതുമ്ബി.\nഹാളിലെ പുറത്തേക്കുള്ള വാതില് തള്ളിത്തുറന്നു സമീപമുള്ള വീട്ടു ജോലിക്കാരിയെ ഉണര്‍ത്തി. ‘എന്റെ മക്കള് വിളിച്ചിട്ടു അനങ്ങുന്നില്ല’ എന്നു മാത്രമാണ് ജോലിക്കാരിയോട് പറഞ്ഞത്. അവസാനം സഹോദരിയുടെ മകനെ വിളിച്ചു. ‘നീ വേഗം വരണം, എന്റെ മക്കളെ എനിക്ക് നഷ്ടപ്പെട്ടിരിക്കുന്നു’.\nആ രാത്രി ഈ രണ്ടു പേരെ മാത്രമാണ് വിവരമറിയിക്കാന് കഴിഞ്ഞത്. പക്ഷേ അവര് വന്നപ്പോഴേയ്ക്കും തന്റെ മക്കളുടെ ചേതനയറ്റ ശരീരമാണ് ബാക്കിയായത്. അവര് വിതുമ്ബലോടെ പറഞ്ഞു നിര്‍ത്തി\nഗൾഫിലേക്ക് വിമാനം കയറുന്ന എല്ലാവരും നിർബന്ധമായും കാണേണ്ട വീഡിയോ.\nനിങ്ങളുടെ വീട്ടിൽ കേടായ കൊതുക് ബാറ്റ് ഉണ്ടോ?


മുഖ്യമന്ത്രിക്ക് അസഹിഷ്ണുത: വി. മുരളീധരന് :: Janmabhumi Daily\nഞങ്ങള് ഇന്ത്യയിലേക്കുള്ള വഴിയിലാണ്; കുറച്ചു സമയത്തിനുള്ളില് എല്ലാവരേയും കാണാം; ഇന്ത്യയില് വിമാനം ഇറങ്ങും മുന്‍പ് ഹിന്ദിയില് ട്വീറ്റുമായി ട്രംപ്; നരേന്ദ്ര മോദി അഹമ്മദാബാദ് വിമാനത്താവളത്തില് | അയോധ്യ പ്രശ്നകാലത്ത് കേരളത്തില് കലാപം ഉണ്ടായി; മലപ്പുറത്തും വയനാട്ടിലുമായി ഏഴു പേര് മരിച്ചു; തുറന്നുപറഞ്ഞാല് വാഴ്ത്തപ്പെട്ടവര് വീഴ്ത്തപ്പെട്ടവരാകും: ശ്രീധരന്‍പിള്ള | ആവശ്യത്തിനും അനാവശ്യത്തിനും പരസ്യം; 600 ആപ്പുകളെ പ്ലേ സ്റ്റോറില് നിന്ന് നീക്കം ചെയ്ത് ഗൂഗില് | പ്രധാനമന്ത്രി നരേന്ദ്ര മോദി ഉറ്റ സുഹൃത്തെന്ന് ഡൊണാള്‍ഡ് ട്രംപ്; ദ്വിദിന സന്ദര്‍ശനത്തിനായി അമേരിക്കന് പ്രസിഡന്റ് ഇന്ത്യയിലേക്ക് തിരിച്ചു |\nമുഖ്യമന്ത്രിക്ക് അസഹിഷ്ണുത: വി. മുരളീധരന്\nSaturday 8 April 2017 9:40 pm IST\nതൃശൂര്: പ്രധാനമന്ത്രി നരേന്ദ്രമോദിക്കെതിരെ കേരളത്തിലെ മുന്നണി നേതൃത്വത്തിന് കടുത്ത അസഹിഷ്ണുതയെന്ന് ബിജെപി സംസ്ഥാന പ്രസിഡണ്ട് വി. മുരളീധരന്. പ്രധാനമന്ത്രി മോദിയെ സ്വാഗതം ചെയ്ത് സംസാരിക്കുകയായിരുന്നു അദ്ദേഹം. നരേന്ദ്രമോദി പ്രധാനമന്ത്രിയായി സത്യപ്രതിജ്ഞ ചെയ്ത ചടങ്ങിലേക്ക് ഔദ്യോഗികമായി ക്ഷണിച്ചിട്ടുപോലും ചെല്ലാതിരുന്നയാളാണ് സംസ്ഥാന മുഖ്യമന്ത്രി ഉമ്മന്‍ചാണ്ടി. ബീഹാറില് ഒരു മുഖ്യമന്ത്രി സത്യപ്രതിജ്ഞ ചെയ്തപ്പോള് പരിവാരസമേതം അവിടെയെത്തുകയും ചെയ്തു. അസഹിഷ്ണുതയ്ക്ക് തെളിവാണിത്. അടല്‍ബിഹാരി വാജ്‌പേയി പ്രധാനമന്ത്രിയായിരുന്ന കാലത്ത് അദ്ദേഹം പങ്കെടുത്ത പരിപാടികള് അന്നത്തെ മുഖ്യമന്ത്രിയും ഇടതു നേതാവുമായ ഇ. കെ. നായനാര് ബഹിഷ്‌കരിച്ചിട്ടുണ്ട്. അഴിമതിയുടെ കാര്യത്തില് മാത്രമല്ല ബിജെപിയോടുള്ള തൊട്ടുകൂടായ്മയുടെ കാര്യത്തിലും കേരളത്തിലെ രണ്ട് മുന്നണികളും ഒരേ മനസ്സുള്ളവരാണെന്ന് മുരളീധരന് പറഞ്ഞു.\nവീഴ്ച ചൂണ്ടിക്കാട്ടുന്നവരെ പീഡിപ്പിക്കുന്നത് കടുത്ത അസഹിഷ്ണുത: വി. മുരളീധരന്\nഗാന്ധിജിയുടെ ആശയങ്ങള് നടപ്പാക്കുന്നതില് കോണ്‍ഗ്രസിന് അസഹിഷ്ണുത: വി. മുരളീധരന്\nവി. മുരളീധരന് സത്യപ്രതിജ്ഞ ചെയ്തു\nഞങ്ങള് ഇന്ത്യയിലേക്കുള്ള വഴിയിലാണ്; കുറച്ചു സമയത്തിനുള്ളില് എല്ലാവരേയും കാണാം; ഇന്ത്യയില് വിമാനം ഇറങ്ങും മുന്‍പ് ഹിന്ദിയില് ട്വീറ്റുമായി ട്രംപ്; നരേന്ദ്ര മോദി അഹമ്മദാബാദ് വിമാനത്താവളത്തില്


വയനാട്ടിൽ ഭീതി പരത്തി കോയമ്പേട് മാർക്കറ്റ്; ജാഗ്രതയോടെ സംസ്ഥാനം -Coronavirus Covid 19 Tamilnadu Koyembedu Market\nതബ്‌ലീഗ് സമ്മേളനം മൂലമുണ്ടായ പ്രതിസന്ധിയേക്കാൾ വലുതാണ് തമിഴ്‌നാട്ടിൽ കോയമ്പേട് മാർക്കറ്റ് മൂലം ഉണ്ടായത്\nMay 11, 2020 7:46:01 pm\nകൽപറ്റ: തമിഴ്‌നാട്ടിൽ കോവിഡ്-19 വ്യാപനത്തിനു പ്രധാന കാരണമായ ഹോട്ട്‌സ്‌പോട്ടുകളുടെ ഗണത്തിലാണ് ചെന്നെെയിലെ കോയമ്പേട് മാർക്കറ്റ് ഉൾപ്പെടുന്നത്. കോയമ്പേട് മാർക്കറ്റുമായി ബന്ധപ്പെട്ട കേസുകൾ കണ്ടെത്താൻ തമിഴ്‌നാട് സർക്കാർ പാടുപെടുന്നതിനിടയിലാണ് കേരളത്തിലും ഭീതി വർധിക്കുന്നത്.\nകോയമ്പേട് മാർക്കറ്റിലെ ലാേറി ഡ്രെെവർക്കാണ് നേരത്തെ കോവിഡ് സ്ഥിരീകരിച്ചത്. ഇയാൾ വയനാട് സ്വദേശിയാണ്. മാർക്കറ്റിൽ പോയിവന്ന ഇയാൾക്ക് കോവിഡ് സ്ഥിരീകരിച്ചതോടെ വയനാട് ജില്ലയിൽ ജാഗ്രത വർധിപ്പിച്ചു. ഇന്ന് ഇയാളുടെ പേരക്കുട്ടിക്കും കോവിഡ് സ്ഥിരീകരിച്ചു. 11 മാസം പ്രായമുള്ള കുഞ്ഞിനാണ് ഇന്ന് കോവിഡ് സ്ഥിരീകരിച്ചത്. സമ്പർക്കത്തിലൂടെയാണ് കുഞ്ഞിനു രോഗം ബാധിച്ചതെന്ന് ആരോഗ്യവകുപ്പ് സ്ഥിരീകരിച്ചു.\nകോയമ്പേടു നിന്ന് ചരക്കുമായി എത്തിയ ലോറി ഡ്രെെവർക്ക് കോവിഡ് സ്ഥിരീകരിച്ചതോടെയാണ് വയനാട് ജില്ല ഗ്രീൻ സോണിൽ നിന്നു ഓറഞ്ച് സാേണിലേക്ക് മാറിയത്. ഡ്രെെവർക്ക് രോഗം സ്ഥിരീകരിച്ചതോടെ വയനാട് ജില്ലാ ഭരണകൂടം ഇയാളുമായി സമ്പർക്കത്തിലേർപ്പെട്ട എല്ലാവരെയും നിരീക്ഷണത്തിലാക്കിയിരുന്നു. കോയമ്പേട് മാർക്കറ്റിലെ കടയിൽ സെയിൽസ്‌മാൻ ആയി ജോലി ചെയ്‌തിരുന്ന ചീരാൽ സ്വദേശിക്കും കഴിഞ്ഞ ദിവസം കോവിഡ് സ്ഥിരീകരിച്ചിരുന്നു. കോയമ്പേട് മാർക്കറ്റുമായി ബന്ധപ്പെട്ട എല്ലാവരേയും ജില്ലാ ഭരണകൂടം നിരീക്ഷണത്തിലാക്കിയിട്ടുണ്ട്. അതീവ ജാഗ്രതയോടെയാണ് ആരാേഗ്യവകുപ്പ് ഇവിടെ കാര്യങ്ങൾ നീക്കുന്നത്.\nതബ്‌ലീഗ് സമ്മേളനം മൂലമുണ്ടായ പ്രതിസന്ധിയേക്കാൾ വലുതാണ് തമിഴ്‌നാട്ടിൽ കോയമ്പേട് മാർക്കറ്റ് മൂലം ഉണ്ടായത്. തമിഴ്നാട്ടിലെ വുഹാൻ എന്നാണ് കോയമ്പേടിനെ വിശേഷിപ്പിക്കുന്നത്. തമിഴ്നാട്ടിൽ ഇതിനകം 22 ജില്ലകളിലായി രണ്ടായിരത്തിലേറെ പേർക്കാണ് ഇവിടെ നിന്നു രോഗം ബാധിച്ചത്. രോഗബാധിതരുടെ എണ്ണം ഇനിയും വർധിക്കാനാണ് സാധ്യത. 3100 മൊത്ത-ചില്ലറ വ്യാപാര സ്ഥാപനങ്ങളാണ് കോയമ്പേട് മാർക്കറ്റിൽ ഉള്ളത്. ഏകദേശം പതിനായിരത്തിലേറെ തൊഴിലാളികൾ മാർക്കറ്റിലുണ്ട്. ചെന്നൈയിൽ സമ്പൂർണ ലോക്ക് ഡൗണ് പ്രഖ്യാപിച്ചതിനു തലേ ദിവസം (ഏപ്രിൽ 25) , ഒരു ലക്ഷത്തോളം പേരാണു മാർക്കറ്റിലെത്തിയത്.\nWeb Title: Coronavirus covid 19 tamilnadu koyembedu market


പി.ടി. തോമസ്; ഒരു കോൺഗ്രസുകാരനാൽ അസാധ്യമായത് | ടി.എം. ഹർഷൻ | TrueCopy Think\nആരാണ് പി.ടി. തോമസ് എന്ന ചോദ്യത്തിന് ആദ്യന്തം കോണ്‍ഗ്രസുകാരന് എന്നതല്ലാതെ മറ്റൊരുത്തരമില്ല. പക്ഷേ ഒരു കോണ്‍ഗ്രസുകാരനാല് അസാധ്യമായത് എന്ന് പൊതുവെ കരുതുന്ന നീക്കങ്ങളിലൂടെയും നിലപാടുകളിലൂടെയുമാണ് പി.ടി. തോമസ് രാഷ്ട്രീയത്തില് ചുവടുവച്ചതും ചുവടുറപ്പിച്ചതും.\n23 Dec 2021, 11:32 AM\nഉമ്മന്‍ചാണ്ടിയേക്കാള് കടുത്ത കരുണാകര വിരുദ്ധന്,\nവി.എസ്. അച്യുതാനന്ദനേക്കാള് പിണറായി വിജയനെ അലോസരപ്പെടുത്തിയ രാഷ്ട്രീയ നേതാവ്.\nആരാണ് പി.ടി. തോമസ് എന്ന ചോദ്യത്തിന് ആദ്യന്തം കോണ്‍ഗ്രസുകാരന് എന്നതല്ലാതെ മറ്റൊരുത്തരമില്ല. പക്ഷേ ഒരു കോണ്‍ഗ്രസുകാരനാല് അസാധ്യമായത് എന്ന് പൊതുവെ കരുതുന്ന നീക്കങ്ങളിലൂടെയും നിലപാടുകളിലൂടെയുമാണ് പി.ടി. തോമസ് രാഷ്ട്രീയത്തില് ചുവടുവച്ചതും ചുവടുറപ്പിച്ചതും. ഇടുക്കിയിലെ ഉപ്പുതോട്ടില്‍നിന്ന് നിയമസഭയിലേയ്ക്കും പാര്‍ലമെന്റിലേയ്ക്കുമൊക്കെ നീണ്ട പ്രയാണം കണിശമായ രാഷ്ട്രീയബുദ്ധിയുടേതായിരുന്നു. സ്വന്തം ബോധ്യങ്ങള്‍ക്കുവേണ്ടി വിട്ടുവീഴ്ചയില്ലാതെ പോരാടുന്ന രീതി പലപ്പോഴും തിരിച്ചടിയായെങ്കിലും അതുതന്നെയാണ് മികച്ച സംഘാടകനായി പി.ടി. തോമസിനെ വളര്‍ത്തിയത്. കെ.എസ്.യുവിന്റെ രണ്ടാം തലമുറ നേതാക്കളില് പി.ടി. തോമസിനേപ്പോലെ സംഘടനയിലേയ്ക്ക് ആളെക്കൂട്ടിയവര് വേറെയില്ല. കൊടിക്കുന്നില് സുരേഷ് മുതല് പി.സി. വിഷ്ണുനാഥ് വരെ അവരെല്ലാവരും പി.ടി. തോമസിനേപ്പോലെ എ ഗ്രൂപ്പിന്റേയും അതുവഴി കോണ്‍ഗ്രസിന്റേയും കരുത്തായി മാറി. പി.ടി. തോമസിനെ മറ്റ് കോണ്‍ഗ്രസ് നേതാക്കളില് നിന്ന് എന്നും വ്യത്യസ്തനാക്കിയത് പരിസ്ഥിതി വിഷയങ്ങളില് സ്വീകരിച്ച വിട്ടുവീഴ്ചയില്ലാത്ത നിലപാടാണെന്നാണ് പൊതുവെ വിലയിരുത്തപ്പെടുന്നത്. എന്നാല് കേഡര് സ്വഭാവമുള്ള സംഘാടനമികവും അഗ്രസീവായ പ്രവര്‍ത്തനശൈലിയുമാണ് സമകാലീനരായ മറ്റേത് കോണ്‍ഗ്രസ് നേതാവിനേക്കാളും പി.ടി. തോമസിനെ വേറിട്ടുനിര്‍ത്തിയത്. കാല്‍നൂറ്റാണ്ടുകാലം കോണ്‍ഗ്രസിനുള്ളിലെ ബലപരീക്ഷണങ്ങളില് എ ഗ്രൂപ്പിന്റെ തീവ്രമുഖമായിരുന്ന പി.ടി. തോമസ് ഗ്രൂപ്പുപേക്ഷിച്ചപ്പോള് എ ഗ്രൂപ്പിന്റെ നിറുക പിളര്‍ത്തിയ അടിതന്നെയാണ് ബെന്നി ബഹനാന്റെ പകരക്കാരനായിക്കൊണ്ട് തൃക്കാക്കരയില് കൊടുത്തത്. അപ്പോഴും പാര്‍ട്ടിക്ക് പുറത്തല്ല പാര്‍ട്ടിക്കകത്തുതന്നെയായിരുന്നു പി.ടി. തോമസ് നേതാവായി നിലകൊണ്ടത്.\nഒത്തുതീര്‍പ്പിന്റെ കലയാണ് രാഷ്ട്രീയം എന്നാണ് പറയാറ്. പക്ഷേ ഒത്തുതീര്‍പ്പിന്റേതല്ലാത്ത ഒട്ടേറെ മാര്‍ഗ്ഗങ്ങള് രാഷ്ട്രീയത്തിലുണ്ട് എന്ന് പി.ടി. തോമസ് ആവര്‍ത്തിച്ച് കാട്ടിത്തന്നു. കെ. കരുണാകരന് പുള്ളിയിട്ട് മാറ്റിനിര്‍ത്തിയിട്ടും പി.ടി. തോമസ് കോണ്‍ഗ്രസില് വളര്‍ന്നു. തൊടുപുഴ ന്യൂമാന് കോളെജില് നിന്ന് തിരുവനന്തപുരം മാര് ഇവാനിയോസിലേയ്ക്കും പിന്നീട് എറണാകുളം മഹാരാജാസ് കോളെജിലേയ്ക്കുമുള്ള മാറ്റം പഠിതാവായിരിക്കുന്നതിനൊപ്പം പാര്‍ട്ടിനേതാവായുള്ള വളര്‍ച്ചയും മുന്നില് കണ്ടായിരുന്നു. കെ. ബാബുവും ബെന്നി ബഹനാനും ഒക്കെ ഗ്രൂപ്പ് മാനേജര്‍മാരായി സജീവമായിരിക്കുന്ന കാലത്തും എ ഗ്രൂപ്പിന്റെ പദ്ധതികള് വ്യക്തവും രൂക്ഷവുമായി പ്രയോഗവല്‍കരിച്ച നേതാവ് പി.ടി. തോമസ് തന്നെയാണ്. കെ. കരുണാകരന്റെ നിലപാടുകളോടുള്ള വിയോജിപ്പ് തന്നെയാണ് പി.ടി. തോമസിനെ ഗ്രൂപ്പ് നേതാവാക്കിയത്. അതിന്റെ നഷ്ടം പി.ടി. തോമസിന് തന്നെയായിരുന്നു. അസാമാന്യമായ തന്റെ സംഘാടനശേഷി കേരളത്തിന് പുറത്തേയ്ക്ക് വളര്‍ത്താന് ഒരു ഘട്ടത്തിലും പി.ടി. തോമസ് ശ്രമിച്ചതേയില്ല. ആക്രമണോത്സുക ശൈലി അണികള്‍ക്കിടയില് ഹീറോ ആക്കിയെങ്കിലും എ ഗ്രൂപ്പിനും പാര്‍ട്ടിയ്ക്കുമപ്പുറം പി.ടി. തോമസിന് എതിരാളികള് ഏറെ ഉണ്ടായി. ഒരിക്കല് ഇടുക്കി പാര്‍ലമെൻറ് സീറ്റും പിന്നീട് കെ.പി.സി.സി. പ്രസിഡൻറ് സ്ഥാനവും നഷ്ടപ്പെട്ടതിന് കാരണം മറ്റൊന്നല്ല.\nഉമ്മൻചാണ്ടിയും പി.ടി. തോമസും ജനസമ്പർക്ക പരിപാടിക്കിടെ\n2007-ല് ഇടുക്കി ഡിസിസി പ്രസിഡൻറ് ആയതുമുതല് 2014 വരെയുള്ള കാലത്താണ് പി.ടി. തോമസ് ഏറ്റവും സ്വതന്ത്രനും കരുത്തനുമായിരുന്നത്. കോണ്‍ഗ്രസുകാരിലെ കടുത്ത കമ്യൂണിസ്റ്റ് വിരോധി എന്ന നിലയ്ക്ക് ഇടുക്കിയിലെ സംഘടനാ പ്രവര്‍ത്തനം അന്നത്തെ സി.പി.എം. ജില്ലാ സെക്രട്ടറിയായിരുന്ന എം.എം. മണിയുമായുള്ള നേര്‍ക്കുനേര് പോരാട്ടമായി. രാഷ്ട്രീയജീവിതത്തിന്റെ അവസാന ദശകത്തിലാണ് പി.ടി. തോമസ് പരിസ്ഥിതിവാദിയായി പരുവപ്പെടുന്നത്. അതിനുമുമ്പ് ഹൈറേഞ്ചിലെ ഏത് കുടിയേറ്റ കര്‍ഷകരുടേയും പ്രശ്നങ്ങളൊക്കെത്തന്നെയായിരുന്നു പി.ടിയുടേയും പ്രശ്നങ്ങള്.\n2003-ലെ മതികെട്ടാന് സമരമുഖത്ത് ഇല്ലാതിരുന്ന പി.ടി. തോമസ് പത്തുവര്‍ഷത്തിനിപ്പുറം ഗാഡ്ഗില് കമ്മറ്റി റിപ്പോര്‍ട്ടില് സ്വീകരിച്ച നിലപാട് ആ പരിവര്‍ത്തനത്തിന്റെ അടയാളമാണ്. വി.ഡി. സതീശനും ടി.എന്. പ്രതാപനും കോണ്‍ഗ്രസിലെ പരിസ്ഥിതിവാദികളായ എം.എല്.എമാരായി അറിയപ്പെടുകയും എം.വി. ശ്രേയാംസ്‌കുമാറും കെ.എം. ഷാജിയും ഒക്കെ അവര്‍ക്കൊപ്പം ചേര്‍ന്ന് ‘ഹരിത എം.എല്.എമാര്’ എന്നൊരു പക്ഷമുണ്ടാക്കുകയും ചെയ്ത 2011-13 കാലത്താണ് ഗാഡ്ഗില്- കസ്തൂരിരംഗന് കമ്മറ്റി റിപ്പോര്‍ട്ടുകളുമായി ബന്ധപ്പെട്ട വിവാദം മലയോരമേഖലയിലെ യു.ഡി.എഫിന്റെ ശക്തികേന്ദ്രങ്ങളെ ഉലച്ചത്. ഗാഡ്ഗില് റിപ്പോര്‍ട്ട് നടപ്പാക്കാനാവില്ല എന്നുതന്നെയായിരുന്നു പി.ടി. തോമസ് ആദ്യം സ്വീകരിച്ച നിലപാട്. ഗാഡ്ഗില് റിപ്പോര്‍ട്ട് നടപ്പാക്കുന്നതിനെതിരായ പ്രതിഷേധസമരങ്ങളില് പങ്കെടുക്കുകയും ചെയ്തു. പിന്നീട് കേന്ദ്രമന്ത്രിയായിരുന്ന ജയറാം രമേശുമായി നടത്തിയ ആശയവിനിമയത്തിലൂടെ ഇത് യു.പി.എ. സര്‍ക്കാരിന്റെ ഒരു പദ്ധതിയാണെന്നും അത് നടപ്പാക്കേണ്ടത് ഉത്തരവാദിത്തമാണെന്നുമുള്ള ബോധ്യത്തിലേയ്ക്ക് പി.ടി. തോമസ് എത്തി. കത്തോലിക്കാ സഭയും, സഭയുടെയും ഒരു വിഭാഗം കോണ്‍ഗ്രസ് നേതാക്കളുടേയും പിന്തുണയുണ്ടായിരുന്ന ഹൈറേഞ്ച് സംരക്ഷണസമിതിയും ഒറ്റയടിക്ക് പി.ടി. തോമസിനെതിരായി. കേരളത്തിലെ മലയോരമേഖലയെ പരിസ്ഥിതി ലോലപ്രദേശമാക്കിക്കൊണ്ടുള്ള കസ്തൂരിരംഗന് കമ്മറ്റി റിപ്പോര്‍ട്ട് 2014ലെ പാര്‍ലമെൻറ് തെരഞ്ഞെടുപ്പിന് തൊട്ടുമുന്‍പ്, 2013 നവംബര് 14ന് 123 വില്ലേജുകളില് ബാധകമാക്കി. ഇടുക്കി ജില്ലയില് കേന്ദ്ര സര്‍ക്കാരിനെതിരായ പ്രതിഷേധം മുഴുവന് പി.ടി. തോമസിനുനേരെ തിരിഞ്ഞു. 2014ലെ പാര്‍ലമെൻറ് തെരഞ്ഞെടുപ്പില് പി.ടി. തോമസിന് സീറ്റ് നിഷേധിക്കപ്പെട്ടു. വി.ഡി. സതീശനും ടി.എന്. പ്രതാപനുമടക്കം ഒരൊറ്റ ഹരിത എം.എല്.എ. പോലും പി.ടി. തോമസിന് കൈ കൊടുക്കാനുണ്ടായിരുന്നില്ല. സമയക്കുറവാണ് പ്രതികൂലമായ പ്രധാന ഘടകമെന്ന് എല്ലായ്പ്പോഴും പി.ടി. തോമസ് പറയുമായിരുന്നു. സമയം കിട്ടിയിരുന്നെങ്കില് ഹൈറേഞ്ചിലെ പ്രതിഷേധക്കാരെ കാര്യം പറഞ്ഞ് മനസ്സിലാക്കാമായിരുന്നു എന്ന് പി.ടി. തോമസ് വിശ്വസിച്ചിരുന്നു. എക്കാലത്തേയും നേതാവായിരുന്ന ഉമ്മന്‍ചാണ്ടി പോലും നിര്‍ണായക ഘട്ടത്തില് പി.ടി. തോമസിനെ കൈവിട്ടു.\nവ്രണിതഹൃദയനായി ഇടുക്കിയില്‍നിന്ന് മലയിറങ്ങേണ്ടിവന്നു പി.ടി. തോമസിന്. പിന്നീട് കെ.പി.സി.സി. പ്രസിഡൻറ് സ്ഥാനത്തേയ്ക്ക് പരിഗണിക്കുന്നു എന്ന പ്രതീതി സൃഷ്ടിച്ചെങ്കിലും അത് സാധ്യമാവില്ലെന്ന് പി.ടി. തോമസിന് നല്ല ബോധ്യമുണ്ടായിരുന്നു. രണ്ടുവര്‍ഷത്തെ കാത്തിരുപ്പിനൊടുവില് എ ഗ്രൂപ്പിന്റെ കടയ്ക്കല് ആദ്യം കത്തിവച്ചതും പി.ടി. തോമസ് തന്നെ. സോളാര് - ബാര് കോഴ വിവാദങ്ങളില് ഉലഞ്ഞ ഉമ്മന്‍ചാണ്ടി സര്‍ക്കാരിന് അതിനേക്കാള് തലവേദനയായത് കെ.പി.സി.സി. പ്രസിഡൻറ് സ്ഥാനത്തുണ്ടായിരുന്ന വി.എം. സുധീരന്റെ നിലപാടുകളായിരുന്നെങ്കില്, വി.എം. സുധീരനുള്ള പി.ടി. തോമസിന്റെ പിന്തുണ ശക്തമായിരുന്നു. 2016-ല് ബെന്നി ബഹനാന്, കെ. ബാബു, അടൂര് പ്രകാശ് എന്നിവരെ മത്സരിപ്പിക്കാനാവില്ലെന്ന നിലപാട് വി.എം. സുധീരന് സ്വീകരിച്ചപ്പോള് വെട്ടിലായത് ഉമ്മന്‍ചാണ്ടിയാണ്. ഒടുവില് ഒത്തുതീര്‍പ്പിന്റെ ഭാഗമായി എ ഗ്രൂപ്പിന്റെ അന്നത്തെ ഗ്രൂപ്പ് മാനേജരായ ബെന്നി ബഹനാനെ ഉമ്മന്‍ചാണ്ടിക്ക് കൈവിടേണ്ടിവന്നു. ഉറച്ച സീറ്റായ തൃക്കാക്കര സുധീരന്റെ ആശിര്‍വാദത്തോടെ പി.ടി. തോമസ് പിടിച്ചെടുത്തു. പി.ടിയെ കരുവാക്കി സുധീരന് തിരിച്ചടിച്ചു എന്ന ചിന്ത ഉമ്മന്‍ചാണ്ടിക്കുമുണ്ടായി. പിന്നീട് പ്രതിപക്ഷത്തിന്റെ കുന്തമുനയായപ്പോഴും പി.ടി. തോമസും പഴയ നേതാവ് ഉമ്മന്‍ചാണ്ടിയും തമ്മിലുള്ള ബന്ധം നിയമസഭയിലും പാര്‍ട്ടി വേദികളിലും പരസ്പരം കാണുമ്പോഴുള്ള ചിരിയില് ഒതുങ്ങി.\nവി.എം. സുധീരൻ, പി.ടി. തോമസ്\nപി.ടി. തോമസിന്റെ സംഘാടനമികവ് ഏറ്റവും ഒടുവില് കണ്ടത് 2019-ലെ അരൂര് ഉപതെരഞ്ഞെടുപ്പിലാണ്. എല്.ഡി.എഫിന്റെ സിറ്റിംഗ് സീറ്റില് നടന്ന ഉപതെരഞ്ഞെടുപ്പില് കോണ്‍ഗ്രസിനേയും യു.ഡി.എഫിനേയും ചലിപ്പിച്ചത് പി.ടി. തോമസാണ്. തെരഞ്ഞെടുപ്പ് പ്രവര്‍ത്തനം എന്തായിരിക്കണമെന്ന് അരൂരിലെ കോണ്‍ഗ്രസുകാര് പഠിച്ച ഉപതെരഞ്ഞെടുപ്പില് ഷാനിമോള് ഉസ്മാന് ജയിച്ചുകയറി. 1500-2000 വോട്ടിന്റെ ഭൂരിപക്ഷത്തില് ഷാനിമോള് ഉസ്മാന് ജയിക്കുമെന്നാണ് പ്രചാരണത്തിനുശേഷം പി.ടി. തോമസ് പ്രവചിച്ചത്. 1955 വോട്ടിനായിരുന്നു ഷാനിമോള് ഉസ്മാന്റെ വിജയം.\nകോര്‍പ്പറേറ്റ് ഗുണ്ടായിസത്തിന്റെ സമാനതയില്ലാത്ത മാതൃകയായ കിറ്റെക്സ് ഗാര്‍മെന്റ്സിനോടും അവരുടെ രാഷ്ട്രീയ ആയുധമായ ട്വന്റി-ട്വന്റി കിഴക്കമ്പലത്തോടും വിട്ടുവീഴ്ചയില്ലാത്ത സമീപനമാണ് പി.ടി. തോമസ് സ്വീകരിച്ചത്. അതിന് കാരണമായി പി.ടി. തോമസ് ആവര്‍ത്തിച്ച് പറഞ്ഞത് കടമ്പ്രയാറിനെ മലിനീകരിക്കുന്ന കിറ്റെക്സ് കമ്പനിയുടെ പ്രവര്‍ത്തനമാണ്. കിറ്റെക്സ് ഗാര്‍മെന്റ്സിന്റേയും ട്വന്റി- ട്വന്റിയുടേയും ഉടമ സാബു എം. ജേക്കബുമായി സമരസപ്പെട്ട് പോകണമെന്ന ഉമ്മന്‍ചാണ്ടിയടക്കമുള്ള കോണ്‍ഗ്രസ് നേതാക്കളുടെ നിലപാടിനെതിരായിരുന്നു പി.ടി. തോമസ്. തൃക്കാക്കരയടക്കമുള്ള എറണാകുളത്തെ യു.ഡി.എഫ് നിയമസഭാമണ്ഡലങ്ങളില് തിരിച്ചടിയുണ്ടാകും എന്നതായിരുന്നു കോണ്‍ഗ്രസ് നേതൃത്വം കരുതിയത്. എട്ട് സീറ്റുകളില് ജയിച്ചുവന്ന് സര്‍ക്കാര് രൂപീകരണത്തില് നിര്‍ണായകശക്തിയാകുമെന്ന സാബു എം. ജേക്കബിന്റെ ബഡായി ഒരു പരിധി വരെ കോണ്‍ഗ്രസ് നേതൃത്വം വിശ്വസിച്ചിരുന്നു. പക്ഷേ ട്വന്റി-ട്വന്റിക്കെതിരായ പ്രചാരണം ശക്തമാക്കുകയാണ് പി.ടി. തോമസ് ചെയ്തത്. തെരഞ്ഞെടുപ്പ് ഫലം വന്നപ്പോള് പി.ടി. തോമസ് പ്രതീക്ഷിച്ചത് തന്നെയാണ് സംഭവിച്ചത്. മലിനീകരണ നിയന്ത്രണബോര്‍ഡ് ഉദ്യോഗസ്ഥരുടെ കള്ളക്കളിയും കിറ്റെക്സ് ഗാര്‍മെന്റ്സ് ഉടമ സാബു എം. ജേക്കബിന്റെ വ്യാജ അവകാശവാദങ്ങളും പലതവണ പി.ടി. തോമസ് തുറന്നുകാട്ടി. പി.ടി. തോമസിനെതിരെ മാനനഷ്ടത്തിന് നൂറു കോടിയുടെ വക്കീല് നോട്ടീസാണ് സാബു എം. ജേക്കബ് അയച്ചത്. പക്ഷേ രേഖകളും തെളിവുകളും പരമാവധി ശേഖരിച്ച് മുന്നോട്ട് പോവുകയായിരുന്നു പി.ടി. തോമസ്. കിറ്റെക്സ് ഗാര്‍മെന്റ്സില് തൊഴില് വകുപ്പ് തടത്തിയ പരിശോധനയില് സംസ്ഥാന സര്‍ക്കാരിനോട് ഇടഞ്ഞ് സാബു എം. ജേക്കബ് കേരളം വിടുമെന്ന് പ്രഖ്യാപിച്ച ഘട്ടത്തിലും പി.ടി. തോമസ് കോര്‍പറേറ്റ് ഗുണ്ടായിസത്തിനെതിരെ തന്നെയാണ് സംസാരിച്ചത്. ആ ഘട്ടത്തില് അഭിമുഖത്തിനും റിപ്പോര്‍ട്ട് തയ്യാറാക്കുന്നതിനുമായി പി.ടി. തോമസിനെ നേരിട്ട് കണ്ടപ്പോള് അദ്ദേഹം ശേഖരിച്ചിരിക്കുന്ന രേഖകള് കണ്ട് ആശ്ചര്യപ്പെട്ടിട്ടുണ്ട്. രാഷ്ട്രീയ എതിരാളികള്‍ക്കെതിരെ രേഖകളുടെ പിന്‍ബലമില്ലാതെ ആരോപണമുന്നയിക്കാറുള്ള പി.ടി. തോമസിനെയല്ല ഒരു കോര്‍പറേറ്റിനെതിരായ പോരാട്ടമുഖത്ത് കണ്ടത്. ഏറ്റവുമൊടുവില് സംസാരിക്കുമ്പോഴും കടമ്പ്രയാര് മലിനീകരണത്തിനെതിരായ സമരം ശക്തമാക്കുന്നതിനേക്കുറിച്ച് തന്നെയാണ് പറഞ്ഞത്.\nപൊള്ളുന്ന വിഷയങ്ങളില് കോണ്‍ഗ്രസ് നേതാക്കളുടെ പൊതു നിലപാടില്‍നിന്ന് വ്യത്യസ്തമായി പി.ടി. തോമസ് ഇടപെട്ടതിന് വേറേയും ഉദാഹരണങ്ങളുണ്ട്. കൊച്ചിയില് ക്വട്ടേഷന് ഗുണ്ടകളാല് നടി ആക്രമിക്കപ്പെട്ട സംഭവം അത്തരത്തില് ഒന്നാണ്. സംഭവത്തിനുപിന്നില് ഗൂഢാലോചനയുണ്ടെന്ന് ആദ്യം പറഞ്ഞവരില് ഒരാള് പി.ടി. തോമസാണ്. ആക്രമിക്കപ്പെട്ട നടിയെ ആദ്യം കണ്ടവരില് ഒരാള് എന്നനിലയ്ക്ക് അന്വേഷണസംഘത്തിന് മൊഴി കൊടുക്കുകയും ചെയ്തു. ഗൂഢാലോചന ആരോപിക്കപ്പെട്ട് നടന് ദിലീപ് അറസ്റ്റിലായപ്പോള് ദിലീപിനെ കാണാന് ജയിലില് പോയിക്കൊണ്ടിരുന്ന പ്രമുഖരെ തീര്‍ത്ഥാടകസംഘമെന്ന് പി.ടി. തോമസ് പരിഹസിച്ചു. പല കോണ്‍ഗ്രസ് നേതാക്കളും ആ തീര്‍ത്ഥാടകസംഘത്തിലുണ്ടായിരുന്നു എന്നതാണ് സത്യം. അന്നത്തെ തീര്‍ത്ഥാടകസംഘത്തിലുണ്ടായിരുന്ന പലരും കഴിഞ്ഞ നിയമസഭാ തെരഞ്ഞെടുപ്പില് കോണ്‍ഗ്രസ് സ്ഥാനാര്‍ത്ഥികളായിരുന്നു എന്നത് ചരിത്രം.\n2012-ന് ശേഷം കത്തോലിക്കാ സഭാ നേതൃത്വവുമായി പലകുറി കലഹിക്കേണ്ടിവന്നിട്ടുണ്ട് പി.ടി. തോമസിന്. "ആത്മീയതയുടെ മുഖാവരണമണിഞ്ഞ കാപട്യക്കാര്' എന്നാണ് ഇടുക്കിയിലെ ഗാഡ്ഗില് റിപ്പോര്‍ട്ട് വിരുദ്ധ സമരത്തിനിറങ്ങിയ സഭാ നേതൃത്വത്തെ പി.ടി. തോമസ് വിശേഷിപ്പിച്ചത്. ഏറ്റവുമൊടുവില് പാലാ ബിഷപ്പ് ജോസഫ് കല്ലറങ്ങാട്ടിലിന്റെ "നാര്‍ക്കോട്ടിക് ജിഹാദ്' ആരോപണത്തിനെതിരേയും പി.ടി. തോമസ് നിശിതമായ വിമര്‍ശനം ഉന്നയിച്ചു. "ജാതിയും മതവും തിരിച്ചല്ല കുറ്റവാളികള് പ്രവര്‍ത്തിക്കുന്നതെന്നും മതസൗഹാര്‍ദ്ദം തകര്‍ക്കാന് ഇന്ധനം നല്‍കരുതെന്നും' പി.ടി. തോമസ് ജോസഫ് കല്ലറങ്ങാട്ടിലിനെ ഓര്‍മ്മിപ്പിച്ചു.\nകോര്‍പ്പറേറ്റ് ഗുണ്ടായിസത്തിന്റെ സമാനതയില്ലാത്ത മാതൃകയായ കിറ്റെക്സ് ഗാര്‍മെന്റ്സിനോടും അവരുടെ രാഷ്ട്രീയ ആയുധമായ ട്വന്റി-ട്വന്റി കിഴക്കമ്പലത്തോടും വിട്ടുവീഴ്ചയില്ലാത്ത സമീപനമാണ് പി.ടി. തോമസ് സ്വീകരിച്ചത്.\n2016 മുതല് ഇങ്ങോട്ട് നിയമസഭയിലെ പ്രതിപക്ഷനിരയിലെ ഏറ്റവും മൂര്‍ച്ചയുള്ള ആയുധമായിരുന്നു പി.ടി. തോമസ്. രാഷ്ട്രീയത്തിലെ നയകുശലത പി.ടി. തോമസിന് വശമുണ്ടായിരുന്നില്ല. ശൗര്യവും ആവേശവുമാണ് പി.ടി. തോമസിനെ നയിച്ചത്. സ്വര്‍ണക്കടത്ത്, മുട്ടില് മരം മുറി, സ്പ്രിംഗ്ളര് തുടങ്ങി കരാറുകാരെയും കൊണ്ട് എം.എല്.എമാര് മന്ത്രിയെ കാണാന് വരേണ്ടതില്ലെന്ന മുഹമ്മദ് റിയാസിന്റെ പരാമര്‍ശത്തില് വരെ സര്‍ക്കാരിനെതിരായ പോര്‍മുഖം തുറന്നത് പി.ടി. തോമസാണ്. മുഖ്യമന്ത്രി പിണറായി വിജയനുമായി നേര്‍ക്കുനേര് ഏറ്റുമുട്ടുന്നതില് ഒരു കെ.എസ്.യുക്കാരന്റെ ആവേശം പി.ടി. തോമസ് കാട്ടി. "മുഖ്യമന്ത്രിയുടെ മകളുടെ വിവാഹത്തിന് സ്വപ്ന സുരേഷ് വന്നെന്നും പുത്രീ വാത്സല്യത്താല് അന്ധനായ മുഖ്യമന്ത്രി കേരളം വില്‍ക്കരുതെന്നും' പറഞ്ഞ പി.ടി. തോമസിനോട് "നിയമസഭ പൂരപ്പറമ്പാക്കരുതെന്ന്' മുഖ്യമന്ത്രി പൊട്ടിത്തെറിച്ചു.\nവാക്കുകളുടെ പ്രയോഗത്തില് സൂക്ഷ്മത പുലര്‍ത്തിയിരുന്ന ആളായിരുന്നില്ല ഒരിക്കലും പി.ടി. തോമസ്. രാഷ്ട്രീയ എതിരാളികള്‍ക്കെതിരായ ആരോപണങ്ങളില് വസ്തുതകളുടെയോ രേഖകളുടെയോ പിന്തുണ ഉറപ്പാക്കണമെന്ന നിര്‍ബ്ബന്ധവും ഉണ്ടായിരുന്നില്ല. താന് ഉന്നയിക്കുന്ന രാഷ്ട്രീയ ആരോപണങ്ങളിലോ തനിക്കെതിരെ ഉയര്‍ന്ന ആരോപണങ്ങളിലോ ഒരു പരിധിക്കപ്പുറം വസ്തുതാപരമായി കാര്യങ്ങള് വിശദീകരിക്കാനും പി.ടി. തോമസ് മെനക്കെട്ടില്ല. "കേരളാ അഡ്മിനിസ്ട്രേറ്റീവ് സര്‍വ്വീസ് പരീക്ഷയിലെ ആറ് ചോദ്യങ്ങള് പാകിസ്ഥാനിലെ സിവില് സര്‍വ്വീസ് പരീക്ഷയ്ക്ക് ചോദിച്ചതാണെന്നും പി.എസ്.സിയുടെ ചോദ്യപ്പേപ്പര് തയ്യാറാക്കിയവരില് പാകിസ്ഥാന് ചാരന്‍മാര് കടന്നുകൂടിയിട്ടുണ്ടോ എന്നന്വേഷിക്കണം' എന്നുമുള്ള ആരോപണം രാഷ്ട്രീയബോധ്യങ്ങളില് പരിമിതവിഭവനായ ഒരാളുടേതാണെന്ന് പറയാതെ വയ്യ. തലശ്ശേരി കലാപത്തില് രക്തസാക്ഷിയായ സി.പി.എം. ലോക്കല് കമ്മറ്റി അംഗം യു.കെ. കുഞ്ഞിരാമന് "കള്ളുഷാപ്പില് കാശ് കൊടുക്കാത്തതിന് കൂട്ടുകാരന് കുത്തിക്കൊന്നതാണെന്ന്' പ്രസംഗിച്ച് അണികളുടെ കയ്യടി വാങ്ങിയ പി.ടി. തോമസിന് ചരിത്രം തന്നെ പരിഹസിക്കുമെന്ന വൈക്ലബ്യം ഉണ്ടായിരുന്നില്ല. സൈമണ് ബ്രിട്ടോയെ ജീവിതാന്ത്യം വരെ വീല്‍ചെയറിലാക്കിയ കത്തിക്കുത്തില് തനിക്ക് മനസ്സറിവുണ്ടായിരുന്നു എന്ന ആരോപണം എക്കാലവും പി.ടി. തോമസ് നേരിട്ടിരുന്നു. ജീവിച്ചിരിക്കെ സൈമണ് ബ്രിട്ടോ തന്നെ പലകുറി ആവര്‍ത്തിച്ച ആ ആരോപണത്തില് വ്യക്തതയുള്ള മറുപടിക്കുനില്‍ക്കാതെ പ്രകോപിതനാവുകയാണ് പലപ്പോഴും പി.ടി. തോമസ് ചെയ്തത്.\n"പ്രൊമിത്യൂസിനേപ്പോലെ വിശ്വാസപ്രമാണങ്ങള്‍ക്കായി വിട്ടുവീഴ്ചയില്ലാത്ത നിലപാട് സ്വീകരിക്കും' എന്ന് പി.ടി. തോമസ് ആവര്‍ത്തിച്ച് പറഞ്ഞുകൊണ്ടേയിരുന്നു. രാഷ്ട്രീയത്തില് ഗോഡ്ഫാദറില്ലായിരുന്നു പി.ടി. തോമസിന്. അവസരങ്ങളെ സാമര്‍ത്ഥ്യത്തോടെ പ്രയോജനപ്പെടുത്തിയ നേതാവ്. തിരിച്ചടികളെ സാധ്യതയാക്കിയ ബുദ്ധിമാന്. എതിരാളികളെ മുഖം നോക്കാതെ നേരിട്ട ധൈര്യശാലി. മരണം വരെ മഹാരാജാസ് കോളേജിലെ വിജയത്തിന്റെ ഹരം മാറാത്ത കെ.എസ്.യുക്കാരന്.


സീരിയലില് എത്തിയപ്പോള് ഏറെ സങ്കടവും പേടിയും തോന്നിയത് ആ കാര്യത്തില്! തുറന്ന് പറഞ്ഞ് 'കണ്ണന്' - metromatinee.com Lifestyle Entertainment & Sports\nപ്രേക്ഷകരുടെ ഇഷ്ട പരമ്പരയായ സാന്ത്വനത്തിലൂടെ മലയാള മിനിസ്‌ക്രീന് പ്രേക്ഷകരുടെ പ്രിയപ്പെട്ട കുഞ്ഞനുജനായി മാറിയ താരമാണ് അച്ചു സുഗദ്. അച്ചു എന്ന പേരിനേക്കാള് പ്രേക്ഷകര്‍ക്ക് സുപരിചിതം കണ്ണന് എന്ന പേരാകും. വളരെ ചുരുങ്ങിയ സമയം കൊണ്ട് പ്രേക്ഷകരുടെ പ്രീതി നേടിയ സാന്ത്വനം പരമ്പരയിലെ എല്ലാ കഥാപാത്രങ്ങളും പ്രേക്ഷകര്ക്ക് പ്രിയപ്പെട്ടതാണ്. സീരിയല് വിശേഷങ്ങള് പോലെ തന്നെയാണ് ലൊക്കേഷന് വിശേഷങ്ങളും ആരാധകര് ഇരു കൈയും നീട്ടിയാണ് സ്വീകരിക്കുന്നത്. ബാലനും, ശ്രീദേവിയും അനിയന്മാരും ഒക്കെ പ്രേക്ഷകരുടെ പ്രിയങ്കരര് ആണ്. പ്രേക്ഷകരുടെ സ്വന്തം കണ്ണന് ആയി എത്തുന്ന അച്ചു സുഗദിന്റെ ചില വിശേഷങ്ങള് ആണ് ഇപ്പോള് വൈറല് ആകുന്നത്.\nഏറെ നാളത്തെ ആഗ്രഹമായിരുന്നു അഭിനയം എന്നും പ്രേക്ഷകര് ഇരു കയ്യും നീട്ടി കണ്ണനായി സ്വീകരിച്ചതില് സന്തോഷം ഉണ്ടെന്നും അച്ചു പറയുന്നു. ഇപ്പോള് പ്രേക്ഷകരെ പോലെ തന്നെ എല്ലാവരും കണ്ണന് എന്നാണ് വിളിക്കുന്നതെന്നും താനും അതേപോലെ തന്നെയാണ് യാഥാര്‍ത്ഥത്തിലും അവരെ വിളിക്കുന്നതെന്നും അച്ചു പറയുന്നു. വല്യേട്ടന് എന്നും ശിവേട്ടന് ഹരിയേട്ടന് ഏട്ടത്തി അങ്ങനെ തന്നെ ആണ് എല്ലാവരെയും വിളിക്കുന്നത്. താന് കൂടുതല് സംസാരിക്കുന്നത് ശിവേട്ടനോട് ആണ്. ശിവേട്ടനോടൊപ്പം ആണ് ഉറങ്ങുന്നത് എന്നും അച്ചു ഒരു പ്രമുഖ മാധ്യമത്തിന് നല്‍കിയ അഭിമുഖത്തില് പറയുന്നു.\nകുട്ടിക്കാലം മുതല് അഭിനയ മോഹം ഉണ്ടായിരുന്നത് കൊണ്ടുതന്നെ ഏറ്റവും കൂടുതല് പിന്തുണച്ചത് കുടുംബം ആയിരുന്നു. പ്രത്യേകിച്ചും അച്ഛന്. സ്വന്തം കഴിവില് നടന് ആയാല് മതി എന്നായിരുന്നു അച്ഛന് പറഞ്ഞത്. ഇന്ന് ഏറ്റവും കൂടുതല് സന്തോഷിക്കുന്നതും അച്ഛന് തന്നെ ആണ്. എന്റെ അഭിനയത്തിന് വീട്ടില് മാര്‍ക്ക് ഇടുന്നത് അമ്മയും അനിയത്തിയുമാണ് എന്നും അച്ചു പറഞ്ഞു. ഓഡിഷന് പങ്കെടുക്കാന് പോകുന്നതോടൊപ്പം ഒട്ടേറെ ജോലിക്ക് ഞാന് പോയിട്ടുണ്ട്. വെല്‍ഡിങ് വര്‍ക്ക് ഷോപ്പില് ജോലി ചെയ്തു. പ്ലംബിങ് ജോലി , സ്റ്റുഡിയോയില് ജോലി, പെട്രോള് പമ്പില് ജോലി ചെയ്തു. പക്ഷേ അതൊന്നും ശരിയായില്ല. മനസ്സില് അഭിനയം മാത്രം ഉള്ളത് കൊണ്ട് ആയിരിക്കണം അഭിനയത്തില് എത്തിയത് എന്നും താരം പറയുന്നു.\nകാലങ്ങളായുള്ള കഷ്ടപ്പാടിന് ശേഷമായാണ് കണ്ണനായി എത്തിയത്. കഥാപാത്രത്തിന് നല്ല റീച്ച് കിട്ടിയതില് അതീവ സന്തുഷ്ടവാനാണ് . മനസ്സ് മടുത്ത് പോയ തരത്തിലുള്ള അനുഭവങ്ങളിലൂടെയാണ് കടന്നുപോയത്. കണ്ണന് ആയി എത്തിയപ്പോഴും തന്റെ ശരീരം മെലിഞ്ഞതില് എനിക്ക് ഏറെ സങ്കടവും ഭയവും ഉണ്ടായിരുന്നു. ജിമ്മില് പോയി ശരീരം പുഷ്ടപ്പെടുത്താനോ എന്ന് ചിപ്പിച്ചേച്ചിയോട് ചോദിച്ചിട്ടുണ്ട്. എന്നാല് ഈ ശരീരം ഉള്ളത് കൊണ്ട് ആണ് ഓഡിഷനില് നിനക്ക് അവസരം ലഭിച്ചത് എന്ന് ചിപ്പി ചേച്ചി പറയുമായിരുന്നു. അത് ആത്മവിശ്വാസം കൂട്ടി എന്നും അച്ചു പറയുന്നു.


അനുഗ്രഹീതൻ ആന്റണി വ്യാജ പതിപ്പ് പ്രചരിപ്പിക്കുന്നവർക്ക് പിടിവീഴും; നിയമനടപടികളുമായി അണിയറപ്രവർത്തകർ | Reporter Live\nBy : ഫിൽമി റിപ്പോർട്ടർ April 10, 2021 8:14 am2minutes Read\nസണ്ണി വെയ്ൻ നായകനായി എത്തിയ ചിത്രം അനുഗ്രഹീതൻ ആന്റണിയുടെ വ്യാജ പതിപ്പ് ഡൗൺലോഡ് ചെയ്യുകയും പ്രചരിപ്പിക്കുകയും ചെയ്യുന്നവർക്കെതിരെ നിയമനടപടികൾക്ക് ഒരുങ്ങുന്നതായി നിർമാതാവ് എം ഷിജിത്ത്. കഴിഞ്ഞ ദിവസം നടന്ന വാർത്താസമ്മേളനത്തിലാണ് നിർമാതാവ് ഇക്കാര്യം അറിയിച്ചത്. ഏപ്രിൽ ഒന്നിനായിരുന്നു ചിത്രം തിയേറ്ററിൽ റിലീസ് ചെയ്തത്.\nചിത്രം പുറത്തിറങ്ങി മണിക്കൂറുകൾക്ക് ഉള്ളിൽ തന്നെ വ്യാജപ്പതിപ്പും വിവിധ സൈറ്റുകളിലൂടെ എത്തി. ചിത്രം പ്രചരിപ്പിച്ചവർക്ക് എതിരെ വയനാട് ഡിവൈഎസ്പിയ്ക്ക് പരാതി നൽകിയതായും നിർമാതാവ് അറിയിച്ചു. കൊവിഡ് പ്രതിസന്ധിയിൽ തകർന്നു നിൽക്കുന്ന സിനിമ വ്യവസായത്തിന് നേരെ ഇത്തരം പ്രവർത്തികൾ ക്രൂരമാണെന്ന് സണ്ണി വെയ്ൻ കൂട്ടിച്ചേർത്തു.\nചിത്രത്തിന് മികച്ച പ്രേക്ഷക പ്രതികരണമാണ് ലഭിക്കുന്നത്. സിനിമ മേഖലയിൽ നിന്നുൾപ്പെടെ നിരവധിപേർ ചിത്രത്തെ പ്രകീർത്തിച്ച് എത്തിയിരുന്നു. പ്രിയ സുഹൃത്തിന് ദുൽഖർ സൽമാനും അഭിനന്ദനം നേർന്നിട്ടുണ്ട്. അനുഗ്രഹീതന് ആന്റണിയെ കുറിച്ച് നല്ല അഭിപ്രായങ്ങളാണ് കേള്‍ക്കുന്നത്. സണ്ണിച്ചനും ചിത്രത്തിന്റെ അണിയറ പ്രവര്‍ത്തകര്‍ക്കും അഭിനന്ദനങ്ങള് എന്നാണ് ദുല്‍ഖര് സല്‍മാന് ഫേസ്ബുക്ക് പേജില് കുറിച്ചത്.


ചൈനയെ വരിഞ്ഞുമുറുക്കി കോവിഡ് ; 16,412 പ്രതിദിന കേസുകള് - KeralaVoice\nHome Headline ചൈനയെ വരിഞ്ഞുമുറുക്കി കോവിഡ് ; 16,412 പ്രതിദിന കേസുകള്\nചൈനയെ വരിഞ്ഞുമുറുക്കി കോവിഡ് ; 16,412 പ്രതിദിന കേസുകള്\nചൈന : ലോകവ്യാപകമായി കോവിഡ് കേസുകള് കുറയുമ്ബോള് വൈറസിന്‍റെ പ്രഭവസ്ഥാനമെന്നു വിശേഷിപ്പിക്കുന്ന ചൈനയില് വീണ്ടും രോഗം പിടിമുറുക്കുന്നു. കഴിഞ്ഞ ദിവസം 16,412 പ്രതിദിന കേസുകളാണ് റിപ്പോര്‍ട്ട് ചെയ്തത്. 27ലധികം ചൈനീസ് പ്രവിശ്യകളിലും പ്രദേശങ്ങളിലും പുതിയ കോവിഡ് -19 കേസുകള് റിപ്പോര്‍ട്ട് ചെയ്യുന്നുണ്ട്. കൂടുതലും വ്യാപനശേഷി കൂടുതലുള്ള ഒമിക്രോണ് വകഭേദമാണ്. ഇത് കര്‍ശനമായ നിയന്ത്രണങ്ങളും ലോക്ഡൗണുകളും ഏര്‍പ്പെടുത്താന് അധികാരികളെ നിര്‍ബന്ധിതരാക്കിയിട്ടുണ്ട്. നിലവിലെ പൊട്ടിത്തെറിയുടെ പ്രഭവകേന്ദ്രമായ ഷാങ്ഹായിലെ ജനങ്ങളെ കോവിഡ് പരിശോധനക്ക് വിധേയമാക്കിയതിന്‍റെ ഫലങ്ങള് അവലോകനം ചെയ്യുന്നതിനായി ഇവിടെ ലോക്ഡൗണ് നീട്ടിയിട്ടുണ്ട്. മാര്‍ച്ച് 28നാണ് നഗരത്തില് രണ്ടു ഘട്ടമായിട്ടുള്ള ലോക്ഡൗണ് ആരംഭിച്ചത്. കര്‍ശന നിയന്ത്രണങ്ങള് എപ്പോള് നീക്കുമെന്ന് അധികൃതര് വ്യക്തമാക്കിയിട്ടില്ല. തിങ്കളാഴ്ച നഗരത്തില് 8,581 ലക്ഷണങ്ങളില്ലാത്ത കോവിഡ് കേസുകളും രോഗലക്ഷണങ്ങളോടു കൂടിയ 425 കേസുകളും റിപ്പോര്‍ട്ട് ചെയ്തിട്ടുണ്ട്.\nപീപ്പിള്‍സ് ലിബറേഷന് ആര്‍മി (പിഎല്‍എ) ഇതിനകം നഗരത്തില് വിന്യസിച്ചിട്ടുള്ള 38,000 ആരോഗ്യ പ്രവര്‍ത്തകരെ കൂടാതെ കരസേന, നാവികസേന, സംയുക്ത ലോജിസ്റ്റിക്സ് സപ്പോര്‍ട്ട് ഫോഴ്സ് എന്നിവിടങ്ങളില് നിന്ന് 2,000 ത്തിലധികം മെഡിക്കല് ഉദ്യോഗസ്ഥരെ ഷാങ്ഹായിലേക്ക് അയച്ചിട്ടുണ്ട്. 2019ന്‍റെ അവസാനത്തില് ചൈനയില് കോവിഡ് പൊട്ടിപ്പുറപ്പെട്ടതിനു ശേഷം നടപ്പിലാക്കിയ ഏറ്റവും വലിയ പ്രതിരോധ പരിപാടിയാണിത്. ചൈനയുടെ വാണിജ്യ തലസ്ഥാനത്ത് ഏര്‍പ്പെടുത്തിയ ലോക്ഡൗണ് ദൈനംദിന ജീവിതത്തെയും വ്യവസായങ്ങളെയും സാരമായി ബാധിച്ചിട്ടുണ്ട്. ആരോഗ്യപ്രവര്‍ത്തകരുടെയും വളണ്ടിയര്‍മാരുടെയും നേതൃത്വത്തില് അവശ്യസാധനങ്ങള് വിതരണം ചെയ്യുന്നുണ്ട്. ഔദ്യോഗിക കണക്കുകള് പ്രകാരം ഷാങ്ഹായിലെ മിക്ക അണുബാധകളും ലക്ഷണങ്ങളില്ലാത്തതാണ്.\nPrevious articleഇന്ധനവിലയില് പൊറുതുമുട്ടി ജനം ; പെട്രോള് ഡീസല് വില ഇന്നും കൂടി\nNext articleരജിലാലിന് യാത്രാമൊഴി ; കനികയുടെ കണ്ണുനീര് കണ്ടുനില്‍ക്കാനാകാതെ ചുറ്റുമുള്ളവര്


വീണ്ടും നാണക്കേട്; രോഗിയെ എക്സ് റേക്കായി ബെഡ്ഷീറ്റില് വലിച്ചിഴച്ച് കൊണ്ടുപോകുന്ന ദൃശ്യങ്ങള് പുറത്ത്\nമധ്യപ്രദേശ് ജബൽപൂരിലാണ് ഈ ദാരുണ സംഭവം.\n30 Jun, 2019 at 02:31 PM\nരാജ്യത്തെ ആരോഗ്യമേഖലയുടെ ദയനീയത ഒരിക്കൽ കൂടി വെളിപ്പെടുത്തുന്ന ദൃശ്യങ്ങൾ പുറത്ത്. ബോധരഹിതനായ രോഗിയെ എക്സ് റേ എടുക്കാനായി ബെഡ‍് ഷീറ്റിൽ വലിച്ച് കൊണ്ടുപോകുന്ന വീഡിയോ ആണ് സോഷ്യൽ മീഡിയയിൽ പ്രചരിക്കുന്നത്. മധ്യപ്രദേശ് ജബൽപൂരിലാണ് ഈ ദാരുണ സംഭവം.\nതലസ്ഥാനമായ ഭോപാലിൽ നിന്നും 300 കിലോമീറ്റർ മാറിയുള്ള ജബൽപൂർ നേതാജി സുഭാഷ് ചന്ദ്ര ബോസ് മെഡിക്കൽ കോളേജ് ആശുപത്രിയിൽ നിന്നും പകർത്തിയതാണ് ദൃശ്യങ്ങൾ. അബോധാവസ്ഥയിലുള്ള ഒരു രോഗിയെ ആശുപത്രി ജീവനക്കാരൻ ബെഡ് ഷീറ്റിൽ വലിച്ചിഴച്ച് കൊണ്ടുപോകുന്നതാണ് വീഡിയോയിലുള്ളത്. രോഗിയുടെ ബന്ധുവെന്ന് തോന്നിപ്പിക്കുന്ന ഒരു സ്ത്രീ ഇവരെ അനു\nഗമിക്കുന്നുമുണ്ട്. സംഭവം പുറത്തായതോടെ അന്വേഷണത്തിന് ഉത്തരവിട്ടിരിക്കുകായണ് മെഡിക്കൽ കോളേജ് ഡീൻ.\nബിഹാറിൽ മസ്തിഷ്ക ജ്വരം ബാധിച്ച് 160ലേറെ കുട്ടികൾ മരിച്ചതിനെ തുടർന്ന് രാജ്യത്തെ പിന്നോക്ക മേഖലയിലെ ആരോഗ്യ രംഗത്തെ കുറിച്ച് വലിയ തരത്തിലുള്ള ചർച്ചകൾ നടന്നിരുന്നു. ദേശീയ വരുമാനത്തിന്റെ കേവലം ഒരു ശതമാനം മാത്രം ആരോഗ്യമേഖലക്കായി ചെലവഴിക്കുന്ന ഇന്ത്യ, ഇക്കാര്യത്തിൽ ലോക രാജ്യങ്ങൾക്കിടയിൽ താഴേക്കിടയിലാണുള്ളത്.\nIndiaMadhyapradeshHealth careWeb SpecialNational Income


ഇനി ഫുട്ബോൾ ഞാൻ കാണില്ല, സംഘി ഫുട്ബോൾ; ടി.കെ. ചാത്തുണ്ണിയുടെ ബിജെപി പ്രവേശനത്തിൽ ‘പൊട്ടിക്കരച്ചി’ലുമായി സോഷ്യൽ മീഡിയ | BJP|Football|Metroman|Chathunni\nFeb 27, 2021, 04:41 pm IST\nനിയമസഭ തെരഞ്ഞെടുപ്പിന് മുന്നോടിയായി നിരവധി പ്രമുഖരാണ് ബിജെപിയിലേക്ക് ചേക്കേറുന്നത്. മെട്രോമാൻ ഇ. ശ്രീധരൻ, ജേക്കബ് തോമസ്, ടി.കെ ചാത്തുണ്ണി തുടങ്ങിയ പ്രമുഖരുടെ രംഗപ്രവേശനം ബിജെപിക്ക് ഗുണം ചെയ്യും. ഇത് മനസിലാക്കിയ സി പി എം ആശങ്കയിലാണ്. അതിൻ്റെ ഭാഗമാണ് മെട്രോമാൻ അടക്കമുള്ളവർക്ക് നേരെയുള്ള സൈബർ ആക്രമണം. സിദ്ധാർത്ഥ്, എം എ നിഷാദ് എന്നിവരെ പോലെയുള്ള പ്രമുഖർ വരെ മെട്രോമാനെതിരെ പരസ്യമായി തിരിഞ്ഞതിൻ്റെ കാരണം ഭയം തന്നെയാണെന്ന് ബിജെപി വിലയിരുത്തുന്നു.\nAlso Read:വാഹനങ്ങള് മോഷ്ടിക്കുന്ന മൂന്നംഗ സംഘം പിടിയിൽ\nമെട്രോമാന് പിന്നാലെ ഫുട്‌ബോള് പരിശീലകന് ടി.കെ. ചാത്തുണ്ണിയും ബിജെപിയിലേക്ക് വന്നിരിക്കുകയാണ്. കെ സുരേന്ദ്രന് നയിക്കുന്ന വിജയ യാത്ര തൃശ്ശൂരില് എത്തുമ്പോള് അദ്ദേഹം അംഗത്വം സ്വീകരിക്കും. വിജയ യാത്ര അവസാനിക്കുമ്പോഴേക്കും നിരവധി പ്രമുഖര് ബിജെപിയിലേക്ക് എത്തുമെന്ന് കെ. സുരേന്ദ്രന് നേരത്തെ അറിയിച്ചിരുന്നു.\nവികസന പ്രവര്‍ത്തനങ്ങളോടുള്ള ബിജെപിയുടെ സമീപനമാണ് ആ പാര്‍ട്ടിയോട് തന്നെ അടുപ്പിച്ചതെന്ന് ടി.കെ. ചാത്തുണ്ണി പറഞ്ഞു. പാര്‍ട്ടിക്ക് വേണ്ടി പ്രവര്‍ത്തിക്കാന് തയ്യാറാണെന്നും അദ്ദേഹം വ്യക്തമാക്കി. ചാത്തുണ്ണിയെ പോലെയുള്ള പ്രതിഭകൾ ബിജെപിയിലേക്ക് കടന്നുവരുന്നതിലെ അപകടം മറ്റ് മുന്നണികൾ തിരിച്ചറിയുന്നുണ്ട്. ‘ഇനി ഫുട്ബോൾ ഞാൻ കാണില്ല, സംഘി ഫുട്ബോൾ’ എന്ന് തുടങ്ങിയ പ്രതികരണമാണ് സോഷ്യൽ മീഡിയകളിൽ നിറയുന്നത്.\nBJP Football Metroman Chathunni


Kerala Coronavirus India News Updates: Kerala Covid-19 Cases Today Latest News, Kerala Lockdown Guidelines and Rules News Update-സംസ്ഥാനത്ത് കോവിഡ് പരിശോധനാ ചട്ടങ്ങളിൽ മാറ്റം; ചികിത്സാ ഉപകരണങ്ങളുടെ വില നിശ്ചയിച്ചു | Indian Express Malayalam\ncovid india coronavirus kerala live updates may 14\nCovid 19 Highlights: മാസ്കുകൾക്കും മറ്റ് ഉപകരണങ്ങൾക്കും ഈടാക്കാവുന്ന പരമാവധി വില നിശ്ചയിച്ചു\nUpdated: May 14, 2021 9:37:35 pm\nCovid 19 Highlights :സംസ്ഥാനത്ത് കോവിഡ് പരിശോധനാ ചട്ടങ്ങളിൽ മാറ്റം വരുത്തി. ഇനിമുതൽ ആന്‍റിജന് ടെസ്റ്റ് പോസിറ്റീവ് ആണെങ്കില് ആര്‍ടിപിസിആര് പരിശോധന നടത്തി ഉറപ്പിക്കാതെ തന്നെ പോസിറ്റീവായി പരിഗണിക്കാനാവുമെന്ന് മുഖ്യമന്ത്രി പിണറായി വിജയൻ അറിയിച്ചു. ആശുപത്രികളില് നിന്നും ഡിസ്ചാര്‍ജ് ചെയ്യാന് ടെസ്റ്റ് ചെയ്യുന്ന രീതിയും ഒഴിവാക്കിയതായി അദ്ദേഹം വാർത്താ സമ്മേളനത്തിൽ അറിയിച്ചു.\n“കേരളത്തിന്‍റെ ടെസ്റ്റിങ് സ്ട്രാറ്റജിയില് ചില മാറ്റങ്ങള് വരുത്തിയിട്ടുണ്ട്. നിലവിലെ സാഹചര്യത്തില് ആന്‍റിജന് ടെസ്റ്റ് പോസിറ്റീവ് ആണെങ്കില് ആര്‍ടിപിസിആര് ചെയ്ത് അതു വീണ്ടും ഉറപ്പിക്കുന്നതിനു പകരം പോസിറ്റീവ് ആയി പരിഗണിക്കാന് തീരുമാനിച്ചു. ആശുപത്രികളില് നിന്നും ഡിസ്ചാര്‍ജ് ചെയ്യാന് ടെസ്റ്റ് ചെയ്യുന്ന രീതിയും ഒഴിവാക്കിയിരിക്കുന്നു,” മുഖ്യമന്ത്രി പറഞ്ഞു.\nകോവിഡ് കേസുകള് വര്‍ധിക്കുന്ന സാഹചര്യത്തില് ചികിത്സയ്ക്കും പരിചരണത്തിനും ആവശ്യമായ ചില വസ്തുക്കള്‍ക്ക് കേരള അവശ്യസാധന നിയന്ത്രണ നിയമം 1986 പ്രകാരം വില്‍ക്കാവുന്നതിന്‍റെ പരമാവധി വില നിശ്ചയിച്ച് സർക്കാർ ഉത്തരവിറക്കിയതായി മുഖ്യമന്ത്രി അറിയിച്ചു.\nഗ്രാമങ്ങളിൽ ശ്രദ്ധ കേന്ദ്രീകരിക്കും\nകേരളത്തിലും ഗ്രാമങ്ങളിൽ ശ്രദ്ധ കേന്ദ്രീകരിക്കുമെന്നും മുഖ്യമന്ത്രി പറഞ്ഞു. “മറ്റു പല സംസ്ഥാനങ്ങളിലും ഗ്രാമപ്രദേശങ്ങളില് രോഗം ശക്തമായി വ്യാപിക്കുകയാണ്. മഹാരാഷ്ട്രയിലും യുപിയിലും 56 ശതമാനം രോഗബാധിതരും ഗ്രാമപ്രദേശങ്ങളിലാണ്. ഛത്തീസ്ഗഢില് അത് 89 ശതമാനമാണ്. അതുകൊണ്ട്, നമ്മുടെ സംസ്ഥാനത്തും ഗ്രാമപ്രദേശങ്ങളുടെ കാര്യത്തില് പ്രത്യേക ശ്രദ്ധ നല്‍കാനാണ് ശ്രമിക്കുന്നത്. അതിന്‍റെ ഭാഗമായി ആദിവാസി മേഖലകളിലും തീരദേശങ്ങളിലും ടെസ്റ്റിങ് കൂടുതലായി ചെയ്യുന്ന സമീപനം സ്വീകരിച്ചിട്ടുണ്ട് ,” മുഖ്യമന്ത്രി പറഞ്ഞു.\n“ഇപ്പോഴത്തെ സാഹചര്യത്തില് രോഗലക്ഷണങ്ങള് കണ്ടാല് അത് കോവിഡാണെന്ന് തന്നെ ഉറപ്പിച്ചുകൊണ്ട് എത്രയും പെട്ടെന്ന് സ്വയം ഐസൊലേഷനിലേക്ക് പോകാനും വാര്‍ഡ് മെമ്പറെയോ ആരോഗ്യപ്രവര്‍ത്തകരേയോ അറിയിക്കാനും ടെസ്റ്റ് ചെയ്യാനും എല്ലാവരും തയ്യാറാകണം. അവര് പറയുന്ന നിയന്ത്രണങ്ങള് കര്‍ശനമായി പാലിക്കുകയും വേണം,” മുഖ്യമന്ത്രി പറഞ്ഞു.\nരാജ്യത്ത് കോവിഡ് -19 രോഗബാധ ഗ്രാമപ്രദേശങ്ങളിൽ അതിവേഗം പടരുന്നുവെന്ന് പ്രധാനമന്ത്രി നരേന്ദ്രമോദി പറഞ്ഞു. രോഗം പടരുന്നതിനെതിരെ മുൻകരുതൽ എടുക്കാനും മാസ്ക് ധരിക്കാനും സാമൂഹിക അകലം പാലിക്കാനും പൗരന്മാരോട് അദ്ദേഹം ആവശ്യപ്പെട്ടു.\nഅണുബാധയുടെ രണ്ടാം തരംഗത്തെ നിയന്ത്രിക്കുന്നതിനായി സർക്കാർ യുദ്ധകാലാടിസ്ഥാനത്തിൽ പ്രവർത്തിക്കുന്നുണ്ടെന്നും പുതിയ ആശുപത്രികളും ഓക്സിജൻ പ്ലാന്റുകളും ആരംഭിക്കുമെന്നും മരുന്നുകളുടെയും വാക്സിനുകളുടെയും വിതരണം വർദ്ധിപ്പിക്കുമെന്നും അദ്ദേഹം പറഞ്ഞു. മരുന്നുകളുടെയും മറ്റ് അവശ്യവസ്തുക്കളുടെയും കരിഞ്ചന്ത തടയാൻ നടപടി സ്വീകരിക്കണമെന്ന് അദ്ദേഹം സംസ്ഥാനങ്ങളോട് ആവശ്യപ്പെട്ടു.\nസ്ഫുട്‌നിക്5വാക്‌സിന്റെ ആദ്യ ബാച്ച് ഇന്ത്യയിലെത്തി, വില 995 രൂപ\nന്യൂഡല്‍ഹി: റഷ്യയിലെ ഗമേലയ നാഷണൽ സെൻ്റർ വികസിപ്പിച്ച കൊവിഡ് വാക്‌സിനായ സ്‌പുട്‌നിക്കിൻ്റെ പ്രാദേശിക നിർമ്മാണം ജൂലൈയിൽ ഇന്ത്യയിൽ ആരംഭിക്കും. ഡ്രഗ്‌സ് കൺട്രോളർ ജനറൽ ഓഫ് ഇന്ത്യ (ഡിസിജിഐ) അനുമതി നൽകിയ വാക്‌സിൻ ഹൈദരാബാദ് ആസ്ഥനമായി പ്രവർത്തിക്കുന്ന റെഡ്ഡീസ് ലബോറട്ടറിയാണ് ഇന്ത്യയിൽ നിർമ്മിക്കുക. ഒരു ഡോസ് വാക്സിന് ഇന്ത്യയില് 995 രൂപയാണ് വില. വാക്സിന്റെ വില 948 രൂപയാണ്. അഞ്ച് ശതമാനം ജിഎസ്ടിയും ഉള്‍പ്പടെയാണ് 995 രൂപ.\nഅമേരിക്കയില് രണ്ട് ഡോസ് കോവിഡ് വാക്സിന് സ്വീകരിച്ചവര് ഇനി മാസ്ക് ധരിക്കേണ്ടതില്ല\nഅമേരിക്കയില് രണ്ട് ഡോസ് കോവിഡ് വാക്സിന് സ്വീകരിച്ചവര് ഇനി മാസ്ക് ധരിക്കേണ്ടതില്ല. കോവിഡ് കേസുകളുടെ എണ്ണത്തില് കുറവുണ്ടായ സാഹചര്യത്തിലാണ് സെന്‍റെര് ഫോര് ഡിസീസ് കണ്‍ട്രോളിന്റെ നിര്‍ദേശം. കോവിഡുമായി ബന്ധപ്പെട്ട് കൂടുതല് ഇളവുകളും അനുവദിച്ചിട്ടുണ്ട്. പ്രസിഡന്റ് ജോ ബൈഡനാണ് നിര്‍ണായക തീരുമാനം പ്രഖ്യാപിച്ചത്.\n20:39 (IST) 14 May 2021\nതാത്കാലിക ചികിത്സാ കേന്ദ്രം; കിടക്കകളുടെ എണ്ണം 1500 ആയി ഉയർത്താൻ സാധിക്കും\nഎറണാകുളം: കൊച്ചി റിഫൈനറിക്ക് സമീപം സജ്ജമാക്കിയിരിക്കുന്ന താത്കാലിക കോവിഡ് ചികിത്സാ കേന്ദ്രത്തിലെ ഓക്സിജൻ കിടക്കകളുടെ എണ്ണം 1500 ആയി ഉയർത്താൻ സാധിക്കുമെന്ന് കൊച്ചി റിഫൈനറി എക്സിക്യൂട്ടീവ് ഡയറക്ടർ സഞ്ജയ് ഖന്ന അറിയിച്ചു. റിഫൈനറിയുടെ സഹകരണത്തോടെ സജ്ജമാക്കിയ ചികിത്സാ കേന്ദ്രത്തിന്റെ പ്രവർത്തനം വെള്ളിയാഴ്ച ആരംഭിച്ചു. ആദ്യ ഘട്ടത്തിൽ നൂറ് കിടക്കകളാണ് തയ്യാറായത്.\nകോവിഡ് ചികിത്സാ രംഗത്തെ റിഫൈനറിയുടെ സേവനങ്ങൾ വിശദമാക്കാൻ സംഘടിപ്പിച്ച ഓൺലൈൻ പത്ര സമ്മേളനത്തിൽ തിരുവനന്തപുരം, കോഴിക്കോട്, കണ്ണൂർ ജില്ലകളിലെ പ്രധാന ആശുപത്രികൾക്കായി മൂന്ന് ഓക്സിജൻ ജനറേറ്ററുകൾ നൽകുമെന്നും സഞ്ജയ് ഖന്ന അറിയിച്ചു.\n20:08 (IST) 14 May 2021\nവാക്സിന് രജിസ്ട്രേഷന് നാളെ മുതല്\nസംസ്ഥാനത്ത് 18-45 വയസ്സുകാരില് വാക്സിന് നല്‍കാന് മുന്‍ഗണനാടിസ്ഥാനത്തില് നാളെ മുതല് രജിസ്ട്രേഷന് തുടങ്ങും. തിങ്കള് മുതല് വാക്സിന് നല്‍കും.\n19:33 (IST) 14 May 2021\nസംസ്ഥാനത്ത് കോവിഡ് പരിശോധനാ ചട്ടങ്ങളിൽ മാറ്റം\nസംസ്ഥാനത്ത് കോവിഡ് പരിശോധനാ ചട്ടങ്ങളിൽ മാറ്റം വരുത്തി. ഇനിമുതൽ ആന്‍റിജന് ടെസ്റ്റ് പോസിറ്റീവ് ആണെങ്കില് ആര്‍ടിപിസിആര് പരിശോധന നടത്തി ഉറപ്പിക്കാതെ തന്നെ പോസിറ്റീവായി പരിഗണിക്കാനാവുമെന്ന് മുഖ്യമന്ത്രി പിണറായി വിജയൻ അറിയിച്ചു. ആശുപത്രികളില് നിന്നും ഡിസ്ചാര്‍ജ് ചെയ്യാന് ടെസ്റ്റ് ചെയ്യുന്ന രീതിയും ഒഴിവാക്കിയതായി അദ്ദേഹം വാർത്താ സമ്മേളനത്തിൽ അറിയിച്ചു.\n19:15 (IST) 14 May 2021\nസംസ്ഥാനത്ത് ലോക്ക്ഡൗൺ മേയ് 23 വരെ\nസംസ്ഥാനത്ത് ലോക്ക്ഡൗൺ ഒരാഴ്ച കൂടി നീട്ടി. മേയ് 23 വരെയാണ് നീട്ടിയത്. നിലവിൽ മേയ് 16 വരെയായിരുന്നു ലോക്ക്ഡൗൺ. സംസ്ഥാനത്ത് രോഗവ്യാപനം രൂക്ഷമാകുകയും ടെസ്റ്റ് പോസിറ്റിവിറ്റി നിരക്ക് കുറയാതെ തുടരുകയും ചെയ്യുന്ന സാഹചര്യത്തിലാണ് ലോക്ക്ഡൗൺ നീട്ടാൻ തീരുമാനമായത്.\n17:17 (IST) 14 May 2021\nഹിമാചലിൽ 38 കോവിഡ് മരണങ്ങൾ\nഹിമാചൽ പ്രദേശിൽ 38 കോവിഡ് മരണങ്ങൾ കൂടി സ്ഥിരീകരിച്ചു. ഇതോടെ സംസ്ഥാനത്ത് ആകെ മരണ സംഖ്യ 2,156 ആയി ഉയർന്നു.\n924 പുതിയ കോവിഡ് കേസുകൾ സംസ്ഥാനത്ത് കഴിഞ്ഞ 24 മണിക്കൂറിനിടെ സ്ഥിരീകരിച്ചു. അകെ രോഗബാധ 1,51,597 ആയി ഉയർന്നു. ഉച്ചകഴിഞ്ഞ് 2മണി വരെയുള്ള കണക്കുകൾ പ്രകാരം സംസ്ഥാനത്ത് സജീവമായ കോവിഡ് കേസുകളുടെ എണ്ണം 37,789 ആണ്.\n16:12 (IST) 14 May 2021\nകോവിഡ് 19 ഗ്രാമപ്രദേശങ്ങളിൽ അതിവേഗം പടരുന്നുവെന്ന് പ്രധാനമന്ത്രി\n15:31 (IST) 14 May 2021\nവാക്സിനേഷൻ രണ്ടാം ഡോസ് വിതരണം നീട്ടിവച്ചു\nജില്ലയിൽ കോവിഡ്-19 വാക്‌സിനേഷന് രണ്ടാമത്തെ ഡോസ് നൽകുന്നത് വൈകുമെന്ന് തൃശ്ശൂര് ജില്ലാ മെഡിക്കല് ഓഫീസര് അറിയിച്ചു. അനിശ്ചിത കാലത്തേക്കാണ് നീട്ടിവച്ചത്.\n“മെയ് 17-ാം തിയതിമുതല് 22-ാം തിയതി വരെയുളള ദിവസങ്ങളില് നല്‍കുമെന്ന് പത്രത്തിലൂടെ അറിയിച്ചിരുന്നു. എന്നാല് കേന്ദ്ര സര്‍ക്കാര് തീരുമാനം അനുസരിച്ച് സംസ്ഥാനസര്‍ക്കാര് അറിയിച്ചത് പ്രകാരം6ആഴ്ച മുതല് 8 ആഴ്ച വരെ എന്നതിനു പകരം 12 ആഴ്ച മുതല് 16 ആഴ്ച വരെയുളള ദിവസങ്ങളിലാണ് രണ്ടാമത്തെ ഡോസ്എടുക്കേണ്ടത്. ആയതിനാല് മെയ് 17-ാം തിയതി മുതല് 22-ാം തിയതി വരെ നടത്താന് നിശ്ചയിച്ചിരുന്ന രണ്ടാമത്തെ ഡോസ് വാക്‌സിനേഷന് ഇനി ഒരു അറിയിപ്പ് ഉണ്ടാകുന്നതുവരെ റദ്ദാക്കിയതായി അറിയിക്കുന്നു,” ജില്ലാ മെഡിക്കല് ഓഫീസര് വാർത്താക്കുറിപ്പിൽ പറഞ്ഞു.\n14:20 (IST) 14 May 2021\nകോവിഡ് ബാധിച്ച് മാതാപിതാക്കള് മരിച്ച കുട്ടികളുടെ ചിലവ് ഡല്‍ഹി സര്‍ക്കാര് ഏറ്റെടുക്കും\nകോവിഡ് മഹാമാരിയില് മാതാപിതാക്കളെ നഷ്ടപ്പെട്ട കുട്ടികളുടെ വിദ്യാഭ്യാസവും ചിലവും ഏറ്റെടുക്കുമെന്ന് ഡല്‍ഹി മുഖ്യമന്ത്രി അരവിന്ദ് കേജ്രിവാള്. “വളരെ വേദനാജനകമായ ദിവസങ്ങളിലൂടെയാണ് നാം കടന്ന് പോയത്. പല കുടുംബങ്ങളിലും ഒന്നില്‍കൂടുതല് മരണങ്ങള് സംഭവിച്ചു. കുട്ടികള്‍ക്ക് മാതാപിതാക്കളെ നഷ്ടപ്പെട്ടു. അവരുടെ വേദന ഞാന് മനസിലാക്കുന്നു. രക്ഷകര്‍ത്താക്കള് മരിച്ച കുട്ടികള്‍ക്ക് വിദ്യാഭ്യാസം നല്‍കും,” കേജ്രിവാള് പറഞ്ഞു\n14:01 (IST) 14 May 2021\n13:30 (IST) 14 May 2021\nകോവിഡ് വ്യാപന പശ്ചാത്തലത്തില് യാത്രക്കാരില്ലാത്തതിനാല് കൂടുതല് ട്രെയിനുകള് റദ്ദാക്കിയതായി സതേണ് റെയില്‍വെ അറിയിച്ചു. ചെന്നൈ- ആലപ്പുഴ എക്സ്പ്രസ്, എറണാകുളം -കാരയ്ക്കൽ എക്സ്പ്രസ്, മലബാർ എക്സ്പ്രസ്, പുനലൂർ – മധുരൈ പാസഞ്ചർ എന്നിവ റദ്ദാക്കി\n13:27 (IST) 14 May 2021\nഡല്‍ഹിയില് 8,500 പുതിയ കേസുകള്\nരാജ്യതലസ്ഥാനത്ത് കഴിഞ്ഞ 24 മണിക്കൂറിനിടെ 8,500 പേര്‍ക്ക് കോവിഡ് ബാധിച്ചു. ടെസ്റ്റ് പോസിറ്റിവിറ്റി നിരക്ക് 12 ശതമാനമാണ്.\n12:42 (IST) 14 May 2021\nവ്യാജ കോവിഡ് വാക്സിന് റജിസ്ട്രേഷന് ആപ്ലിക്കേഷനുകളെക്കുറിച്ച് മുന്നറിയിപ്പുമായി ഇന്ത്യന് കമ്പ്യൂട്ടര് എമര്‍ജന്‍സി റെസ്‍പോണ്‍സ് ടീം (സിഇആര്‍ടി). വാക്സിനേഷന് അവസരം ലഭിക്കുന്നതിനായി നിരവധി ആളുകള് ബുദ്ധിമുട്ട് നേരിടുകയാണ് രാജ്യത്ത്. ഈ സാഹചര്യം ഹാക്കര്‍മാര് മുതലെടുക്കുകയും വ്യാജ പതിപ്പുകള് പുറത്തിറക്കുകയും ചെയ്യുന്നു. കോവിഡ് വാക്സിന് റജിസ്റ്റര് ചെയ്യാനായി ആപ്ലിക്കേഷന് വാക്ദാനം ചെയ്തുകൊണ്ട് നിരവധി സന്ദേശങ്ങളും പ്രചരിക്കുന്നുണ്ട്.\n12:25 (IST) 14 May 2021\nകേരളത്തിന് എത്ര ഡോസ് വാക്സിന് നല്‍കാനാകും: കേന്ദ്രത്തിനോട് ഹൈക്കോടതി\nകേരളത്തിന് ലഭിച്ച വാക്സിന്റെ അളവ് കുറവാണെന്ന് ഹൈക്കോടതി. സംസ്ഥാനത്ത് എത്ര ഡോസ് വാക്സിന് എത്ര ദിവസത്തിനകം നല്‍കാന് സാധിക്കുമെന്നും, എത്ര നല്‍കിയെന്നും ബുധനാഴ്ചയ്ക്കുള്ളില് അറിയിക്കാന് കേന്ദ്രത്തിനോട് കോടതി ആവശ്യപ്പെട്ടു.\n12:10 (IST) 14 May 2021\nപഞ്ചാബില് 8,494 പുതിയ കേസുകള്\nപഞ്ചാബില് കഴിഞ്ഞ 24 മണിക്കൂറിനിടെ 8,494 കോവിഡ് കേസുകള് റിപ്പോര്‍ട്ട് ചെയ്തു. 184 മരണവും സംഭവിച്ചു. ഇതോടെ സംസ്ഥാനത്തെ ആകെ മരണനിരക്ക് 11,297 ആയി ഉയര്‍ന്നു.\n11:37 (IST) 14 May 2021\nരാജ്യത്ത് ടിപിആര് കുറയുന്നു\nരാജ്യത്ത് കോവിഡ് വ്യാപനം തീവ്രത പിന്നിട്ടതായി സൂചന. ഓരോ ദിവസവും ടെസ്റ്റ് പോസിറ്റിവിറ്റി നിരക്ക് കുറയുന്നു. ഇന്ന് 18.3 ശതമാനമാണ് ടിപിആര് രേഖപ്പെടുത്തിയിരിക്കുന്നത്. ഇന്നലെ 19.45 ആയിരുന്നു.\n11:14 (IST) 14 May 2021\nഹര്‍ജി ഹൈക്കോടതി ഇന്ന് പരിഗണിക്കും\nസ്ഥാനത്തെ കൊവിഡ് വാക്സിൻ വിതരണത്തിലെ ആശങ്കകൾ പരിഹരിക്കണമെന്നാവശ്യപ്പെട്ടുള്ള ഹർജി ഹൈക്കോടതി ഇന്ന് പരിഗണിക്കും. ഒറ്റപ്പാലം സ്വദേശി നൽകിയ ഹർജിയാണ് പരിഗണനയിലുള്ളത്.വാക്സീൻ വിതരണത്തിൽ സുതാര്യത ആവശ്യമാണെന്ന് നേരെത്തെ കോടതി വ്യക്തമാക്കിയിരുന്നു.\n10:40 (IST) 14 May 2021\nകാലാവധി വാക്സിന്റെ ഫലപ്രാപ്തിയെ പ്രതികൂലമായി ബാധിക്കുമെന്ന് തോന്നുന്നില്ല: ആന്തണി ഫൗസി\nകോവിഷീല്‍ഡ് വാക്സിന്റെ രണ്ട് ഡോസുകള് തമ്മിലുള്ള കാലവധി കേന്ദ്ര സര്‍ക്കാര് 12-16 ആഴ്ചയായി നീട്ടിയതിന് പിന്നാലെ പ്രതികരണവുമായി അമേരിക്കയില് പകര്‍ച്ചവ്യാദി വിദഗ്ധന് ആന്തണി ഫൗസി. കാലവധി ഫലപ്രാപ്തിയെ ബാധിക്കാന് സാധ്യതയില്ലെന്ന് അദ്ദേഹം പ്രതികരിച്ചു.\n10:20 (IST) 14 May 2021\nമഹാരാഷ്ട്രയില് 882 മരണം\nമഹാരാഷ്ട്രയില് പ്രതിദിന കേസുകള് 42,000 പിന്നിട്ടു. 42,582 പേര്‍ക്കാണ് കഴിഞ്ഞ 24 മണിക്കൂറിനിടെ രോഗം ബാധിച്ചത്. 882 മരണവും റിപ്പോര്‍ട്ട് ചെയ്തു.\n09:57 (IST) 14 May 2021\n09:48 (IST) 14 May 2021\nരാജ്യത്ത് കോവി‍ഡ് വ്യാപനത്തില് ശമനം. കഴിഞ്ഞ 24 മണിക്കൂറിനിടെ 3.42 ലക്ഷം കേസുകളാണ് റിപ്പോര്‍ട്ട് ചെയ്തത്. മരണസംഖ്യയിലും കുറവ് രേഖപ്പെടുത്തി. 4,000 പേര്‍ക്കാണ് ഇന്നലെ മഹാമാരി ബാധിച്ച് ജീവന് നഷ്ടമായത്. ഇതോടെ ആകെ മരണ നിരക്ക് 2.62 ലക്ഷമായി ഉയര്‍ന്നു. വിവിധ സംസ്ഥാനങ്ങളിലായി 37 ലക്ഷം പേരാണ് ചികിത്സയില് കഴിയുന്നത്.\nWeb Title: Covid india coronavirus kerala live updates may 14


film video song released 'സമയയാത്ര'യിലെ ആദ്യ വിഡിയോ ഗാനം പുറത്ത്\n‘സമയയാത്ര’യിലെ ആദ്യ വിഡിയോ ഗാനം പുറത്ത്\nസമയയാത്ര സിനിമയിലെ വിഡിയോ സോഗ് പുറത്തിറങ്ങി. പാട്ട് ഇന്ന് ജനങ്ങളിലേക്ക് എത്തിച്ചത് ജനപ്രിയ നടൻ ജയസൂര്യയാണ്. ജയസൂര്യ അദ്ദേഹത്തിന്റെ ഒഫീഷ്യൽ ഫേസ്ബുക്ക് പേജിലൂടെയാണ് ഗാനം പുറത്തിറക്കി. അടിസ്ഥാന സൗകര്യങ്ങളുടെ അപര്യാപ്ത സാധാരണക്കാരന്റെ ജീവിതത്തിൽ വരുത്തുന്ന പ്രതിസന്ധി അടിസ്ഥാന പ്രമേയമാക്കിയാണ് സിനിമ ഒരുക്കിയിരിക്കുന്നത്.\nസിനിമയുടെ സംവിധായകനും നിർമാതാവും തിരുവനന്തപുരത്തെ കുട്ടികളുടെ നാടകവേദിയിലൂടെ പ്രശസ്തനായ വിതുര സുധാകരനാണ്. മതിയായ ചികിത്സാ സംവിധാനങ്ങൾ ഇല്ലാത്ത മലയോര ഗ്രാമത്തിൽ വച്ച് അപകടത്തിൽപെടുന്ന ഒരാളേയും കൊണ്ട് നഗരത്തിലെ ആശുപത്രി ലക്ഷ്യമാക്കിയുള്ള ആംബുലൻസ് യാത്രയാണ് ചിത്രത്തിന്റെ ഇതിവൃത്തം. ജീവിതത്തിനും മരണത്തിനും മധ്യേയുള്ള ഒട്ടേറെ വിഷമസന്ധികളിലൂടെ ചിത്രം കടന്നുപോകുന്നു.\nഇന്ന് റിലീസ് ചെയ്ത ‘അതിരിന്മേലൊരു മരമുണ്ടെകിൽ ‘…. എന്ന ഗാനത്തിന്റെ രചന തിരക്കഥാകൃത്തുകൂടിയായ ബി ടി അനിൽ കുമാറാണ്. ദേശീയ പുരസ്‌കാരം നേടിയ ‘സിൻജാർ’, രാജീവ്‌നാഥിന്റെ ‘പൂട്ട്’ തുടങ്ങിയ ചിത്രങ്ങൾക്ക് സംഗീതം പകർന്ന സതീഷ് രാമചന്ദ്രനാണ് സംഗീത സംവിധായകൻ. ഇയ്യോബിന്റെ പുസ്തകം സിനിമയിലെ ‘മാനെ’ എന്ന ഗാനത്തിലൂടെ ശ്രദ്ധേയനായ കെ അനിൽറാമാണ് പാട്ട് ആലപിച്ചിരിക്കുന്നത്.\nകൊവിഡ് 19 ഉയർത്തിയ ആശങ്കയുടെയും അനിശ്ചിതത്വത്തിന്റെയും സാഹചര്യത്തിൽ പാട്ടുകളുടെ റിലീസ് നേരത്തെ മാറ്റിവച്ചിരുന്നു. കഴിഞ്ഞ വർഷം സെൻസർ ചെയ്തു റിലീസ് കാത്തുകഴിയുന്ന മലയാളത്തിലെ നിരവധി സിനിമകൾക്ക് പിന്നിൽ പ്രവർത്തിച്ചവർക്ക് ആത്മവിശ്വാസം നൽകുന്നതിന് കൂടിയാണ് ഈ പാട്ട് പുറത്തിറക്കിയതെന്ന് സംവിധായകൻ വിതുര സുധാകരൻ പറഞ്ഞു. കൊവിഡിന് സമാന്തരമായി സിനിമയുൾപ്പെടെയുള്ള എല്ലാ കലാപ്രവർത്തനങ്ങളും സർക്കാർ നിർദേശം കർശനമായി പാലിച്ചു മുന്നോട്ട് കൊണ്ടുപോകുകയാണ് വേണ്ടതെന്നും അദ്ദേഹം അഭിപ്രായപ്പെട്ടു.\nRead Also:ബിബിസിയിൽ കേരളത്തിന്റെ കൊവിഡ് പ്രതിരോധം; കെ കെ ശൈലജ ലൈവിൽ; വിഡിയോ കാണാം\nചിത്രത്തിലെ രണ്ടാമത്തെ ഗാനവും ഉടൻ റിലീസ് ചെയ്യും. ‘മായുന്നുവോ മറയുന്നുവോ’ എന്ന ഗാനം ആലപിച്ചത് അമ്പിളി സിനിമയിലൂടെ ശ്രദ്ധേയയായ മധുവന്തി നാരായണനാണ്. കൊണ്ടാട്ടം മ്യൂസിക്ക് കമ്പനിയാണ് ഗാനങ്ങൾ പുറത്തിറക്കുന്നത്.\nStory highlights-samayayathra film video song released ,jayasurya\nRead more on: jayasurya | video song\nജയസൂര്യയും നാദിർഷായും വീണ്ടും ഒന്നിക്കുന്നു; നായികയായി നമിത പ്രമോദ്\n‘വെള്ളം’ ഒടിടി റിലീസോ? മറുപടിയുമായി സംവിധായകൻ\nസെപ്റ്റംബര് അവസാനത്തോടെ കൊവിഡ് രോഗനിരക്ക് വര്‍ധിക്കും; ബോധവത്കരണ സന്ദേശവുമായി താരങ്ങള്\nകൊവിഡ് ബാധിച്ച് മരിച്ച സബ് ഇൻസ്‌പെക്ടർ അജിതന് ആദരമർപ്പിച്ച് ‘കാക്കി’\n‘ഡാൻസ് പഠിക്കാൻ ഒൻപത് മാസമെടുത്തു; കാത്തിരുന്നത് രണ്ട് വർഷം’; സുജാതയുടെ ‘സൂഫി’ മനസ് തുറക്കുന്നു


സ്ത്രീകള്‍ക്ക് സ്ഥിരമായി അശ്ലീലസന്ദേശങ്ങള് അയക്കുന്നയാള് പിടിയില് - BIGNEWSLIVE | Latest Malayalam News\nസ്ത്രീകള്‍ക്ക് സ്ഥിരമായി അശ്ലീലസന്ദേശങ്ങള് അയക്കുന്നയാള് പിടിയില്\nന്യൂഡല്‍ഹി: സ്ത്രീകളെ ഫോണില് വിളിച്ചും മെസ്സേജ് അയച്ചും ശല്യം ചെയ്യുന്നയാള് പോലീസ് പിടിയില്. വിജയ്കുമാര് ഗുപ്തയെന്നയാളാണ് രാജ്യത്തിലുടനീളമുള്ള സ്ത്രീകള്‍കളെ ഫോണിലൂടെയും മറ്റും ശല്യം ചെയ്യുന്നത്. ഇയാളെ മുംബൈ പോലീസ് ഹരിയാനയില് വെച്ചാണ് അറസ്റ്റ്‌ചെയ്യ്തത്.\nഗുരുഗ്രാമിലെ ഒരു സ്ഥാപനത്തില് സുരക്ഷാ ജീവനക്കാരനാണ് 35കാരനായ ഗുപ്ത. സ്ത്രീകള്‍ക്ക് അശ്ലീലസന്ദേശങ്ങള് അയക്കുക ഫോണില് വിളിച്ച് ശല്യപ്പെടുത്തുക എന്നത് ഇയാളുടെ സ്ഥിരം പരിപാടിയാണ്. മാത്രമല്ല പല സ്ത്രീകളെയും പലതും പറഞ്ഞ് ഭീഷണിപ്പെടുത്തിയിട്ടുമുണ്ട്. സംഭവം പോലീസില് അറിയിച്ചാല് ഭവിഷത്ത് അനുഭവിക്കേണ്ടിവരുമെന്നും ഇയാള് സ്ത്രീകളെ ധരിപ്പിച്ചു.\nപിന്നീട് ഒരു യുവതി നല്‍കിയ പരാതിയില് പോലീസ് നടത്തിയ അന്വേഷ്ണത്തിലാണ് ഗുപ്ത കുടുങ്ങിയത്. ഓഗസ്റ്റ് 30നാണ് ഇയാള്‍ക്ക് നേരെ പരാതി പോയത്. ജൂലൈ 29 മുതല് ഒരാള് തുടര്‍ച്ചയായി തന്നെ ഫോണില് വിളിച്ച് അശ്ലീലം പറയുന്നുവെന്ന് യുവതി പരാതി നല്‍കിയിരുന്നു. ഇയാള് വിവാഹിതനാണെന്നും ഈ ബന്ധത്തില് കുട്ടികളുണ്ടെന്നും പോലീസ് പറഞ്ഞു.\nഅന്വേഷണത്തിന്റെ ഭാഗമായി പോലീസ് ഫോണ് നമ്പര് ട്രാക്ക് ചെയ്തതിലൂടെയാണ് പ്രതിയെ കണ്ടെത്തിയത്. പോലീസിന്റെ അന്വേഷണത്തില് ആ മൊബൈല് നമ്പറിന്റെ ഉടമയില് നിന്ന് സിംകാര്‍ഡ് മോഷണം പോയതായി വ്യക്തമായി. തുടര്‍ന്ന് നടത്തിയ തെരച്ചിലിലാണ് ഗുപ്ത പിടിയിലാവുന്നത്.\nസംഭവത്തില് പ്രതി കുറ്റം സമ്മതിച്ചു. മോഷ്ടിച്ച് സിംകാര്‍ഡ് ഉപയോഗിച്ചാണ് ഇയാള് സ്ത്രീകളെ വിളിക്കാര് എന്നും പ്രതി പോലീസിനോട് പറഞ്ഞു. താന് ജോലി ചെയ്യുന്ന സ്ഥാനപത്തിലെ സ്ത്രീകളെ ഇത്തരത്തില് വിളിച്ചിട്ടുണ്ടെന്നും ഗുപ്ത പോലീസിനോട് പറഞ്ഞു. പ്രതിക്കെതിരെ വിവിധ വകുപ്പുകള് ചേര്‍ത്താണ് കേസ് രജിസ്റ്റര് ചെയ്യ്തത്.\nTags: Man arrested for sending obscene messages to women\nതൊട്ടാല് പൊളിയും, പാലാരിവട്ടം പാലം പോലെ; സോഷ്യല്‍മീഡിയയില് തരംഗമായി തലശ്ശേരിയിലെ ലാ ഫെയര് റെസ്റ്റോറന്റിന്റെ പുട്ട് പരസ്യം\nഭര്‍ത്താവുമായി ആശുപത്രിയിലേക്ക് പോകുന്നതിനിടെ അജ്ഞാതരുടെ വെടിയേറ്റ് 59കാരി കൊല്ലപ്പെട്ടു


മൂന്നിലൊന്ന് സ്തനാര്‍ബുദങ്ങളും പ്രതിരോധിക്കാന് സാധിക്കും | Breast Cancer Awareness 2018\nമൂന്നിലൊന്ന് സ്തനാര്‍ബുദങ്ങളും പ്രതിരോധിക്കാന് സാധിക്കും\nവളരെ നേരത്തേയുള്ള രോഗ നിര്‍ണയവും ശരിയായ ചികിത്സയും രോഗം ഭേദപ്പെടുത്തുന്നതില് നിര്‍ണായക പങ്കാണ് വഹിക്കുന്നത്.\nPublished: Oct 7, 2018, 08:43 AM IST\nസ്തനാര്‍ബുദം സ്ത്രീകളുടെ പേടിസ്വപ്നമാണ്. സ്ത്രീകളെ ഏറ്റവും കൂടുതല് ബാധിക്കുന്ന കാന്‍സറാണിത്. പ്രത്യേകിച്ച് ആര്‍ത്തവ വിരാമം വന്നവരില് രോഗനിരക്ക് മുന് വര്‍ഷങ്ങളില് കൂടിവന്നതായി കണക്കുകള് സൂചിപ്പിക്കുന്നു. ആഗോള തലത്തില് 2012ല് 17 ലക്ഷത്തോളം പേര്‍ക്ക് സ്തനാര്‍ബുദം പുതുതായി കണ്ടുപിടിച്ചു. രോഗം ബാധിച്ച5ലക്ഷം പേര് ഇക്കാലയളവില് മരിച്ചു. ഇന്ത്യയില് ഒന്നേകാല് ലക്ഷം പേര്‍ക്കാണ് 2012ല് രോഗം പുതുതായി കണ്ടെത്തിയത്. മരണം 55,000.\nസ്തനാര്‍ബുദ നിരക്ക് പാശ്ചാത്യ രാജ്യങ്ങളില് ഒരു ലക്ഷത്തിന് 93 പേര് എന്ന കണക്കില് വരുമ്പോള് ഏഷ്യയിലും ആഫ്രിക്കയിലും 32 ആയി കുറഞ്ഞ് നില്‍ക്കുന്നു. ഇത് നമുക്ക് തെല്ല് ആശ്വാസം തരുന്നു. ജീവിത രീതിയിലുള്ള പ്രത്യേകതകളാകാം ഈ വ്യത്യാസത്തിന് കാരണം. അതേസമയം, ആര്‍ത്തവ വിരാമം വന്നവരില് സ്തനാര്‍ബുദ വര്‍ദ്ധന ഉണ്ടാകുന്നതായി അടുത്തിടെ നടന്ന പഠനങ്ങള് സൂചിപ്പിക്കുന്നു. വളരെ നേരത്തേയുള്ള രോഗ നിര്‍ണയവും ശരിയായ ചികിത്സയും രോഗം ഭേദപ്പെടുത്തുന്നതില് നിര്‍ണായക പങ്കാണ് വഹിക്കുന്നത്. എന്നാല്, രോഗം വരാതിരിക്കുക എന്നതിലാവണം നമ്മുടെ ശ്രദ്ധ. അതിന് എന്തൊക്കെ ചെയ്യാന് സാധിക്കുമെന്ന് പരിശോധിക്കാം.\n* പൊണ്ണത്തടിയും അമിത ശരീരഭാരവും ഒഴിവാക്കുക\n* മദ്യപാനം, പുകവലി എന്നിവ തുടങ്ങാതിരിക്കുക\n* ദിവസം 3040 മിനിട്ടു വെച്ച് ആഴ്ചയില്5ദിവസം വ്യായാമം ചെയ്യുക\n* ചുവന്ന മാംസം ഒഴിവാക്കുക\n* നാരുള്ള ഭക്ഷണം, തവിടുള്ള ധാന്യം, മത്സ്യം എന്നിവ ഭക്ഷണത്തില് ഉള്‍പ്പെടുത്തുക\n* സോയാ പ്രോട്ടീന് ഉപയോഗിക്കുക\n* നേരത്തേയുള്ള ഗര്‍ഭധാരണവും മുലയൂട്ടലും\n* കൂടുതല് അപകട സാധ്യതയുള്ളവര്‍ക്ക് മരുന്നുകൊണ്ടുള്ള പ്രതിരോധം\n* നേരത്തേയുള്ള ശസ്ത്രക്രിയ


ഇടുക്കി- എറണാകുളം അന്തർ ജില്ലാ ബാലോത്സവം സമാപിച്ചു. – പരിഷത്ത് വാർത്തകൾ\nഇടുക്കി: നവംബർ 3,4തിയതികളിൽ ഇടുക്കി ജില്ലയിലെ പൂമാല ഗവ. ട്രൈബൽ ഹയർ സെക്കൻററി സ്കൂളിൽ എറണാകുളം-ഇടുക്കി ജില്ലകളിലെ കുട്ടികളും പ്രവർത്തകരും ഒത്തുചേർന്ന് അന്തർജില്ലാ ബാലോത്സവം നടത്തി. ഇടുക്കി ജില്ലാ പ്രസിഡൻറിന്റെ അധ്യക്ഷതയിൽ ചേർന്ന യോഗത്തിൽ ജില്ലാ സെക്രട്ടറി സോമദാസ് സ്വാഗതം പറഞ്ഞു. ജനറൽ സെക്രട്ടറി ശ്രീമതി.മീരാ ഭായ് ടീച്ചർ ബാലോത്സവം ഉദ്ഘാടനം ചെയ്തു. യുറീക്കാ ബാലവേദി യുട്യൂബ് ചാനലിന്റെ ഉദ്ഘാടനവും നിർവ്വഹിച്ചു. ഐ.റ്റിയുടെ സാധ്യത പ്രയോജനപ്പെടുത്തിയാണ് പരിപാടികൾ ചിട്ടപ്പെടുത്തിയത്. കുട്ടികളെയും പ്രവർത്തകരെയും3ഗ്രൂപ്പായി തിരിച്ച് വ്യത്യസ്ത പഠന പ്രദേശങ്ങ ളിലേക്ക് കൊണ്ടുപോയി. ഒന്നാമത്തെ ഗ്രൂപ്പ് പ്രളയാനന്തര പ്രദേശത്തിന്റെ ഭൂമിശാസ്ത്രപരമായ പ്രത്യേകതകൾ കണ്ട് പവർ പോയിന്റ് പ്രസന്റേഷൻ തയ്യാറാക്കൽ, രണ്ടാമത്തെ ഗ്രൂപ്പ് പ്രദേശത്തിന്റെ ചരിത്രം, ജീവിതരീതി, പ്രളയാനന്തര പൂമാല ഇവയെ ആസ്പദമാക്കി സ്‍ക്രീന് ഡ്രാമതയ്യാറാക്കൽ, മൂന്നാമത്തെ ഗ്രൂപ്പ് ഊരുമൂപ്പനുമായി അഭിമുഖവും പ്രാദേശിക കലാരൂപങ്ങളും ആസ്പദമാക്കി ഡോക്കുമെന്റേറി തയ്യാറാക്കൽ എന്നിവയായിരുന്ന കുട്ടികളുടെ പഠന പ്രവർത്തനങ്ങൾ ‘ക്യാമ്പിന്റെ ഭാഗമായി തുമ്പിയും കുട്ടിയും’ എന്ന സ്‍ക്രീന് ഡ്രാമ രൂപപ്പെടുത്തി. കുട്ടികൾ തയ്യാറാക്കിയ പഠനപ്രവർത്തനത്തിന്റെ ഡിജിറ്റൽ പ്രദശര്‍ശ നങ്ങളായിരുന്നു രണ്ടാം ദിവസം ക്യാമ്പിൽ അവതരിപ്പിച്ചത്. പൂമാല ഗ്രാമത്തിന്റെ പ്രത്യേകതകൾ കുട്ടികൾക്ക് വിജ്ഞാനപ്രദമായിരുന്നു. ബാലോത്സവത്തിന്റെ ആർ.പി.മാരായി പ്രവർത്തിച്ചത് രണ്ട് ജില്ലകളിലേയും യുവസമിതി പ്രവർത്തകരായിരുന്നു പരിപാടികൾക്ക് ജാഫർ ആലപ്പുഴ, മനു, അനന്തൻ, ഡോ.പി.ജലജ, പി.ആർ രാഘവൻ, സതീറ ഉദയകുമാർ എന്നിവർ നേതൃത്വം നൽകി. രണ്ടു ജില്ലകളിൽ നിന്ന് 35 കുട്ടികളും 30 പ്രവർത്തകരും പങ്കെടുത്തു. ക്യാമ്പിലെ അനുഭവങ്ങളെ ബാലവേദി യുണിറ്റുകളിലേക്കും യുറീക്ക ക്ലബ്ബുകളിലേക്കും എത്തിക്കാൻ തീരുമാനമായി. ഇടുക്കി ജില്ലയിൽ4ബാലവേദികൾ ഇതിന്റെ ഭാഗമായി രൂപീകരിച്ചു. ഓൺലൈനായി രജിസ്റ്റര് ചെയ്തു.


വിദ്യാര്‍ഥികളുടെ ഫേസ് ബുക്കിലെ പ്രതിഷേധം ഫലം കണ്ടു; വീഴ്ച അംഗീകരിച്ച് നൂറുല് ഇസ്‍ലാം മാനേജ്മെന്‍റ്\nപ്രതിഷേധത്തിന്റെ അടിസ്ഥാനത്തില് ഇന്നലെ വിദ്യാര്‍ഥികളും രക്ഷാകര്‍ത്താക്കളുമായി യൂണിവേഴ്സിറ്റി അധികൃതര് ചര്‍ച്ച നടത്തി. ആശുപത്രി പരിശീലനം വര്‍ധിപ്പിക്കുമെന്ന് അറിയിച്ചു\n24 Jul, 2019 at 02:42 AM\nആരോഗ്യാനുബന്ധ കോഴ്സുകള്‍ക്ക് ആശുപത്രി പരിശീലനം നല്‍കിയില്ലെന്നാരോപിച്ച് വിദ്യാര്‍ഥി പ്രതിഷേധം. നൂറുല് ഇസ്‍ലാം യൂണിവേഴ്സിറ്റിയിലെ വിദ്യാര്‍ഥികള് പ്രതിഷേധം പുറത്തെത്തിച്ചത് ഫേസ് ബുക്ക് ലൈവിലൂടെയാണ്. വീഴ്ച അംഗീകരിച്ച യൂണിവേഴ്സിറ്റി അധികൃതര് ആശുപത്രി പരിശീലനം വര്‍ധിപ്പിക്കുമെന്ന് അറിയിച്ചു.\nആരോഗ്യാനുബന്ധ കോഴ്സുകളാണ് റീനല് ഡയാലിസിസ്, പെര്‍ഫ്യൂഷന് ടെക്നോളജി, കാര്‍ഡിയാക് കെയര് എന്നിവ. ഇതിന് വാഗ്ദാനം ചെയ്യപ്പെട്ട ആശുപത്രി പരിശീലനം നല്‍കിയില്ലെന്നതാണ് വിദ്യാര്‍ഥികളുടെ പ്രധാന പരാതി. കോഴ്സുകള്‍ക്ക് അംഗീകാരമില്ലെന്നും വിദ്യാര്‍ഥികള് പരാതിപ്പെടുന്നുണ്ട്.\nപ്രതിഷേധത്തിന്റെ അടിസ്ഥാനത്തില് ഇന്നലെ വിദ്യാര്‍ഥികളും രക്ഷാകര്‍ത്താക്കളുമായി യൂണിവേഴ്സിറ്റി അധികൃതര് ചര്‍ച്ച നടത്തി. ആശുപത്രി പരിശീലനം വര്‍ധിപ്പിക്കുമെന്ന് അറിയിച്ചു. കോഴ്സിന് യു.ജി.സി അംഗീകാരം ഉണ്ടെന്നും യൂണിവേഴ്സിറ്റി അധികൃതര് വ്യക്തമാക്കുന്നു.\nമാനേജ്മെന്‍റ് ഉറപ്പ് പാലിച്ചില്ലെങ്കില് നിയമ നടപടികളിലേക്ക് പോകാനാണ് വിദ്യാര്‍ഥികളുടെ തീരുമാനം. കന്യാകുമാരി ജില്ലയിലെ കുമാരകോവിലിലുള്ള നൂറുല് ഇസ്‍ലാം യൂണിവേഴ്സിറ്റിയില് പഠിക്കുന്നവരില് ഭൂരിഭാഗവും മലയാളി വിദ്യാര്‍ഥികളാണ്.


തൃശ്ശൂർ പൂരത്തിന്റെ മുഖ്യ പങ്കാളികളിൽ ഒന്നായ ക്ഷേത്രമാണ് പാറമേക്കാവ് ഭഗവതിക്ഷേത്രം. തൃശ്ശൂർ നഗരത്തിൽ സ്വരാജ് റൌണ്ടിന്റെ കിഴക്കുഭാഗത്തായി സ്ഥിതിചെയ്യുന്നു. ഐതിഹ്യപ്രകാരം ഈ ക്ഷേത്രത്തിലെ പ്രതിഷ്ഠ അങ്ങാടിപ്പുറം തിരുമാന്ധാംകുന്ന് ഭഗവതിക്ഷേത്രത്തിലെ അതേ പ്രതിഷ്ഠയാണ്. ക്ഷേത്രത്തിൽ ഉപദേവതകളായി ഗണപതി, സപ്തമാതൃക്കൾ, വീരഭദ്രൻ, ഭൈരവൻ, മേൽക്കാവ് ഭഗവതി, നാഗദൈവങ്ങൾ, ബ്രഹ്മരക്ഷസ്സ് എന്നിവർക്കും പ്രതിഷ്ഠകളുണ്ട്. മേടമാസത്തിലെ പൂരം നാളിൽ നടത്തപ്പെടുന്ന തൃശ്ശൂർ പൂരം കൂടാതെ ധനുമാസത്തിലെ മൂന്നാമത്തെ വെള്ളിയാഴ്ച നടക്കുന്ന വേലയും അതിവിശേഷമാണ്. സ്വന്തമായ ഒരു കമ്മിറ്റിയാണ് ക്ഷേത്രഭരണം നടത്തിവരുന്നത്.\n9 പാറമേക്കാവ് ദേവസ്വം\nനാഗദൈവങ്ങൾ, [[ബ്രഹ്മരക്ഷസ് തുടങ്ങിയ ദേവതകൾ ആണ് ഉപദേവതകൾ. കൂടാതെ വടക്കുഭാഗത്ത് ഉയരത്തിൽ 'മേക്കാവ്' എന്ന പ്രത്യേക ക്ഷേത്രവും ഇവിടെയുണ്ട്. മേക്കാവിലെ പ്രതിഷ്ഠയും ഭദ്രകാളി തന്നെ. കൊടുങ്ങല്ലൂരമ്മയായാണ് സങ്കല്പം. ഇത് താരതമ്യേന പുതിയകാലത്തെ പ്രതിഷ്ഠയാണ്.\nശ്രീകോവിലിന്റെ വടക്കേ അറ്റത്ത് ഒറ്റയ്ക്കുള്ള പ്രതിഷ്ഠ വീരഭദ്രനാണ്, പിന്നെ ഗണപതി. തുടർച്ചയായി മഹേശ്വരി, കൌമാരി എന്നീ പതിഷ്ഠകളും. തെക്കുഭാഗത്ത് വൈഷ്ണവി, വരാഹി, ഇന്ദ്രാണി, ചാമുണ്ഡി എന്നീ ദേവിമാരും. \nതൃശ്ശൂർ നഗരത്തിന് തെക്കുഭാഗത്തുള്ള കൂർക്കഞ്ചേരി ദേശത്തെ അപ്പാട്ട് തറവാട്ടിലെ കാരണവരും, പാരമ്പര്യ യോദ്ധാവുമായിരുന്ന കുറുപ്പാൾ തിരുമാന്ധാംകുന്നിലമ്മയുടെ പരമഭക്തനായിരുന്നു. എല്ലാമാസവും മുടങ്ങാതെ തിരുമാന്ധാംകുന്നിൽ ദർശനത്തിനുപോയിരുന്ന അദ്ദേഹത്തിന് പ്രായാധിക്യം കാരണം അതിന് കഴിയാതെ വരുമെന്ന ഘട്ടം വന്നപ്പോൾ അദ്ദേഹം ഇഷ്ടദേവതയോട് നാട്ടിൽ കുടികൊള്ളണമെന്ന് അഭ്യർത്ഥിച്ചു. കരുണാമയിയായ ദേവി അത് സമ്മതിച്ച് കുറുപ്പാളറിയാതെ അദ്ദേഹത്തിന്റെ ഓലക്കുടയിൽ കയറിയിരുന്നു.\nയാത്രകഴിഞ്ഞ് ക്ഷീണിതനായി തിരിച്ചെത്തിയ കുറുപ്പാൾ വടക്കുന്നാഥക്ഷേത്രത്തിലെത്തി വടക്കുന്നാഥനെയും ഉപദേവതകളെയും വന്ദിച്ചശേഷം ഇലഞ്ഞിത്തറയിൽ കിടന്നുറങ്ങി. ഉണർന്നെഴുന്നേറ്റ് കുടയുമെടുത്ത് പോകാൻ നിന്ന അദ്ദേഹം കുട അവിടെ ഉറച്ചുകഴിഞ്ഞതായി കണ്ടു. തുടർന്ന് പ്രശ്നം വച്ചുനോക്കിയപ്പോൾ ദേവീസാന്നിദ്ധ്യം കണ്ടു.ദേവീ സാന്നിധ്യം കണ്ടതിനെ തുടർന്ന് ദേവിയെ തന്റെ തറവാട്ടിലെ കളരിയിൽ പ്രതിഷ്ഠിച്ചു യഥാവിധി പൂജാവിധികൾ ചെയ്തുകൊള്ളാം എന്ന് മനമുരുകി പ്രാർത്ഥിച്ചതിനെ തുടർന്ന് ഓലക്കുട അവിടെ നിന്നും എടുക്കുകയും തുടർന്ന് തന്റെ കൂർക്കഞ്ചേരി തറവാട്ടിലെ കളരിയിൽ ദേവിയെ ശാക്തേയ വിധി പ്രകാരം പ്രതിഷ്ഠിയ്ക്കുകയും ചെയ്തു. ദേവിയുടെ പ്രതിഷ്ഠ നടത്തിയ കളരിയുടെ തൊട്ടു പുറകിലുള്ള പാറോം മരച്ചുവട്ടിൽ ആയതിനാൽ പാറോംകാവ് ഭഗവതി എന്ന് ദേശനിവാസികൾ വിളിച്ചു പോന്നു. കാലക്രമേണ പാറോംകാവ് ലോഭിച്ചു പാറമേക്കാവ് ഭഗവതി എന്നറിയപ്പെട്ടു. ദേവീദർശനം വെളിപ്പെട്ടത് ഇലഞ്ഞിതറയിൽ വെച്ചായത് കൊണ്ട് കാരണവർ അവിടെയും ദേവിയുടെ ഒരു ചെറിയ ശിലാപ്രതിഷ്ഠ നടത്തി. പിന്നീട് വടക്കുംനാഥക്ഷേത്രം കൂടുതൽ വിപുലീകരിക്കുന്നതിന്റെ ഭാഗമായി ഈ പ്രതിഷ്ഠ വടക്കുംനാഥക്ഷേത്രത്തിന് കിഴക്കുഭാഗത്തുള്ള കൂറ്റൻ പാറയുടെ മുകളിലേയ്ക്കുമാറ്റി. അങ്ങനെ ആ ക്ഷേത്രത്തിന് പാറമേക്കാവ് എന്ന പേരുവന്നു.\nകൂർക്കഞ്ചേരി കുറുപ്പാൾ തറവാട്ടിലെ കാരണവരുടെ കളരിയിൽ പാറമേക്കാവ് ഭഗവതിയുടെ പ്രതിഷ്ഠ കൂടാതെ ചണ്ഡികാഭഗവതി, മനക്കൊടി അയ്യപ്പൻ, വനശാസ്താവ്, വീരഭദ്രൻ, കുറുപ്പാൾ കാരണവർ എന്നീ പ്രതിഷ്ഠകൾ കൂടിയുണ്ട്. കാരണവർ ദേവിയിൽ സമാധി പ്രാപിച്ചതോടെ കാരണവരുടെ രൂപം പിന്തലമുറക്കാർ കളരിക്ക് പുറത്ത് പ്രതിഷ്ഠിക്കുകയാണ് ഉണ്ടായത്. ശിവലിംഗരൂപത്തിലുള്ള ഒരു കുഴയുടെ രൂപത്തിലാണ് കാരണവരുടെ പ്രതിഷ്ഠ നടത്തിയത്. കുറുപ്പാൾ കാരണവർക്ക് ദേവിയുമായുള്ള അഭേദ്ധ്യമായ ബന്ധം ഉള്ളതിനാൽ പുറത്തുള്ള പ്രതിഷ്ഠ ഉറയ്ക്കാതെയിരിയ്ക്കുകയും പിന്നീട് ജ്യോതിഷവിധി പ്രകാരം കളരിയ്ക്ക് അകത്തുതന്നെ പ്രതിഷ്ഠിയ്ക്കുകയും ചെയ്യുകയായിരുന്നു. കൂർക്കഞ്ചേരി കുറുപ്പാൾ കളരിയോട് അനുബന്ധിച്ചു സർപ്പക്കാവും, ബ്രഹ്മരക്ഷസ്സിന്റെ പ്രതിഷ്ഠയും നിലകൊള്ളുന്നു. മിഥുനമാസത്തിലെ പൂയം നാൾ ആണ് കൂർക്കഞ്ചേരി കുറുപ്പാൾ കളരിയിൽ ദേവിയുടെ പ്രതിഷ്ഠാദിനം. ഇന്നും പാറമേക്കാവ് ക്ഷേത്രത്തിലെ വേല അടിയന്തരം പ്രമാണിച്ച് ക്ഷേത്രകോമരം കൂർക്കഞ്ചേരി കുറുപ്പാൾ കളരിയിൽ വരുകയും അരിയേറു നടത്തി മൂലസ്ഥാനത്തോടുള്ള കടപ്പാട് അറിയിയ്ക്കുകയും ചെയ്തു വരുന്നു. മകരമാസത്തിലെ പാനപ്പറ, തൃശ്ശൂർ പൂരത്തോടനുബന്ധിച്ചുള്ള പൂരപ്പറ ഇതെല്ലാം തുടങ്ങുന്നത് കൂർക്കഞ്ചേരി കുറുപ്പാൾ തറവാട്ടിൽ നിന്നുമാണ്. കാരണവർ ഇലഞ്ഞിത്തറയിൽ വിശ്രമിച്ചതിനെ തുടർന്ന് ദേവീചൈതന്യം ബോധ്യപ്പെട്ടതിന്റെ ഓർമയ്ക്കാണ് തൃശ്ശൂർ പൂരത്തോട് അനുബന്ധിച്ചുള്ള വിശ്വപ്രസിദ്ധമായ ഇലഞ്ഞിത്തറ മേളം വടക്കുംനാഥക്ഷേത്രത്തിനകത്ത് നടത്തിവരുന്നത്.\nപ്രധാനബിംബം ദാരുബിംബമായതിനാൽ ആണ്ടിലൊരിക്കൽ കർക്കിടകത്തിൽ നിറപുത്തരി ദിവസം നടത്തുന്ന ചാന്താട്ടമല്ലാതെ അഭിഷേകങ്ങളില്ല. നിത്യപൂജകളും പുഷ്പാഞ്ജലിയും അടുത്ത് കിഴക്കോട്ട് ദർശനമായ അർച്ചനാബിംബത്തിലാണ് നടക്കുന്നത്. ദേശപ്പാട്ടിന് തിരു ഉടയാടയും വേലയ്ക്ക് കണ്ണാടി തിടമ്പും പൂരപ്പറയ്ക്കും ആറാട്ടിനും തൃശ്ശൂർ പൂരത്തിനും പഞ്ചലോഹവിഗ്രഹവും ആണ് കോലത്തിൽ എഴുന്നെള്ളിക്കുന്നത്.\nഏറെക്കാലമായി പാറമേക്കാവിലമ്മയുടെ ഭക്തർ നടത്തിവന്ന ഒരു ആവശ്യമായിരുന്നു ക്ഷേത്രത്തിൽ ഒരു കൊടിമരം പ്രതിഷ്ഠിയ്ക്കുക എന്നത്. അതനുസരിച്ച് 2019-ൽ ഒരു ദേവപ്രശ്നം ക്ഷേത്രത്തിൽ നടക്കുകയുണ്ടായി. സ്വർണ്ണക്കൊടിമരം തന്നെ വേണമെന്നായിരുന്നു അതിൽ ദേവഹിതം. അതനുസരിച്ച് 2019 അവസാനം തന്നെ കൊടിമരം നിർമ്മിയ്ക്കാൻ തുടങ്ങി.\nആറുമണിയ്ക്ക് ബ്രഹ്മരക്ഷസ്സ്, സപ്തമാതൃക്കൾ, വീരഭദ്രൻ, ഗണപതി എന്നിവർക്ക് വെള്ളനിവേദ്യം. 6.20 ദേവിക്ക് ഉഷനിവേദ്യവും പിന്നെ ഉഷഃപൂജയും. ഏഴുമണിയ്ക്ക് ഉഷഃശീവേലിയുമുണ്ട്. ഉച്ചപൂജക്ക് മുമ്പ് നവകാഭിഷേകം.\n10.20-ന് ഉച്ചപൂജ. അതിനുശേഷം ഉച്ചശീവേലി. അതിനു ശേഷം 11.30-ന് നട അടയ്ക്കും.\nParamekkavu Bagavathi Temple എന്ന വിഷയവുമായി ബന്ധപ്പെട്ട ചിത്രങ്ങൾ വിക്കിമീഡിയ കോമൺസിലുണ്ട്.\n"https://ml.wikipedia.org/w/index.php?title=തൃശ്ശൂർ_പാറമേക്കാവ്_ഭഗവതിക്ഷേത്രം&oldid=3748484" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 13:16, 13 ജൂൺ 2022.


വീട്ടമ്മയെ കെട്ടിയിട്ട് ആഭരണങ്ങളും പണവും കവര്‍ന്നു; സഹോദരങ്ങളായ2പേര് അറസ്റ്റില് | Kerala Speaks\nവീട്ടമ്മയെ കെട്ടിയിട്ട് ആഭരണങ്ങളും പണവും കവര്‍ന്നു; സഹോദരങ്ങളായ2പേര് അറസ്റ്റില്\nപന്തളം: വീട്ടമ്മയെ കെട്ടിയിട്ട് ആഭരണങ്ങളും പണവും കവര്‍ന്ന കേസില്, സഹോദരങ്ങളായ2പേര്‍ക്കൂടി അറസ്റ്റില്. മോഷ്ടിച്ച ആഭരണങ്ങളില് ചിലത് സ്വകാര്യ പണമിടപാട് സ്ഥാപനത്തില് നിന്നും വീണ്ടെടുത്തു. കഴിഞ്ഞ ചൊവ്വാഴ്ച പകല് 12നായിരുന്നു കവര്‍ച്ച. പത്തനംതിട്ട മലയാലപ്പുഴ ചേറാട് ലക്ഷംവീട് കോളനിയിലെ താമസക്കാരായ സിജു, അനുജന് സുനില് എന്നിവരെയാണ് പന്തളം പൊലീസ് അറസ്റ്റു ചെയ്തത്.\nകേസിലെ പ്രധാന പ്രതി കടയ്ക്കാട് സ്വദേശി റാഷിഖ് രണ്ട് നാള് മുന്‍പ് അറസ്റ്റിലായിരുന്നു. പനയറയില് ശാന്തകുമാരിക്ക് നഷ്ടപ്പെട്ടതില് ഒരു വളയും മമോതിരവും മാത്രമാണ് വീണ്ടെടുക്കാനായത്. സ്വകാര്യ സ്ഥാപനത്തില് പണയം വച്ചിരിക്കുകയായിരുന്നു ഈ ആഭരണങ്ങള്. അപഹരിക്കപ്പെട്ടതില്2വളകളും കമ്മലും ആറായിരത്തോളം രൂപയും വീണ്ടെടുക്കാനുണ്ട്.\nക്ഷേത്രാവശ്യത്തിനു വാഴ ഇല ആവശ്യപ്പെട്ടെത്തിയ യുവാക്കളാണ് – ശാന്തകുമാരിയെ കെട്ടിട്ട് ആഭരണങ്ങളും പണവും കവര്‍ന്നത്. ഇലവെട്ടാന് ആവശ്യപ്പെട്ട കത്തി എടുക്കാനായി, വീടിനുളളിലേക്ക് ശാന്തകുമാരി കയറിയതിനു പിന്നാലെ യുവാക്കളുമെത്തി. തോര്‍ത്ത് ഉപയോഗിച്ച് ബലമായി കൈകള്‍കൂട്ടിക്കെട്ടിയ ശേഷമാണ് ആദരണങ്ങള് കവര്‍ന്നത്.അലമാരയില് സൂക്ഷിച്ചിരുന്ന പെന്‍ഷന് തുക അടക്കം അപഹരിച്ചാണ് പ്രതികള് കടന്നു കളഞ്ഞത്.\nPrevious articleമുളന്തുരുത്തിയിൽ യുവാവിനെ കുത്തി കൊലപ്പെടുത്തിയ കേസ്; മൂന്ന് പേർ അറസ്റ്റിൽ\nNext articleഇന്‍സ്റ്റാഗ്രാമില് പരിചയപ്പെട്ട 16കാരിയെ തട്ടിക്കൊണ്ടുപോയ സംഭവം; 20കാരന് അറസ്റ്റില്


ചുഴലിക്കാറ്റില് മലയോര മേഖലയില് വ്യാപകകൃഷി നാശം | cyclone affected cultivation in hilly areas - Malayalam Oneindia\n» ചുഴലിക്കാറ്റില് മലയോര മേഖലയില് വ്യാപകകൃഷി നാശം\nചുഴലിക്കാറ്റില് മലയോര മേഖലയില് വ്യാപകകൃഷി നാശം\nUpdated: Sat, Dec 2, 2017, 13:26 [IST]\nകുറ്റ്യാടി: മലയോര മേഖലയില് കഴിഞ്ഞ ദിവസം രാത്രിയുണ്ടായ ശക്തമായ കാറ്റില് വന്‍കൃഷിനാശം. നിരവധി കര്‍ഷകരുടെ കൃഷികള് കാറ്റില്‍നശിച്ചു.\nപശുക്കടവ് മീന്‍പറ്റിമലയില് ചാലുങ്കര രാജന്, തൊട്ടിയില് ജോസ്, മലേപറമ്പില് തോമസ്, ബീന തൊട്ടിയില് എന്നിവരുടെ സ്ഥലങ്ങളിലെ നേന്ത്രവാഴത്തോട്ടം കാറ്റില് നശിച്ചു. മലേപറമ്പില് തോമസിന്റെ ഗ്രാമ്പൂ തോട്ടവും നശിച്ചു. പൊയിലോംചാലില് ഏര്‍ത്തേടത്ത് പ്രഭാകരന്റെ ആയിരത്തോളം വാഴകള് കാറ്റില് നിലംപൊത്തി. പൊയിലോംചാല്, ചാപ്പന്‍തോട്ടം, മുറ്റത്തെപ്ലാവ് പ്രദേശങ്ങളില് വൈദ്യുതി നിലച്ചു.\nനരിപ്പറ്റ പഞ്ചായത്തിലെ താവുള്ളകൊല്ലിയില് കുടുംബശ്രീ യൂണിറ്റിന്റെ 175 വാഴകള് കാറ്റില് നശിച്ചു. വേരങ്ങോളി മാതുവിന്റെ വീട് മരംവീണ് തകര്‍ന്നു. കരിങ്ങാട്, ഒടേരിപ്പൊയില് ഭാഗത്തും വലിയ തോതില് കൃഷിനാശമുണ്ടായി. പശുക്കടവ് തെക്കയില് മൈക്കിളിന്റെ വീടിന്റെ അടുക്കള ഭാഗം ചുഴലിക്കാറ്റില് മരംവീണ് തകര്‍ന്നു.\ncyclone cultivation പഞ്ചായത്ത് ചുഴലിക്കാറ്റ് കൃഷി നാശം കുടുംബശ്രീ\ncyclone affected cultivation in hilly areas


താരയുടെ സ്വന്തം താർ… – SmartDrive Magazine Online\nഫോക്‌സ് വാഗൺ ടിറോക്കിൽ ഒരു ഡോക്ടറുടെ യാത്രകൾ\nതാരയുടെ സ്വന്തം താർ…\nPublished by SmartDrive Magazine at May 4, 2021\nതാര ജോർജ് തന്റെ മഹീന്ദ്ര താർ പെട്രോൾ ഓട്ടോമാറ്റിക്കിൽ\nസ്വതന്ത്രചിന്താഗതിക്കാരിയായ താര ജോർജിന് തുണയായിരിക്കുന്നത് പുതിയ മഹീന്ദ്ര താർ പെട്രോൾ ഓട്ടോമാറ്റിക് ആണ്. പതിനാറു വർഷത്തെ എയർഹോസ്റ്റസ് ജീവിതത്തിനുശേഷം സെർട്ടിഫൈഡ് വെൽനെസ് കോച്ചായി പ്രവർത്തിക്കുന്ന അവർ ഗ്ലോബൽ എൻക്യാപ് ക്രാഷ് ടെസ്റ്റിൽ അഡൾട്ട് സേഫ്റ്റിയിലും ചൈൽഡ് സേഫ്റ്റിയിലും4സ്റ്റാറുകൾ വീതം നേടിയ താറിൽ ഒരു ഇന്ത്യാപര്യടനമാണ് ലക്ഷ്യമിടുന്നത്.\nഇന്ത്യൻ സിനിമയിൽ കരുത്തുറ്റ സ്ത്രീ കഥാപാത്രങ്ങളെ അവതരിപ്പിച്ച, കാലത്തിനു മുന്നേ നടന്ന സംവിധായകപ്രതിഭയായിരുന്നു കെ ജി ജോർജ്. സാമൂഹിക മാറ്റത്തിനുള്ള, പുരോഗമനപരമായ ചലനങ്ങൾക്ക് മറ്റേത് സാമൂഹിക പരിഷ്‌കർത്താവിന്റെ പ്രവർത്തനങ്ങളെന്ന പോലെ ജോർജിന്റെ ചലച്ചിത്രങ്ങളും വഴിവച്ചിട്ടുണ്ട്. സ്വന്തം സിനിമയിലെ പുരോഗമനപരമായ നിലപാടുകൾ സ്വന്തം കുടുംബത്തിലേക്കു കൂടി ജോർജ് പകർന്നു നൽകിയെന്നതിന്റെ തെളിവാണ് ജോർജിന്റെ മകൾ താര ജോർജ്. സ്വതന്ത്രചിന്താഗതിക്കാരിയായ താര തനിക്കിഷ്ടപ്പെട്ട തൊഴിലുകൾ ചെയ്തു, ജീവിതത്തിൽ താൻ ആഗ്രഹിക്കുന്നതെല്ലാം ചെയ്യണമെന്നാഗ്രഹിക്കുന്നു, മോഹിച്ചതെല്ലാം സ്വന്തമാക്കി. അങ്ങനെ ഏറ്റവുമൊടുവിൽ സ്വന്തമാക്കിയ സ്വപ്‌ന വാഹനമാണ് മഹീന്ദ്ര താർ. താർ പെട്രോൾ ഓട്ടോമാറ്റിക് മഹീന്ദ്ര ലോഞ്ച് ചെയ്ത നാൾ തന്നെ വാഹനം ബുക്ക് ചെയ്തു അവർ. കരുത്തുറ്റ സ്ത്രീകൾ എപ്പോഴും കരുത്തുറ്റ ഒരു വാഹനം തന്നെയാകുമല്ലോ ആഗ്രഹിക്കുക.\n”മോഹങ്ങളുടെ ഒരു ബക്കറ്റ് ലിസ്റ്റുമായാണ് ഞാൻ നടക്കുന്നത്. എയർഹോസ്റ്റസായി പതിനാറു വർഷക്കാലത്തോളം ദുബായിലും ഖത്തറിലും ഞാൻ തൊഴിലെടുത്തു. ഏഴര വർഷത്തോളം ഖത്തർ രാജാവിന്റെ സ്വകാര്യ ജെറ്റിലെ അറ്റൻഡന്റായി. 2019ലാണ് നാട്ടിൽ തിരിച്ചെത്തിയത്. ഇപ്പോൾ സെർട്ടിഫൈഡ് വെൽനെസ് കോച്ചായി പുതിയ തൊഴിൽ ജീവിതത്തിന് തുടക്കമിട്ടിരിക്കുന്നു. സഞ്ചാരം രക്തത്തിലുള്ളതിനാൽ യാത്രകളേയും ഞാൻ പ്രണയിക്കാൻ തുടങ്ങിയിരിക്കുന്നു. ജീവിതത്തിലെ ഓരോ അണുവും അനുഭവിക്കണമെന്ന് ആഗ്രഹിക്കുന്ന ഒരാളാണ് ഞാൻ. അതിന്റെ ഭാഗമായി തന്നെയാണ് മഹീന്ദ്ര താറും ഇപ്പോൾ എന്റെ ജീവിതത്തിന്റെ ഭാഗമായിരിക്കുന്നത്,” താര ജോർജ് തന്റെ ജീവിതത്തിന്റെ ഫിലോസഫിയുടെ കെട്ടഴിക്കുകയാണ്.\nഇംഗ്ലീഷിൽ താർ എന്നെഴുതിയതിനൊപ്പം ഒരു എ കൂടി ചേർത്താൽ താര ആകുമെന്നത് വേറെ കാര്യം. ഒരർത്ഥത്തിൽ എനർജി ലെവലിന്റെ കാര്യത്തിൽ താരയും താറും ഒരേ പോലെ തന്നെയാണ്. പ്രഭാത യോഗയും മെഡിറ്റേഷനുമൊക്കെ കഴിഞ്ഞ് ജീവിതത്തെ പോസിറ്റീവായി ഓരോ ദിവസവും എതിരേൽക്കുന്ന താരയെപ്പോലെ തന്നെയാണ് യാത്രികനിൽ ഓരോ നിമിഷവും സഞ്ചാരത്തിന്റെ ഊഷ്മളത പകരുന്ന മഹീന്ദ്ര താറും. തകർപ്പൻ സ്‌റ്റൈലിങ്ങും തകർപ്പൻ പെർഫോമൻസും ഒരുമിക്കുന്നു ഇരുവരിലും. സ്‌റ്റൈൽ താരയെന്നാണ് താര ജോർജിന്റെ ഇൻസ്റ്റഗ്രാം ഐഡി പോലും! ”കുട്ടിക്കാലത്തു തന്നെ എന്നെ ആകർഷിച്ച ഒരു വാഹനമായിരുന്നു മഹീന്ദ്ര താർ. ചെന്നൈയിൽ ജനിച്ച് ആൺകുട്ടികൾക്കൊപ്പം കളിച്ചുവളർന്നതിനാൽ എനിക്ക് അവരെപ്പോലെ കാറുകളോടും വിമാനങ്ങളോടുമൊക്കെയായിരുന്നു താൽപര്യം. അച്ഛൻ ചെന്നൈയിൽ നിന്നും തിരുവനന്തപുരത്തേക്ക് താമസം മാറ്റിയപ്പോഴാണ് കേരളത്തിലെത്തിയത്. മാക്ടയുടെ പ്രസിഡന്റായപ്പോൾ അച്ഛൻ കൊച്ചിയിലെത്തിയപ്പോൾ ഞങ്ങളും കൊച്ചിയിലെത്തി. കൊച്ചിയിൽ സുഹൃത്തുക്കളായവരും വാഹനഭ്രാന്തന്മാർ തന്നെയായിരുന്നു. പിന്നെ ബംഗലുരുവിൽ ജോലി കിട്ടി പോയപ്പോൾ സൂപ്പർ ബൈക്ക് ഉടമകളായി സുഹൃത്തുക്കൾ. ദുബായി ലേക്ക് തൊഴിലിടം മാറിയതോടെ, സൂപ്പർ കാറുകൾക്കൊപ്പമായി ജീവിതം,” താര ജോർജ് തന്റെ വാഹനപ്രണയം പറയുകയാണ്.\nഅച്ഛന് അംബാസിഡർ കാറും മാരുതി സ്വിഫ്റ്റുമൊക്കെ ഉണ്ടായിരുന്നുവെങ്കിലും താര ഡ്രൈവിങ് പഠിച്ചതും ലൈസൻസ് എടുത്തതും ഖത്തറിൽ വച്ചാണ്. റേഞ്ച്‌റോവർ ഇവോക്ക് ആയിരുന്നു ആദ്യ വാഹനം. 2019ൽ കേരളത്തിലേക്ക് മടങ്ങിയതിനുശേഷമാണ് കേരളത്തിലെ നിരത്തുകളിലൂടെ വാഹനമോടിക്കാൻ പഠിക്കുന്നത്. ഓട്ടോമാറ്റിക് കാറാണ് ഖത്തറിൽ ഓടിച്ചിരുന്നതെന്നതിനാൽ ആദ്യം വാങ്ങിയത് ഒരു പെട്രോൾ ഓട്ടോമാറ്റിക് കാറാണ്. അതിൽ ഇന്ത്യൻ നിരത്തുകളെ നന്നായി പരിചയപ്പെട്ട നേരത്താണ് താറിന്റെ പെട്രോൾ ഓട്ടോമാറ്റിക് വേരിയന്റ് എത്തുന്നുവെന്നറിഞ്ഞത്. പിന്നെ തന്റെ സ്വപ്‌നവാഹനം വാങ്ങാൻ തെല്ലും മടിച്ചില്ല താര. ”ലൈഫ് സ്‌റ്റൈൽ വാഹനമെന്ന നിലയ്ക്കു മാത്രമല്ല ഞാൻ താർ വാങ്ങിയിരിക്കുന്നത്. ഓഫ്‌റോഡിങ്ങിനും ഇന്ത്യയൊട്ടുക്കുള്ള സഞ്ചാരത്തിനുമൊക്കെ യായാണ് താർ ഞാൻ സ്വന്തമാക്കിയത്. താറിന്റെ പെട്രോൾ ഹാർഡ് ടോപ്പ് ഓട്ടോമാറ്റിക് വേരിയന്റായ താർ എൽ എക്‌സ്4എസ്ടിആർ ആണ് എന്റെ വാഹനം. നേരത്തെ റേഞ്ച് റോവർ ഇവോക്ക് ആണ് ഉപയോഗിച്ചിരുന്നതെങ്കിലും പെർഫോമൻസിന്റേയും സ്‌റ്റൈലിങ്ങിന്റേയും കാര്യത്തിൽ താർ ഒട്ടും പിന്നിലല്ലെന്നാണ് എന്റെ പക്ഷം. മഹീന്ദ്ര വിസ്മയകരമായ മട്ടിലാണ്പുതിയ താർ രൂപകൽപന ചെയ്തിട്ടുള്ളത്,” താര പറയുന്നു.\n1997 സിസിയുള്ള 14 എം സ്റ്റാലിയൺ 150 ടിജിഡിഐ എഞ്ചിൻ 5000 ആർപിഎമ്മിൽ 150 ബിഎച്ച്പി കരുത്തും 1500 ആർപിഎമ്മിൽ 320 ന്യൂട്ടൺ മീറ്റർ ടോർക്കുമാണ് നൽകുന്നത്. ടോർക്ക് കൺവർട്ടർ ടൈപ്പ് ഓട്ടോമാറ്റിക് ട്രാൻസ്മിഷന്6ഗിയറുകളാണുള്ളത്. ആവശ്യമെങ്കിലും മാനുവൽ ഓവർറൈഡുമാകാം. 2450 എംഎം വീൽബെയ്‌സുള്ളതിനാൽ അകത്ത് നല്ല സ്‌പേസുണ്ട്.4വീൽ ഡ്രൈവ് വാഹനത്തിന് 226 എംഎം ഗ്രൗണ്ട് ക്ലിയറൻസ് ഉള്ളതിനാൽ ഏത് ഓഫ്‌റോഡിടവും അടിതട്ടാതെ കീഴടക്കാനുമാകും. ”മികച്ച സസ്‌പെൻഷനാണ് പുതിയ താറിൽ ഞാൻ കണ്ട ഒരു ആകർഷണീയത.\nമുന്നിൽ കോയിൽ ഓവർ ഡാമ്പറോടും സ്‌റ്റൈബിലൈസർ ബാറോടും കൂടിയ ഇൻഡിപെൻഡന്റ് ഡബിൾ വിഷ്‌ബോൺ സസ്‌പെൻഷനും പിന്നിൽ കോയിൽ സ്പ്രിങ്ങും സ്‌റ്റൈബിലൈസർ ബാറോടും കൂടിയ മൾട്ടിലിങ്ക് സോളിഡ് റിയർ ആക്‌സിലുമാണ് താറിനുള്ളത്. ദുർഘടപാതയിൽ പോലും വലിയ കുലുക്കമൊന്നും അകത്തേക്ക് അനുഭവപ്പെടില്ല. സൈലന്റ് ആണ് എഞ്ചിൻ. സൈലന്റ് ബീസ്റ്റ് എന്നാണ് ഞാൻ താറിനെ വിളിക്കുന്നതു പോലും,” താരയ്ക്ക് താറിനെപ്പറ്റി പറയുമ്പോൾ നൂറു നാവാണ്. സുരക്ഷിതത്വത്തിന്റെ കാര്യത്തിലും താർ ഒന്നാമൻ തന്നെയെന്ന് താര പറയുന്നു. മുന്നിൽ ഡിസ്‌ക്ക് ബ്രേക്കും പിന്നിൽ ഡ്രം ബ്രേക്കുമാണ് നൽകിയിട്ടുള്ളത്. എബിഎസ്, ഇബിഡി, ബ്രേക്ക് അസിസ്റ്റ്, ഇഎസ്പി, ഹിൽ ഹോൾഡ് കൺട്രോൾ, ഹിൽ ഡിസന്റ് കൺട്രോൾ, ടയർ പ്രഷർ മോണിട്ടറിങ് സിസ്റ്റം, രണ്ട് എയർ ബാഗുകൾ എന്നിങ്ങനെ പോകുന്നു സുരക്ഷാ ഫീച്ചറുകൾ. ഗ്ലോബൽ എൻക്യാപ് ക്രാഷ് ടെസ്റ്റിൽ അഡൾട്ട് സേഫ്റ്റിയിലും ചൈൽഡ് സേഫ്റ്റിയിലും4സ്റ്റാറുകൾ മഹീന്ദ്ര താർ നേടിയത് വാഹനത്തിന്റെ സുരക്ഷിതത്വം എത്രത്തോളമാണെന്നതിന് തെളിവുമാണ്. പ്രത്യേകിച്ചും വാഹന സുരക്ഷയുടെ കാര്യത്തിൽ സ്ത്രീകൾ പ്രത്യേകം ശ്രദ്ധിക്കുമെന്നതിനാൽ ഈ ക്രാഷ് ടെസ്റ്റ് ഫലം താറിന് നിരവധി വനിതാ ആരാധകരേയും ഉണ്ടാക്കി നൽകിയിട്ടുണ്ട്.\n”ശിവരാത്രി ദിനത്തിലാണ് ഞാൻ മഹീന്ദ്ര താർ എടുത്തത്. ശിവഭക്തയായതിനാൽ ആദ്യ യാത്ര തന്നെ വൈക്കത്തേയും കടുത്തുരുത്തിയിലേയും ഏറ്റുമാനൂരിലേയും ക്ഷേത്രങ്ങളിലേക്കായിരുന്നു. വാഹനപൂജയൊക്കെ നടത്തി. ക്രിസ്ത്യാനിയാണെങ്കിലും പള്ളിയിൽ പോക്കൊക്കെ കുറവാണ്. എങ്കിലും സെന്റ് ജോർജ് പള്ളിയിലും കൊണ്ടുപോയി വാഹനം വെഞ്ചരിച്ചു,” മഹീന്ദ്ര താറിന് ദൈവസ്‌നേഹം ഉറപ്പുവരുത്തുന്നതിലും താര ശ്രമിച്ചുവെന്ന് സാരം. കെ എൽ7സി ഡബ്ല്യു 1117 എന്നാണ് കറുത്ത നിറമുള്ള താരയുടെ താറിന്റെ നമ്പർ. ”ഇനി ഈ താറിൽ കോയമ്പത്തൂരിലെ സദ്ഗുരുവിന്റെ ആശ്രമത്തിലേക്കും രമണമഹർഷിയുടെ തിരുവണ്ണാമലയിലേക്കും വാരാണാസിയിലേക്കുമൊക്കെയുള്ള ആത്മീയ യാത്രകൾ തുടങ്ങുകയാണ്. വിവാഹം കഴിച്ചിട്ടില്ലാത്തതിനാൽ സ്വാതന്ത്ര്യത്തോടെയും മനസ്സമാധാനത്തോടെയും ജീവിക്കാൻ കഴിയുന്നുണ്ടെന്നതാണ് സത്യം. മഹീന്ദ്ര താറാണ് യാത്രകളിൽ എന്റെ പങ്കാളി,” താര ജോർജ് പൊട്ടിച്ചിരിയോടെ പറയുന്നു.\nഈ മാസം മഹീന്ദ്രയുടെ ഓഫ്‌റോഡിങ് അക്കാദമിയിൽ രണ്ടു ദിവസം താർ പരിശീലനത്തിനും പോകാൻ താരയ്ക്ക് പരിപാടിയുണ്ട്. മൂന്നു ദിവസം മൂന്നാറിലേക്ക് ഒരു ഓഫ്‌റോഡിങ് ട്രിപ്പും പദ്ധതിയിടുന്നു. ”ഇതിനകം തന്നെ താർ പലയിടത്തും ഞാൻ ഓടിച്ചുനോക്കി അതിന്റെ പെർഫോമൻസ് മനസ്സിലാക്കിയിരുന്നു. 140 കിലോമീറ്ററിലും നല്ല സ്‌റ്റൈബിലിറ്റിയും കംഫർട്ടും നൽകുന്നുണ്ട് താർ. എന്നെ പൂർണമായും തൃപ്തിപ്പെടുത്താൻ താറിനായി,” താര തന്റെ സന്തോഷം മറച്ചുവയ്ക്കുന്നില്ല.\nമഹീന്ദ്ര വൈകാതെ തന്നെ സ്ത്രീകളായ താർ ഉടമകളുടെ ഒരു ഗ്രൂപ്പ് ഉണ്ടാക്കാനൊരുങ്ങുകയാണ്. ആ ഗ്രൂപ്പ് ആരംഭിച്ചിട്ടു വേണം സമാനമനസ്‌കരായ സ്ത്രീകൾക്കൊപ്പം താറിൽ ഓഫ്‌റോഡിങ് യാത്രകൾ പോകാൻ എന്നാണ് താര ജോർജ് മനസ്സിലുറപ്പിച്ചിരിക്കുന്നത്. കരുത്തുറ്റ, ഒരു ഹോട്ട് വാഹനം ഒപ്പമുള്ളപ്പോൾ ജീവിതം ഒരു പുഴ പോലെ ഒഴുകിക്കൊണ്ടിരിക്കും, താര ആഗ്രഹിക്കുന്നതുപോലെ തന്നെ…..$


johan india book of records: മൂന്നര വയസുകാരന് അറിയാത്തത് ഒന്നുമില്ല; പൊളിയാണ് ജൊഹാന്, വീഡിയോ - report on3year old thrissur native johan who entered in india book of records | Samayam Malayalam\nreport on3year old thrissur native johan who entered in india book of records\nമൂന്നര വയസുകാരന് അറിയാത്തത് ഒന്നുമില്ല; പൊളിയാണ് ജൊഹാന്, വീഡിയോ\nAuthored by Samayam Desk | Lipi | Updated: Dec 1, 2021, 7:49 PM\nഇന്ത്യാ ബുക്ക് ഓഫ് റെക്കോര്‍ഡ്‌സില് ഇടം നേടി തൃശൂര് സ്വദേശിയായ മൂന്നരവയസുകാരന്. പ്രായത്തെ വെല്ലുന്ന ബുദ്ധിയും ഓര്‍മ്മശക്തിയുമാണ് മൂന്നരവയസുകാരന് ജൊഹാനെ വ്യത്യസ്തനാക്കുന്നത്. എരുമപ്പെട്ടി നെല്ലുവായ് സ്വദേശി ഡിജോ- നീതു ദമ്പതികളുടെ മകനാണ് ജൊഹാന്.\nഇന്ത്യാ ബുക്ക് ഓഫ് റെക്കോര്‍ഡ്‌സില് ഇടം നേടി മൂന്നരവയസുകാരന്\nതൃശൂര് സ്വദേശി ജൊഹാന് അഭിനന്ദനപ്രവാഹം\nതൃശൂർ : ഇന്ത്യാ ബുക്ക് ഓഫ് റെക്കോർഡ്സിൽ ഇടം നേടി മികവ് തെളിയിച്ചിരിക്കുകയാണ് തൃശൂർ എരുമപ്പെട്ടി സ്വദേശി മൂന്നര വയസുകാരൻ ജൊഹാൻ. പ്രായത്തെ വെല്ലുന്ന ബുദ്ധിയും ഓർമ്മശക്തിയുമാണ് ജൊഹാനെ അംഗീകാരത്തിൻറെ നെറുകയിലെത്തിച്ചത്.\nദേശീയ പ്രതീകങ്ങളും രാജ്യത്തിൻറെ കലാ- കായിക രംഗവും ഉത്സവങ്ങളും, ഋതുഭേദങ്ങളും ജൊഹാന് മന:പാഠമാണ്. ഇതിന് പുറമെ 45 മൃഗങ്ങൾ, 25 പക്ഷികൾ, 25 പഴവർഗങ്ങൾ, 22 കായ്കറികൾ, 25 വാഹനങ്ങൾ എന്നിവയുടെ പേരുകൾ ജൊഹാൻ ചിത്രങ്ങൾ നോക്കി ഇംഗ്ളീഷില് നിഷ്പ്രയാസം പറയും. കൂടാതെ 32 രാജ്യങ്ങളുടെ പതാകകൾ തിരിച്ചറിയാനുള്ള കഴിവും ജൊഹാനെ കൂടുതൽ ശ്രദ്ധേയനാക്കുന്നു.\nAlso Read: അവർ കഴിച്ചത് വ്യാജമദ്യമല്ല, ഫോർമാലിൻ! ഇരിങ്ങാലക്കുടയിലെ മരണങ്ങളിൽ പോസ്റ്റുമോർട്ടം റിപ്പോർട്ട് പുറത്ത്\nതൃശൂർ എരുമപ്പെട്ടി നെല്ലുവായ് സ്വദേശി ഡിജോ -നീതു ദമ്പതികളുടെ മൂത്തമകനാണ് ജൊഹാൻ. കൃത്യമായി പറഞ്ഞാൽ മൂന്ന് വയസും അഞ്ച് മാസവുമാണ് പ്രായം. ചെറിയ പ്രായത്തിലുള്ള ഓർമ്മ ശക്തി കണക്കിലെടുത്താണ് ഇന്ത്യൻ ബുക്ക്ഓഫ് റൊക്കോർഡ്സിൽ മെമ്മറി അപ്രിസിയേഷൻസ് എന്ന അംഗീകാരം ജൊഹാന് ലഭിച്ചത്.\nAlso Read: കഴിച്ചത് വ്യാജ മദ്യമല്ല, മറ്റേതോ രാസവസ്തു... ഇരിങ്ങാലക്കുടയിൽ സംഭവിച്ചതെന്ത്? വീഡിയോ കാണാം\nപുതിയ കാര്യങ്ങൾ ചോദിച്ചറിയാനും പിന്നീടത് ഓർത്ത് പറയുവാനുമുള്ള ജൊഹാൻറെ കഴിവ് തിരിച്ചറിഞ്ഞ മാതാപിതാക്കള് നൽകിയ പ്രോത്സാഹനമാണ് റൊക്കോർഡ്സിൽ ഇടം നേടാൻ പ്രാപ്തനാക്കിയത്. റൊക്കോർഡ് നേടിയ ജൊഹാന് അഭിനന്ദനങ്ങൾ അറിയിക്കാൻ നിരവധി പേരാണ് വീട്ടിലെത്തുന്നത്.\nആര്‍ട്ടിക്കിള് ഷോഷൂ ധരിച്ചെത്തിയ പ്ലസ് വൺ വിദ്യാർഥിക്ക് ക്രൂര മർദ്ദനം; വാരിയെല്ലിനും മുഖത്തും പരിക്ക്\nജൊഹാന് എരുമപ്പെട്ടി ഇന്ത്യാ ബുക്ക് ഓഫ് റെക്കോര്‍ഡ്‌സ് johan india book of records johan erumappetty johan\nWeb Title : report on3year old thrissur native johan who entered in india book of records


ഇന്ത്യന് ജനസംഖ്യ 121 കോടി കവിഞ്ഞു\nദില്ലി: രാജ്യത്തെ ജനസംഖ്യ 121 കോടി കവിഞ്ഞു. ആഭ്യന്തര മന്ത്രി സുശീല് കുമാര് ഷിന്‍ഡെയാണ് ഇക്കാര്യം പുറത്തുവിട്ടത്.\nജനസംഖ്യയില് 2001നെ അപേക്ഷിച്ച് 17.7 ശതമാനം വര്‍ധവനാണ് ഇത് കാണിക്കുന്നത്. ഏറ്റവും പുതിയ കണക്കുകള് പ്രകാരം രാജ്യത്തെ ജനസംഖ്യ 121,07,26,932 ആണ്. 2001ലെ ജനസംഖ്യയേക്കാള് 18.19 കോടിയുടെ വര്‍ധന.\nപുതിയ സെന്‍സസ് റിപ്പോര്‍ട്ടില് സ്ത്രീകളുടെ എണ്ണത്തിലുള്ള വളര്‍ച്ചനിരക്ക് പുരുഷന്മാരെക്കാള് വര്‍ധിച്ചിട്ടുണ്ട്. സ്ത്രീകള് 18.3 ശതമാനം വര്‍ധിച്ചപ്പോള് പുരുഷന്‍മാരുടെ എണ്ണത്തില് 17.1 ശതമാനമാണ് വര്‍ധന. ജനസംഖ്യയുടെ മൂന്നില് രണ്ട് ഭാഗവും ഗ്രാമങ്ങളിലാണ് വസിക്കുന്നത്.\nപുതിയ സെന്‍സസ് റിപ്പോര്‍ട്ട് പ്രകാരം അടുത്ത ഏതാനും വര്‍ഷങ്ങള്‍ക്കുള്ളില് ഇന്ത്യന് ജനസംഖ്യ ചൈനയെ മറികടക്കുമെന്നാണ് സൂചിപ്പിക്കുന്നത്.


59 പെണ്‍കുട്ടികള് ലൈംഗികചൂഷണത്തിന് ഇരയാക്കിയാതിയതായി പരാതി; സംഭവം നടന്നത് തൃത്താലമേഖലയിലെ ഒരു യു.പി. സ്‌കൂളില്; ചൂഷണത്തിനിരയായത് അഞ്ച്, ആറ്, ഏഴ് ക്ലാസുകളിലെ കുട്ടികള്; പ്രതിയെ തിരഞ്ഞു പോലീസ് – Times Kerala\nതൃത്താലമേഖലയിലെ ഒരു യു.പി. സ്‌കൂളിലെ 59 വിദ്യാര്‍ഥിനികളെ ലൈംഗികചൂഷണത്തിന് ഇരയാക്കിയാതിയതായി പരാതി സംഭവവുമായി ബന്ധപ്പെട്ട് സ്റ്റേഷനറി കടയുടമ കക്കാട്ടിരി സ്വദേശി പൂലേരി വളപ്പില് കൃഷ്ണനെതിരേ (57) പോക്‌സോ നിയമപ്രകാരം കേസെടുത്തതായി തൃത്താലപോലീസ് പറഞ്ഞു.\nകടയില് മിഠായിയും മറ്റും വാങ്ങാനെത്തുന്ന പെണ്‍കുട്ടികളെയാണ് ഇയാള് ചൂഷണംചെയ്തുവന്നിരുന്നത്. വ്യാഴാഴ്ചയാണ് ഒരു കുട്ടിയില്‍നിന്ന് ഇക്കാര്യം പുറത്തറിയുന്നത്. തുടര്‍ന്നുനടത്തിയ അന്വേഷണത്തില് കൂടുതല് കുട്ടികളും തങ്ങള്‍ക്കുണ്ടായ ദുരനുഭവം അധ്യാപകരോട് പങ്കുവെച്ചു. വര്‍ഷങ്ങളായി കുട്ടികളെ ഇയാള് ചൂഷണത്തിനിരയാക്കിവന്നിരുന്നതായി വിവരംലഭിച്ചിട്ടുണ്ടെന്ന് സ്‌കൂള് പ്രധാനാധ്യാപിക പറഞ്ഞു. ഇയാളുടെ ഭീഷണിയെത്തുടര്‍ന്ന് കുട്ടികള് കാര്യങ്ങള് പുറത്തുപറയാന് മടിക്കയായിരുന്നു. അഞ്ച്, ആറ്, ഏഴ് ക്ലാസുകളിലെ കുട്ടികള്‍ക്കാണ് ദുരനുഭവം നേരിട്ടുവന്നിരുന്നതെന്നും അവര് പറഞ്ഞു.\nഅധ്യാപകരുടെയും രക്ഷിതാക്കളുടെയും നേതൃത്വത്തില് സംഭവം ചൈല്‍ഡ് ലൈന് പ്രവര്‍ത്തകരെ അറിയിച്ചിട്ടുണ്ട്. ഇതേത്തുടര്‍ന്ന് ചൈല്‍ഡ് ലൈന് പ്രവര്‍ത്തകര് വിദ്യാലയത്തിലെത്തി കുട്ടികളില്‍നിന്ന് മൊഴി രേഖപ്പെടുത്തി. ഇത്തരത്തില് പരാതിപറഞ്ഞ 59 പെണ്‍കുട്ടികളില്‍നിന്ന് പ്രവര്‍ത്തകര് വിവരങ്ങള് ചോദിച്ചറിഞ്ഞു. വെള്ളിയാഴ്ച ചൈല്‍ഡ് ലൈന് പ്രവര്‍ത്തകര് ചൂഷണത്തിനിരയായ കുട്ടികള്‍ക്ക് കൗണ്‍സലിങ്ങും രക്ഷിതാക്കള്‍ക്കായി നിയമ ബോധവത്കരണ ക്ലാസും നല്‍കി. കൃഷ്ണനെ പിടികൂടാനായിട്ടില്ല. ഇയാളുടെ കക്കാട്ടിരിയിലെ വീട്ടിലും പോലീസ് പരിശോധന നടത്തി. മൊബൈല്‍ഫോണ് കേന്ദ്രീകരിച്ചും അന്വേഷണം നടത്തുന്നു.\nഇന്റര്‍കോണ്ടിനെന്റല് ഫുട്‌ബോള്: ഇന്ത്യക്ക് തുടര്‍ച്ചയായ രണ്ടാം തോല്‍വി


വിവരങ്ങളെല്ലാം വിരല്‍ത്തുമ്പിലാക്കാന് നിരണം പഞ്ചായത്ത്... ഒരൊറ്റ ക്ലിക്ക് മതി എല്ലാം അറിയാം... | Pathanamthitta Local News about Niranam panchayath - Malayalam Oneindia\nവിവരങ്ങളെല്ലാം വിരല്‍ത്തുമ്പിലാക്കാന് നിരണം പഞ്ചായത്ത്... ഒരൊറ്റ ക്ലിക്ക് മതി എല്ലാം അറിയാം...\nUpdated: Tue, Jul 10, 2018, 15:06 [IST]\nപത്തനംതിട്ട: ഒരൊറ്റ ക്ലിക്കില് ഒരു പഞ്ചായത്തിലെ മുഴുവന് വിവരങ്ങളും ലഭിക്കുന്നതൊന്ന് ഓര്‍ത്ത് നോക്കു..! എത്ര നന്നായിരുന്നു അല്ലേ.. എങ്കില് ഇനി അങ്ങനെയാണ്. വിവരങ്ങളൊക്കെ വിരല്‍ത്തുമ്പിലാക്കാന് ഗ്രാമീണ പഠന കേന്ദ്രവുമായി ബന്ധപ്പെട്ട സംസ്ഥാനത്തെ എല്ലാ പഞ്ചായത്തുകളിലുമായി നടത്തി വരുന്ന പദ്ധതിയാണ് ജിയോ ഇന്‍ഫോര്‍മാറ്റിക്സ് സിസ്റ്റം.\nഇതിനോടകം സംസ്ഥാനത്തെ ഒന്‍പത് പഞ്ചായത്തുകളിലാണ് പദ്ധതിക്ക് തുടക്കമായത്. ജില്ലയിലെ നാറാണംമൂഴി പഞ്ചായത്തില് ജിയോ ഇന്‍ഫോര്‍മാറ്റിക്സ് സംവിധാനം പൂര്‍ണമായി നടപ്പായി കഴിഞ്ഞു. റാന്നിയില് പദ്ധതി ഏകദേശം പൂര്‍ത്തിയായി കഴിഞ്ഞിരിക്കുകയാണ്. ഇപ്പോള് നിരണം പഞ്ചായത്തിലും ജിയോ ഇന്‍ഫോര്‍മാറ്റിക്സ് സംവിധാനം ആരംഭിച്ച് കഴിഞ്ഞു.\nപദ്ധതിയുടെ ആദ്യഘട്ടത്തില് പഞ്ചായത്തിലെ മുഴുവന് രേഖകളും ശേഖരിക്കും. വിവരശേഖരണത്തിനായി ഒരു വാര്‍ഡില് നിന്ന് പ്ലസ് ടു വിദ്യാഭ്യാസയോഗ്യതയുള്ള രണ്ട് പേരെ വീതം തിരഞ്ഞെടുത്ത്പരിശീലനം നല്‍കി. ഇവരായിരിക്കും വിവരങ്ങള് ശേഖരിക്കുക. ഇങ്ങനെ ശേഖരിക്കുന്ന വിവരങ്ങള് തത്സമയം രേഖപ്പെടുത്തുന്നതിന് ഇവര്‍ക്ക് ലാപ്ടോപ്പും വിതരണം ചെയ്തിട്ടുണ്ട്.\nപഞ്ചായത്തിലെ റോഡ്, തോട്, ഭൂപ്രകൃതി, ജനസംഖ്യ, രോഗികളുടെ വിവരങ്ങള് എന്ന് വേണ്ട ഒരു പഞ്ചായത്തിനെ സംബന്ധിക്കുന്ന ഏറ്റവും ചെറിയ കാര്യം പോലും ഇതില് രേഖപ്പെടുത്തിയിട്ടുണ്ടാകും. പഞ്ചായത്തിലെ ജനസംഖ്യ കുടുംബാടിസ്ഥാനത്തിലാകും രേഖപ്പെടുത്തുക. ഇതിലൂടെ ജനക്ഷേമപദ്ധതികള് ആവിഷ്‌ക്കരിക്കാനും അത് നടപ്പിലാക്കാനും അധികൃതര്‍ക്ക് വേഗത്തില് സാധിക്കും.\nപഞ്ചായത്തിലെ ഭൂമിയെ ഇനം തിരിച്ച് അറിയാനും, കൃഷിരീതികള് ആസൂത്രണം ചെയ്യാനും പദ്ധതി പൂര്‍ത്തിയാകുന്നതോടെ കഴിയുമെന്നതാണ് ഏറ്റവും വലിയ നേട്ടം. പഞ്ചായത്തിലെ ജലസ്രോതസുകള്, വരള്‍ച്ചാബാധിത പ്രദേശങ്ങള്, ജലസേചേനമാര്‍ഗങ്ങള് എന്നിവയുടെ കൃത്യമായ രൂപം ഇതിലൂടെ തയ്യാറാക്കും. മാത്രമല്ല, പദ്ധതി പൂര്‍ത്തിയായതിന് ശേഷവും സമയബന്ധിതമായി വിവരങ്ങള് പുതുക്കേണ്ടത് അത്യാവശ്യമാണ്. ആറ് ലക്ഷം രൂപയാണ് പഞ്ചായത്ത് ഈ പദ്ധതിക്ക് വേണ്ടി നീക്കി വച്ചിരിക്കുന്നത്. പുതിയ പദ്ധതികള് ആസൂത്രണം ചെയ്യാന് ഈ വിവരശേഖരണത്തിലൂടെ സാധിക്കുമെന്ന് നിരണം പഞ്ചായത്ത് പ്രസിഡന്റ് ലത പ്രസാദ് പറഞ്ഞു.\nPathanamthitta Local News about Niranam panchayath


'നമ്മ ഊര് ചെന്നൈക്ക് പെരിയ വിസില് അടീങ്കെ' | Chennai Super Kings| Indian Premier League| MS Dhoni\n'നമ്മ ഊര് ചെന്നൈക്ക് പെരിയ വിസില് അടീങ്കെ'\nMar 21, 2019, 11:09 AM IST\nടീമിന്റെ ദൗര്‍ബല്യം ബൗളിങ്ങായിരിക്കും. ഡെത്ത് ഓവറുകളില് മികവുകാട്ടുന്ന ബൗളര്‍മാര് കുറവാണ്.\nImage Courtesy: twitter/ipl\nക്യാപ്റ്റന്: മഹേന്ദ്ര സിങ് ധോനി\nമുഖ്യ കോച്ച്: സ്റ്റീഫന് ഫ്‌ളെമിങ്\nഗ്രൗണ്ട്: എം.എ. ചിദംബരം സ്റ്റേഡിയം, ചെന്നൈ\nചെന്നൈ: എം.എസ് ധോനിയെന്ന ഒരൊറ്റ പേരുകൊണ്ട് ആരാധകരെ നേടിയെടുത്ത ടീമാണ് ചെന്നൈ സൂപ്പര് കിങ്സ്. ഐ.പി.എല്ലുമായി ബന്ധപ്പെട്ട് ഏറ്റവും കൂടുതല് തവണ കേട്ടിരിക്കുന്ന പേര്. ടൂര്‍ണമെന്റില് ഏറ്റവും കൂടുതല് നേട്ടമുണ്ടാക്കിയ ടീം. കഴിഞ്ഞ 11 ടൂര്‍ണമെന്റുകളില് മൂന്നുതവണ ജേതാക്കള്. ഏഴുതവണ ഫൈനലില്. കളിച്ച എല്ലാ സീസണിലും സെമിഫൈനലിലെത്തി. ഇന്ത്യന് ക്രിക്കറ്റിലെ ഒറ്റയാള് പ്രസ്ഥാനമായ എം.എസ്. ധോനിയുടെ ടീം. തീര്‍ന്നില്ല, ഒത്തുകളി വിവാദത്തെത്തുടര്‍ന്ന് രണ്ടു സീസണില് വിലക്കുനേരിട്ടു. 2016, 17 വര്‍ഷങ്ങളില് പുറത്തുനിന്നിട്ടും കഴിഞ്ഞവര്‍ഷം തിരിച്ചെത്തി കിരീടവുമായി മടങ്ങി. കളിക്കാതിരുന്ന കാലത്തും വാര്‍ത്തകളില് സജീവം. ധോനി, സുരേഷ് റെയ്ന എന്നിവര് തുടക്കംതൊട്ട് ടീമിനൊപ്പം തുടരുന്നു.\nഫാഫ് ഡുപ്ലെസി, ഷെയ്ന് വാട്സണ്, സുരേഷ് റെയ്ന, അന്താരാഷ്ട്ര ക്രിക്കറ്റിലും ഐ.പി.എല്ലിലും ഏറെക്കാലത്ത പരിചയസമ്പത്തുള്ള മൂന്നുപേര് ടോപ് ഓര്‍ഡറില് ബാറ്റുചെയ്യുന്നത് ചെന്നൈക്ക് കരുത്തേകുന്നു. കഴിഞ്ഞ സീസണില് മൂന്നുതവണ 200 റണ്‍സിലേറെ സ്‌കോര് ചെയ്തതും ഈ കരുത്തില്‍ത്തന്നെ. അവരെ കിരീടത്തിലേക്ക് നയിക്കുന്നതില് ഈ പരിചയസമ്പത്ത് വലിയ പങ്കുവഹിച്ചു. ഐ.പി.എല്ലില് ഏറ്റവും കൂടുതല് റണ്‍സ്, ഏറ്റവും കൂടുതല് മത്സരം തുടങ്ങിയ റെക്കോഡുകള് സുരേഷ് റെയ്നയുടെ പേരിലാണ്. 15 റണ്‍സ് കൂടി നേടിയാല് റെയ്‌നയ്ക്ക് ഐ.പി.എല്ലില് 5000 റണ്‍സ് തികയ്ക്കാനാവും.\n2018 സീസണില് അവസാന അഞ്ചോവറില് ചെന്നൈ ശരാശരി 11.6 റണ്‍സടിച്ചിരുന്നു. ഇത് ഫിനിഷിങ് മികവിന് ഉദാഹരണം. സ്‌കോര്‍നിരക്ക് ഉയര്‍ത്താന് കേദാര് ജാദവ്, ധോനി, അമ്പാട്ടി റായുഡു, ഡ്വെയ്ന് ബ്രാവോ എന്നിവര് മധ്യനിരയിലുണ്ട്.\nടീമിന്റെ ദൗര്‍ബല്യം ബൗളിങ്ങായിരിക്കും. ഡെത്ത് ഓവറുകളില് മികവുകാട്ടുന്ന ബൗളര്‍മാര് കുറവാണ്. വിന്‍ഡീസിന്റെ ഡ്വെയ്ന് ബ്രാവോ, ദക്ഷിണാഫ്രിക്കയുടെ ലുങ്കി എന്‍ഗീഡി എന്നിവരുണ്ടെങ്കിലും റണ്‍സ് വഴങ്ങുന്നതില് നിയന്ത്രണമില്ല. ഹര്‍ഭജന് സിങ്, കരണ് ശര്‍മ, ഇമ്രാന് താഹിര്, മിച്ചല് സാന്റ്നര് എന്നിവരിലാണ് സ്പിന് ബൗളിങ് പ്രതീക്ഷ. പേസ് നിരയില് മലയാളിയായ കെ.എം. ആസിഫ്, ശാര്‍ദൂര് താക്കൂര്, മോഹിത് ശര്‍മ എന്നിവരുമുണ്ട്.\nContent Highlights: team profile chennai super kings defending champions csk


തൃഷയ്‌ക്കൊപ്പം തണ്ണീര്‍മത്തന് നായിക! തമിഴില് അരങ്ങേറ്റം കുറിച്ച് അനശ്വര രാജന് | Answara Rajan's Tamil Movie With Trisha Krishnan - Malayalam Filmibeat\nതണ്ണീര്‍മത്തന് ദിനങ്ങളിലൂടെ മലയാളി പ്രേക്ഷകരുടെ പ്രിയങ്കരിയായി മാറിയ താരമാണ് അനശ്വര രാജന്. സിനിമയുടെ വിജയം നടിയുടെ കരിയറിലും വലിയ വഴിത്തിരിവുണ്ടാക്കിയിരുന്നു. ഇപ്പോഴും വിജയകരമായിട്ടാണ് തണ്ണീര്‍മത്തന് ദിനങ്ങള് തിയ്യേറ്ററുകളില് പ്രദര്‍ശിപ്പിച്ചുകൊണ്ടിരിക്കുന്നത്. ഉദാഹരണം സുജാത എന്ന മഞ്ജു വാര്യര് ചിത്രത്തില് തുടക്കമിട്ട ശേഷമാണ് അനശ്വര തണ്ണീര്‍മത്തന് ദിനങ്ങളിലേക്കും എത്തിയിരുന്നത്.\nഇപ്പോഴിതാ തണ്ണീര്‍മത്തനു ശേഷം തമിഴകത്തും അരങ്ങേറ്റം കുറിച്ചിരിക്കുകയാണ് നടി. നടി തൃഷയ്‌ക്കൊപ്പമാണ് അനശ്വര രാജന് ആദ്യമായി തമിഴിലെത്തുന്നത്. രാംഗി എന്ന പേരിട്ട സിനിമ എങ്കെയും എപ്പോതും ഒരുക്കിയ എം ശരവണന് ആണ് സംവിധാനം ചെയ്യുന്നത്.\nഅന്‍പോടെ ദളപതി! ബിഗില് ടീമിന് സ്വര്‍ണമോതിരം സമ്മാനിച്ച് വിജയ്! വൈറലായി ചിത്രങ്ങള്\nസിനിമയുടെ സെറ്റില് നിന്നുളള തൃഷയുടെയും അനശ്വരയുടെയും സെല്‍ഫി സോഷ്യല് മീഡിയയില് ഒന്നടങ്കം വൈറലായി മാറിയിരുന്നു. തമിഴിലെ പ്രശസ്ത സംവിധായകന് എആര് മുരുകദോസാണ് ചിത്രത്തിന് വേണ്ടി കഥയെഴുതിയിരിക്കുന്നത്. തമിഴിലെ പ്രമുഖ ബാനറുകളിലൊന്നായ ലൈക്ക പ്രൊഡക്ഷന്‍സ് ചിത്രം നിര്‍മ്മിക്കുന്നു.\nരാംഗിയില് തൃഷയ്‌ക്കൊപ്പം പ്രാധാന്യമുളള മുഴുനീള കഥാപാത്രമായിട്ടാണ് അനശ്വര എത്തുന്നതെന്ന് അറിയുന്നു. രാംഗിക്കു പുറമെ ബിജു മേനോന് നായകനാകുന്ന മലയാള ചിത്രം ആദ്യ രാത്രിയിലും അനശ്വര രാജന് അഭിനയിക്കുന്നുണ്ട്. വെളളിമൂങ്ങ, മുന്തിരിവളളികള് തളിര്‍ക്കുമ്പോള് എന്നീ ചിത്രങ്ങളൊരുക്കിയ ജിബു ജേക്കബാണ് ആദ്യ രാത്രി സംവിധാനം ചെയ്യുന്നത്.\nRead more about: trisha തൃഷ തണ്ണീര്‍മത്തന് ദിനങ്ങള്\nAnswara Rajan's Tamil Movie With Trisha Krishnan